"އަމާނާތް" ގެ ޕޯސްޓަރެއް: މި މަހުގެ 14 ގައި އޮލިމްޕަހުގައި އަޅުވާނެ.\n06 ފެބުރުއަރީ 2017 - 05:554comments\nމި ފިލްމުގެ ފަސް ޝޯ މި މަހުގެ 14 ވަނަ ދުވަހުގެ ރެއިން ފެށިގެން އޮލިމްޕަހުގައި ދައްކާނެ އެވެ. ރަށްރަށުގައި ވެސް ފިލްމް އަޅުވަން ވަނީ ހަމަޖެހިފަ އެވެ.\nސުވާލަކީ އެހާ ޒަމާންވީ މި ފިލްމެއް ބަލަން ޓިކެޓް ނަގައިގެން މިހާރު ސިނަމާ އަށް ދާންވީ ކީއްވެތޯ އެވެ؟\nއެ ސުވާލަށް ކޮންމެވެސް ވަރެއްގެ ޖަވާބެއް ދެވޭތޯ މަސައްކަތްކޮށްލާނަމެވެ.\nމުހައްމަދު ނިޔާޒް (ޓެޑްރީ)\n"އަމާނާތް" އާ ޓެޑްރީގެ ނަން ގުޅިފައި އޮތުމަކީ މި ފިލްމަށް ޝައުގުވެރި ވާނެ އެއް ސަބަބެވެ. އޭނާއަކީ 1994 ވަނަ އަހަރު "ދެރިޔާ" ޑައިރެކްޓްކޮށްގެން ގިނަ ބައެއްގެ ސަމާލުކަން ހޯދި ޑައިރެކްޓަރެކެވެ.\n"ދެރިޔާ" އަކީ މޮޅު ފިލްމެއްކަން، ކާމިޔާބު ފިލްމެއްކަން އެ ފިލްމަށް ޓެޑް ކޮށްފައި ހުރި މަސައްކަތްތަކުން އޮތީ ކިތަންމެ ރަނގަޅަކަށް ވެސް ސާބިތުކޮށް ދީފަ އެވެ.\n"އަމާނާތް" އަކީ އޭނާގެ އަމިއްލަ ސްޓޫޑިއޯ އެޓާނަލް ޕިކްޗާސް އިން ހެދި ފިލްމެކެވެ. ފިލްމް ރިލީޒް ކުރީ ނޮވެމްބަރު 4، 1998 ގަ އެވެ. މި ފަހަރު ޓެޑް ނެގީ ޕްރޮޑިއުސަރެއްގެ ޒިންމާ އެވެ.\nމިއީ މިހާރު ރާއްޖޭގައި ހުރި އެންމެ ކުޅަދާނަ އަދި އެންމެ ބިޒީ ސްކްރީން ރައިޓަރެވެ. އޮފީސް ޓެލެޑްރާމާ މުބާރާތުގައި ކުރީގެ އެޓޯލްސް މިނިސްޓްރީ އަށް މަހުދީ ލިޔެ، ޑައިރެކްޓް ކުރި ޑްރާމާތަކަކީ އޭނާގެ ހުނަރު ކިތަންމެ ރަނގަޅަކަށް ވެސް ފެނިގެން ގޮސްފައިވާ ޑްރާމާތަކެވެ. އޭގެ ހެއްކަކަށް "ތައުބާ" އާއި "ވާރޭ" ފަދަ ޑްރާމާތައް ނެގި ދާނެ އެވެ.\n"އަމާނާތް" އަކީ އެ ޑްރާމާތަކުގެ ތަޖުރިބާގެ އަލީގައި މަހުދީ ފީޗާ ފިލްމެއް ޑައިރެކްޓް ކުރަން އިށީން ހަމައެކަނި ގޮނޑި އެވެ.\nމަހުދީ: "އަމާނާތް" އަކީ އޭނާ ޑައިރެކްޓް ކުރި ހަމައެކަނި ފީޗާ ފިލްމް.\nއެ ފިލްމަށް ފަހު މިހާތަނަށް އޭނާ އެއްވެސް ފިލްމެއް ޑައިރެކްޓެއް ނުކުރެ އެވެ. ހުރިހާ ފޯކަސްއެއް މިހާރު އޮތީ ސްކްރީންޕްލޭ ލިޔުމަށެވެ.\n"އަމާނާތް" ބެލި ގިނަ ބަޔަކަށް އެ ފިލްމް ކަމުދިޔަ އެއް ސަބަބަކީ ވެސް ފިލްމުގެ ޑައިރެކްޝަން ފުރިހަމަވެފައި ރީތިވުމެވެ. އެހެން ނަމަވެސް ފިލްމުގެ ލަވަތައް ޑައިރެކްޓް ކުރީ ޓެޑެވެ.\n"އަމާނާތް" އަލުން ބަލައިފައި، މަހުދީ އަލުން ޑައިރެކްޝަނެއް ހަދާނެ ނަމަ ކިހާ ރަނގަޅުވީހޭ ހިތަށް އަރުވާނެ ކަމެއް ނެތެވެ. އޭނާ ބުނަނީ އަލުން ޑައިރެކްޓަރުގެ ގޮނޑި އަށް އައުމުގެ އެއްވެސް ވިސްނުމެއް ނެތް ކަމަށެވެ.\n"އަމާނާތް" އަކީ ސައްތައިން ސައްތަ ދިވެހި ވާހަކައެއް ނޫނެވެ. އެހެން ގޮތަކަށް ބުނާ ނަމަ މިއީ ކޮޕީ ފިލްމެކޭ ބުނެވި ދާނެ އެވެ.\nމީގެ ވާހަކަ ބިނާކޮށްފައި ވަނީ މަޝްހޫރު ލިޔުންތެރިޔާ އެރިކް ސޭގަލް 1970 ގައި ގެނެސް ދިން "މޭން، ވުމަން އެންޑް ޗައިލްޑް" އަށެވެ.\nއެ ވާހަކަ އަސްލަކަށް ބަލައިގެން ޝޭކަރް ކަޕޫރު 1983 ގައި ގެނެސް ދިން "މަސޫމް" އަކީ "އަމާނާތް" އަށް ބޮޑު ނުފޫޒެއް ފޯރުވި ފިލްމެކެވެ. އެކަމަކު މިއީ މިއީ "މަސޫމް" ގެ ފޮޅުވަތް މަތިން ފޮޅުވަތް އަޅައިގެން ކޮށްފައި އޮތް މަސައްކަތެއް ނޫނެވެ.\n"އަމާނާތް" ހަދަން އެންމެ ބޮޑަށް ޓެޑްރީ އާއި މަހުދީ ބެލީ "މަސޫމް" އަށް ވުރެ ބޮޑަށް ވާހަކައަށެވެ. މިއީ އެޑަޕްޓެޑް ސްކްރީންޕްލޭއެކެވެ.\n"އަމާނާތް" އަކީ މީގެ ވާހަކަ ނުވަތަ ފިލްމުގެ މައިގަނޑު ޕްލޮޓް އޮތް ގޮތަށް ބާއްވައި، އެކަމަކު ވާހަކަ ދިވެހިން ދިރިއުޅުމާއި ވައްޓަފާޅި އާއި އާދަކަދަތަކަށް ވެސް ފައްތައިގެން ގެނެސް ދީފައިވާ ފިލްމެކެވެ. ވާހަކަ ނުވަތަ ފިލްމުގައި ނަމަ، ޖަމްޝީދާ އަހުމަދު "އަމާނާތު" ގައި ކުޅުނު ރޯލަކީ ވާހަކަ އަދި ފިލްމްގައި ވެސް ވަރަށް ކުރުކުރު ކެރެކްޓާއެކެވެ. ހަތަރު ފަސް މިނިޓެއްހާ އިރުގެ ރޯލެކެވެ.\n"މާސޫމް" ގެ ޑައިރެކްޓަރު ޝޭކަރް ކަޕޫރާ އެކު ޓެޑްރީ.\nއެކަމަކު ޓެޑްގެ ޓީމުން އެއަށް ގެނައި ބަދަލާ އެކު، "އަމާނާތް"ގެ ލީޑް ބަތަލާއަކީ ޖަމްޝީދާ ކުޅުނު ރޯލެވެ. މިއީ މީގެ ހިންދީ ފިލްމް "މާސޫމް" ގައި ބަތަލާ ސްޕްރިޔާ ޕަތަކް ކުޅުނު ރޯލާ އަޅާކިޔާ ނަމަ، ސްކްރީން ޓައިމް އެތައް ގުނަ ބޮޑު، ކެރެކްޓާއެކެވެ. އެހެންވެ މިއީ އެންމެ ބޮޑު އެއް ބަދަލެވެ.\nމީގެ ވާހަކަ އަށް ބަލާ އިރު، މިއީ އިންސާނީ ޖަޒްބާތުތަކުން ފޯވެފައިވާ އަސަރުގަދަ އާއިލީ ލޯބީގެ ވާހަކައެކެވެ.\nމިއީ ލޯތްބާއި ކުލުނާއި ހަމްދަރުދީ އާއި ވަފާތެރިކަމާއި ބޭވަފާތެރިކަމުގެ ހިތި އިހުސާސްތަކާއި ތެދުވެރިކަމާއި އިހުލާސްތެރިކަން ވެސް އޭގެ އިންތިހާ އަށް ކިޔައިދޭ، ރޮއްވައިލާ، ހެއްވައިލާ ހާދިސާތަކެއް ކިޔައިދޭ ވާހަކައެކެވެ.\n"އަމާނާތް" ކާމިޔާބުގެ ފަހަތުގައިވާ އަނެއް ކަމަކީ މީގެ ލީޑް ކާސްޓެވެ. މި ފިލްމަކީ ޓެޑްގެ "ދެރިޔާ" އިން ވިދާލި އަލީ ހާލިދު ކުޅުނު ދެވަނަ ފިލްމެވެ.\nއޭނާއާ އެކު މި ފިލްމުގެ މުހިއްމު ރޯލްތައް ކުޅުނު ބަތަލާއިންނަށް ބަލާ އިރު، ޖަމްޝީދާ އާއި ފާތުމަތު ރަމީޒާ ވަނީ ފިލްމުގައި ވަރަށް ފުރިހަމަ އެކްޓިންއެއް ދައްކައިފަ އެވެ.\nމީގައި އެންމެ ފާހަގަކޮށްލެވޭ އެއް ކަމަކީ އަލީ ހާލިދާ އެކު ޖަމްޝީދާ އާއި ރަމީޒާގެ ގުޅުން ވެސް ވަރަށް ފުރިހަމަ ކަމެވެ.\n"އަމާނާތު" ގެ ޕޯސްޓަރެއް: މި ފިލްމް 14 ފެބްރުއަރީގައި އޮލިމްޕަހުގައި އަޅުވާނެ.\nޖަމްޝީދާ އާއި ރަމީޒާގެ ކެރިއާއަށް ބަލައިފި ނަމަ، "އަމާނާތް" އަކީ އެ މީހުންގެ އެންމެ ކާމިޔާބު ފިލްމެވެ.\n"އަމާނާތް" އަކީ ކުޑަ ތިން ކުއްޖަކު ވެސް މުހިއްމު ރޯލްތަކުން ފެނިގެންދާ ފިލްމެކެވެ.\nއޭގެ ތެރެއިން ވެސް މުޅި ފިލްމުގެ ވާހަކަ އެނބުރެނީ ޖަމްޝީދާގެ ދަރިފުޅުގެ ރޯލް ކުޅުނު އިއުޖާޒް ހާފިޒްގެ ވަށައިގެންނެވެ.\nކޮޕީ ފިލްމުތަކަށް އިންގިލާބެއް\n"އަމާނާތް" އަކީ ސަތޭކަ ޕަސަންޓް ކޮޕީ ފިލްމެކޭ ބުނާ ހިތެއް ނުވެ އެވެ. ކޮޕީއެކޭ ބުނާ ވަރަށް ވުރެ ބޮޑަށް މިއަށް ވަނީ ކުރިން ވެސް ބުނިހެން ބަދަލުތަކެއް ގެނެސްފަ އެވެ.\nއެކަމަކު މި ފިލްމު ވުޖޫދަށް އައުމުގެ އަސްލަކަށްވީ ގައުމީ ފިލްމް އެވޯޑްސްގައި ކޮޕީ ފިލްމުތައް ބައިވެރި ކުރުމާ ދެކޮޅަށް އޭރުގެ އިންފޮމޭޝަން މިނިސްޓްރީއާ އެކު ޓެޑް ކުރަން ޖެހުނު ހަނގުރާމައެއްގެ ތެރެއިން ނިކުތް ނަތީޖާއަކުންނެވެ. އޭނާ ވަކާލާތު ކުރީ ގައުމީ އެވޯޑެއްގައި ކޮޕީ ފިލްމްތައް ބައިވެރި ނުކުރުމަށެވެ.\nއެކަން އެގޮތަށް ކުރާ ނަމަ އެއީ، ފަހަތަށް ދެ ފިޔަވަޅު އެޅުން ކަމަށް ބުނެ، އޭނާ ދެއްކި ވާހަކަ އަށް އޭރު ތާއީދު ކުރާނެ ބަޔަކު ނުވި އެވެ. އެހެންވެ އެކަނިމާއެކަނި އެ މިސްރާބަށް ވަކާލާތު ކުރަން ޖެހުނެވެ. ދެން ތިބި އެންމެން ތިބީ ކޮޕީ ފިލްމްތަކަށް މަރުހަބާ ކިޔާ ގޮތަށެވެ.\n"އަމާނާތު" ގެ މަންޒަރެއް.\nބަހުސް ކުރެވުނު އެ މޭޒުގައި، އެންމެ ފަހުން ނިންމީ ކޮޕީ ފިލްމްތައް ގައުމީ އެވޯޑްގައި ބައިވެރި ކުރާށެވެ. މާޔޫސްކަމާ އެކު ބައްދަލުވުން ނިންމާލައި، ނިކުންނަމުން، ބައްދަލުވުމުގައި ބައިވެރިވި އިސް އޮފިޝަލަކާ ދިމާ އަށް ޓެޑްރީ ބުނީ މިހެންނެވެ.\nކޮޕީ ފިލްމެއް ހަދައިގެން ވެސް ގައުމީ އެވޯޑް ހޯދި ދާނެކަން ސާބިތުކޮށް ދޭނީ އެވެ. "އަމާނާތް" ގެ ފެށުމަކީ އެއީ އެވެ. މިއީ ހަގީގަތަށް ބުނާ ކަމަށްވާ ނަމަ ދިވެހިން ހަދާ ކޮޕީ ފިލްމްތަކަށް އިންގިލާބެއް ގެނައި ފިލްމެކެވެ.\n"އަމާނާތް" ސާބިތުކޮށް ދިން އެއް ކަމަކީ ކޮޕީ ފިލްމެއް ހަދާ ނަމަ، ހަދަން ޖެހޭނީ މި ފެންވަރަށް ކަމެވެ.\nފިލްމަށް ކުރެވުނީ ކިހާ ވަރެއްގެ މަސައްކަތެެއް؟\n"އަމާނާތް" ގައި ކޮޕީ ފިލްމެއްގެ ޓެޑް ގިނަ ބަޔަކު އަޅުވައިފައި އޮތަސް، ކޮޕީ ފިލްމެކޭ ބުނާ ވަރަށް ވުރެ މާ ރަނގަޅަށް މަސައްކަތްކޮށްފައި އެބަ އޮތެވެ. މިއީ އެއްޗަކަށް އެއްޗެއް ހަދަން ހަދާފައި އޮތް ފިލްމެއް ނޫންކަން ފިލްމުގެ ކޮންމެ ޑިޕާޓްމަންޓަކަށް ބެލިޔަސް އެނގޭނެ އެވެ.\nހަމައެކަނި ސްކްރީންޕްލޭ އަށް ވެސް ބުރަ މަސައްކަތްތަކެއް ވަނީ ކޮށްފަ އެވެ. ކޮޕީ ފިލްމެއް ހަދަން ބޭނުންވި ނަމަ، ބޮޑު ހަރަދުތަކެއްކޮށްފައި، ބޮޑު ކްރޫއަކާ އެކު، އެ ޒަމާނުގައި އައްޑޫ ކަހަލަ ތަނަކަށް ގޮސް ފިލްމުގެ ބޮޑު ބައި ޝޫޓް ވެސް ނުކުރީހެވެ.\n"އަމާނާތް" ގެ ޝޫޓިންގެ ތެރެއިން އައްޑޫގައި.\nއެކަމަކު "އަމާނާތް" އަކީ ހަރަދުތަކެއްކޮށްގެން، ވަގުތުތަކެއް ހޭދަކޮށްގެން، ބުރަ މަސައްކަތުން އުފައްދާފައި އޮތް އެއްޗެކެވެ.\nމިހާރު ދިވެހި ސިނަމާ އަށް އަންނަ ފިލްމްތަކާއި މި ފިލްމް އަޅާ ކިޔާ ނަމަ، ކޮށްފައި ހުރި މަސައްކަތް ދެރައެއް ނުވާނޭ ބުނަން ޓެޑަށް ކެރެނީ ހަމަ އެވަރަށް މަސައްކަތްކޮށްފައި ހުރުމުންނެވެ.\nމި ފިލްމަކީ މާލެ އާއި އައްޑޫގައި ޝޫޓްކޮށްފައިވާ ފިލްމެކެވެ. މި ފިލްމަކީ މަޝްހޫރު ކެމެރާމަން ހަސަން ހަލީމް (ކޮކޯ) މެން، ގްލައިޑްކެމްއާ އެކު، ރީތި މަންޒަރުތަކެއް، ތަފާތު ޝޮޓްތަކެއް ސިނަމާ އިން ދައްކުވައި ދިލް ފިލްމެކެވެ.\n"އަމާނާތް" ގެ ލަވަތައް އަދިވެސް ދިވެހިންގެ ތެރޭގައި ވަރަށް މަގުބޫލެވެ. މި ފިލްމުގެ އެންމެ ގަޔާވާ އެއް ކަމަކީ ވެސް ރީތި ލަވަތަކެވެ. "މާސޫމް" ގެ ބައެއް ލަވަތަކުގެ ރާގަށް ފިލްމުގެ ބައެއް ލަވަތައް ހުރި ނަމަވެސް، ދެން ހުރީ އެހެން ފިލްމްތަކުން ނަގާފައި ހުރި ރާގުތަކެވެ.\nމީގެ ލަވަތަކަށް ބަލާ އިރު، ފިލްމުގެ މޫޑާ ވަރަށް ގުޅޭ ކަހަލަ ލަވަތަކެއް ހޮވައިފައި ހުރިކަން ވަރަށް ބޮޑަށް ފާހަގަ ކުރެވެ އެވެ.\n"އަމާނާތު" ގެ ލަވައެއް.\n"އަމާނާތު" ގެ ލަވަތަކުގެ ތެރެއިން އުމަރު ޒާހިރާއި ފާތުމަތު ރައޫފު ކިޔާފައިވާ "އޯގާވެރިވޭ ލޯބިވާ" އާއި އަލީ ރަމީޒާއި ފަޒީލާ އާމިރް (ފަޒީ) ކިޔަފާފައިވާ "މި ހިތާ ލޯބި ދޭނަން" އަދި މުހައްމަދު ހުޒާމް ކިޔާފައިވާ "ތުއްތު މޫނާ" ލަވަ ވަކިން ފާހަގަކޮށްލެވެ އެވެ.\nހަމައެއާ އެކު ލަވަތަކުގެ ޅެންތައް އެހާ އަސަރު ގަދަވެފައި، ތަކުރާރުކޮށް އަޑު އަހާލަން ބޭނުންވާ ކަހަލަ ގޮތެއް ހުރެ އެވެ.\n"އަމާނާތު" ގެ ބެކް މިއުޒިކް ހަދައިފައި ވަނީ ރާއްޖޭގައި އެ ފަންނުގައި އެންމެ ކުރީގައި މިހާރު ވެސް އުޅޭ މުހައްމަދު އިކްރާމެވެ.\nފިލްމަށް ލިބުނީ ކިހާ ވަރެއްގެ ތަރުހީބެއް؟\n"އަމާނާތް" އަކީ ވިޔަފާރީގެ ގޮތުން ވެސް ވަރަށް ކާމިޔާބު ފިލްމެކެވެ. ހައުސްފުލް އެތައް ޝޯއެއް ދެއްކި އެވެ. ތަކުރާރުކޮށް އެތައް ބަޔަކު 1998 ގައި ވެސް މި ފިލްމް ބެލި އެވެ.\nމި ފިލްމަށް އޭރުގެ ކްރިޓިކުން ވެސް ވަނީ ވަރަށް ބޮޑަށް ތައުރީފު އޮއްސައިފަ އެވެ.\nމިއީ ޓެކްނިކަލް ހުނަރުތަކުގެ އިތުރުން ފިލްމުގެ ވާހަކަ އާއި އެ ވާހަކަ އަށް ދިރުމާއި ރޫހު ގެނެސް ދިން މޮޅު ތަރިންތަކަކާއި އާ ޑައިރެކްޓަރެއްގެ ހުނަރު އެކުވެގެން ހެދި ހަނދާނުން ފިލުވާލަން ދަތި ފިލްމެއްގެ ގޮތުގައި ސިފަކޮށްފައިވެ އެވެ.\n"އަމާނާތް" އާ ބެހޭ ގޮތުން ބަތަލާ ޖަމްޝީދާ ވާހަކަ ދައްކަނީ.\nއެކަން ފަހުން ސާބިތުކޮށް ދިނީ 2007 ގައި ބޭއްވި ތިން ވަނަ ގައުމީ ފިލްމް އެވޯޑްސްގަ އެވެ. "އަމާނާތް" ވަނީ 12 އެވޯޑް އުފުލާލައި، އޭރު ބެންޗް މާކެއް ގާއިމުކޮށްފަ އެވެ.\nމި ފިލްމަށް ލިބުނު އެވޯޑްތަކުގެ ތެރޭގައި އެންމެ މޮޅު ފިލްމް، އެންމެ މޮޅު ޑައިރެކްޓަރު، އެންމެ މޮޅު އެޑަޕްޓެޑް ސްކްރީންޕްލޭ، އެންމެ މޮޅު، ބަތަލާ، އެންމެ މޮޅު ސަޕޯޓިން އެކްޓަރު އަދި އެންމެ މޮޅު ބެކްމިއުޒިކް ފާހަގަކޮށްލެވެ އެެވެ.\nޓެޑް މިހާރު ބުނަނީ ކީކޭ؟\nއޭނާ ބުނަނީ 19 އަހަރު ފަހުން ފިލްމް އަލުން ސްކްރީނަށް ގެންނަނީ އެތައް ބަޔަކު އެކަމަށް އެދިގެން ކަމަށެވެ. ހާއްސަކޮށް މިހާރުގެ ޒުވާނުންނެވެ. ފިލްމް އެއްގޮތަކަށް ވެސް ނުބަލާ އަދި ތަކުރާރުކޮށް ބަލަން ބޭނުންވާ އެތައް ބަޔަކު އެބަ ތިއްބެވެ.\nޓެޑް ބުނަނީ "އަމާނާތް" އަދިވެސް "އައުޓްޑޭޓެޑް" ނުވާ ކަމަށެވެ.\nއޭނާ ބުނީ ފިލްމުން ވަރަށް ގިނަ އަދަދަކަށް އޭރުގެ ކުޑަކުދިން ފެންނާނެ ކަމަށެވެ. އެ ކުދިންތަކުގެ އުމުރު އޭރަށް ބަލައިފި ނަމަ އެއީ 6-12 އަހަރާ ދެމެދުގެ ކުދިންނެވެ. އެ ކުދިން މިހާރު ތިބޭނީ ބޮޑެތިވެފަ އެވެ.\nއައްޑޫގައި ނެގި ބައެއް މަންޒަރުތަކުންނާއި ވިލިމާލޭގައި ނަގާފައިވާ ފިލްމުގެ ލަވައަކުން ވަރަށް ގިނަ އަދަދަކަށް ކުޑަ ކުދިން ފެންނާނެ އެވެ. އެހެންވެ އެ ޖީލުގެ ޒުވާނުންގެ މެދުގައި ފިލްމަށް އޮތް ޝައުގުވެރިކަމާއި ތަރުހީބު ބޮޑެވެ.\n"އުންމީދު ކުރަން ވަރަށް ގިނަ ބަޔަކު މި ފަހަރު ފިލްމް ބަލާނެ ކަމަށް،" ރަށްރަށުގައި ވެސް ދައްކަން ހަމަޖެހިފައިވާ ފިލްމާ ބެހޭ ގޮތުން ޓެޑް ބުންޏެވެ.


Raiy Gerifulhu - 8 | Vaahaka ރަތްގެރިފުޅު – 8 – Vaahaka\n1k 8 0\tDecember 24, 2021\nވަޅު ކައިރީގައި ދެކަކޫ މައްޗަށް ތިރިވެ އިން އަލީއަށް ހޭވެރިކަމެއް ވީ, އަތުގައި އޮތް ކުޑަކުއްޖާ ރޯން ފެށުމުންނެވެ. ހިތްވަރުކޮށް, ތެދުވެގެން ގިފިއްޔަށް ދިއައެވެ. އަދި ވަޅުފެނުން އެ ކުޑަކުއްޖާއާއި ޅަގެރި ދޮވެ ސާފު ކުރިއެވެ. ނަމަވެސް ގެރީގެ ގައިން ރަތް ކަމެއް ކެނޑިގެނެއް ނުދިއައެވެ. އަލީ ވެސް ގައިން ލޭ ފިލުވާލާ, ކުޑަކުއްޖައާއި, ޅަ ގެރި ގެންގޮސް ސާފު ހުދު ފޮތިގަނޑަކަށް ލިއެވެ. އެއިރު ކުޑަކުއްޖާ އަށް އޮތީ ނިދިފައެވެ. މިހެންވެ އަލީ އަވަސްވެ ގަތީ ދައްތަމެންގެ ގެއަށް ގޮސް ދިމާވި ހިތާމަވެރި ހަބަރު ދިނުމަށެވެ. ރަށުގެ އެހެން މީހެއް ގާތު ބުނަން ބޭނުން ނުވީ ޅަ ގެރިއާއި މެދު ސުވާލު ކޮށް ރަށުގެ އެންމެނަށް އޭގެ ހަބަރު ލިބިދާނެތީއެވެ.\nދެ ދައްތަގެ ގެއަށްގޮސް ވެގެން އުޅޭ ކަންތަކުގެ ވާހަކަ ކިޔައި ދިނުމުން އެންމެން ވެސް ދެރަވެ ރޮއުނެވެ. ޅިޔަނުންތައް މަހަށް ގޮސް އަދި ނުލަފާތީ, ދައްތަމެން ގޮވައިގެން ގޮސް, ވަޅުން ޒުލްފާ ނެގިއެވެ. ވަގުތުން މުދިންބެ ގެނެސް ހިނަވާ ކަފުން ކުރުމުގެ ކަންކަން ކޮށް ނިންމުމަށް އުޅުނެވެ. ކުޑަ ކުއްޖާއަށް ގާތުން ދިނުމަށް ހަދީޖާއާއި ހަވާލު ކުރެވުނެވެ. އަދި ރަށުގެ މީހުންނަށް ނުފެންނާނެ ހެން ޅަ ގެރި ފޮރުވާފައި ބޭއްވިއެވެ. ހަމަ އެއާއެކު, އަލީގެ އެދުމަށް މަރޮށީގެ ދޯންޏެއް, އަށްޅޯހިބެމެން ބަލާ ބިލެތްފަށްސަށް ފޮނުވިއެވެ. އެ ދޯނި އަންނަންދެން ޒުލްފާ, ކަފުންކޮށް ވަޅުނުލާ ސަންދޯކުގައި ބޭއްވިއެވެ.\nހަވީރުވާން އުޅެނިކޮށް އަށްޅޯހިބެގެ އާއިލާއަށް މަރޮއްޓަށް އާދެވުނެވެ. އެ މީހުން ވެސް ތިބީ ވަރަށް ބޮޑަށް ދެރަވެފައެވެ. ސަންދޯކުގެ ކައިރިއަށް މޫނު ބަލަން ދިއަ ވަގުތު އަށްޅޯހިބެގެ ދައްތަ ވަރަށް ރުއެވެ. އަލީ ގާތު ހިއްވަރު ކުރުމަށް އަށްޅޯހިބެ ވަރަށް ނަސޭހަތްތެރި ވަމުން ގެންދިއައެވެ. އަލީގެ ޅިޔަނުންތައް މަހުން ލެފީ ވެސް ހަވީރުގެ ވަގުތުގައެވެ. އެ މީހުންނަށް ލިބުނު ސިހުމުގައި މަސްތައް ގެއަށް ގެނައި ގޮތައް އައީ ޒުލްފާގެ މޫނު ދެކިލާށެވެ. އަލީއާއި ބައްދަލު ކޮށް ހިތްވަރު ކުރުމަށް އެމީހުން ވެސް ބުނަމުން ގެންދިއައެވެ. މޫނު ބަލާ ނިމުމުން ކަށުނަމާދު ކުރެވި, ހަވީރުގެ ވަގުތުގައި ޒުލްފާ ވަޅުލެވުނެވެ. އެ ދުވަހަކީ އަލީމެންގެ ހަޔާތުގައި އައި ވަރަށް ބަނަ ދުވަހެކެވެ.\nއަށްޅޯހިބެމެން އެރޭ މަރޮށީގައި މަޑު ކުރިއެވެ. އަލީގެ ހިތާމައިގައި ބައިވެރި ވުމަށެވެ. އަލީ ހުރީ އެދުވަހު އެ ވީކަންކަން ގަބޫލުކުރަން ވެސް ބޭނުން ނުވެފައެވެ. ނަމަވެސް މިއީ ދުނިޔެކަން އެންމެން ވެސް ދިއައީ އަލީއަށް ބުނެދެމުންނެވެ. އެރޭ އަލީމެން މަޑުކުރީ ހަދީޖާގެ ގޭގައެވެ. އެންމެންނަށް އެރޭ ހައިރާންކަން ގެނުވީ, ހަދީޖާމެންގެ ގޭ ކައިރިން ފެނުނު ޅަ ރަތް ގެރިއަކުންނެވެ. އަލީ އެ ގެރި ފޮރުވާފައި އޮތްތަނުން ނިކުމެގެން, އެ ކުޑަކުއްޖާ ކައިރިއަށް އައީއެވެ. އެންމެންގެ ގާތު ބިރު ނުގަތުމަށް އަލީ ބުންޏެވެ. އަދި އެ ގެރީގެ ހަޤީގަތް ނޭނގޭ އެންމެން ގާތު, އެ ގެރި އަކީ މީގެ ދުވަސް ކޮޅެއް ކުރިން ރަށަކުން ގެނައި ގެރިއެކޭ ބުންޏެވެ. އަލީއާއި އިތުރު ސުވާލުތައް ނުކޮށް އެކަން އެމީހުން ގަބޫލު ކުރިއެވެ.\nއޭގެ އަނެއް ދުވަހު ހެނދުނުގެ ވަގުތެއްގައި އަށްޅޯހިބެމެން ރަށަށް ދިއުމަށް ފުރިއެވެ. ކަމަކަށް ބޭނުން ވެއްޖެއްޔާ އައުމަށް އެދެމުންނެވެ. އެމީހުން ފުރުވާފައި އަލީ އޭނާގެ ގެއަށްގޮސް, ޒުލްފާ ވެއްޓުނު ވަޅުގެ ދިޔަ ހިއްކާ ސާފު ކުރިއެވެ. އަދި ޒުލްފާގެ އަންނައުނުތައް ދޮވެ ސާފު ކުރުމަށްފަހު ފޮށްޓަކަށް އަޅައި ރައްކާކުރިއެވެ.\nއަލީގެ ދަރިފުޅުގެ ކިރުމައި ކަމުގައި ހަމަޖެއްސީ ހަދީޖާއެވެ. ސަބަބަކީ ހަދީޖާ އެއިރު އުޅުނީ ވިހައިގެންނެވެ. ޅަ ގެރި ގެންގުޅެން ނިންމީ އަލީގެ ގޭގައެވެ. ނަމަވެސް އެ ގެރި ކުޑަކުއްޖާގެ ގާތައް ދާތީ އެންމެ ފަހުން ޅަ ގެރި ގެންގުޅުނީ ވެސް ހަދީޖާމެން ގޭގައެވެ. އަލީ ވިހޭ ދުވަހު އަލީއާއެކު ފެނުނު ކޮވެލި މަތިން ހަނދާން ކުރަމުންނެވެ. އަލީގެ ދައްތަމެން ފުރަތަމަ އެކަމާ އެއްބަހެއް ނުވިއެވެ. އެއީ ކާސިންބެ އައި ދުވަހު ކޮވެލި ބިޔަ ކޮވެއްޔަކަށް ވީ ހަނދާންތައް އެ ދައްތަމެން ހުރީމައެވެ. އެ މީހުން ބުނަމުން ދިއައީ އެއީ ޖިންނިއެއް ކަމުގައެވެ. ނަމަވެސް އެ މީހުންގެ ބައްޕަގެ ފަހު ވަގުތު, އަލީ ގާތުގައި އެ ކޮވެލި މަރާ ނުލެވުނު ނަމައޭ ބުނެފައި އޮތް ވާހަކަ ދައްތަމެންނާ ހިއްސާކުރިއެވެ. އަދި ބައްޕަ އެ ކޮވެލި މަރާލެވުމުން އެކަމާ ދެރަވަންޏާ އަލީ ވެސް އެ ގެރިއަށް ގެއްލުމެއް ނުދޭނެ ކަމުގައި ބުންޏެވެ. ކޮންމެ އަކަސް އެމީހުން އެއްބަސްވީ, އެއްވެސް ކަހަލަގެ ނާމާން ނުވަތަ އާދަޔާ ހިލާފުކަމެއް އެ ގެރީގެ ފަރާތުން ފެނިއްޖެ ނަމަ އަވަހަށް ފަންޑިތަވެރިއެއްގެ ލަފާ ހޯދުމަށެވެ.\nއަލީގެ ދަރިފުޅަށް ހަތްދުވަސް ވީދުވަހު ބޯބާލާ, ކުކުޅުހާ ކަތިލާ, ފަރީޝާ އަލީގެ ނަމުން ނަން ކިއުނެވެ. އަދި ރަށުގެ މީހުންނަށް ކުޑަވަރެއްގެ ކެއުމެއް ތައްޔާރުކޮށް ދައުވަތު ދިނެވެ. ކެއުން ބޭއްވީ އަލީމެންގެ ގޭގައެވެ. ސަބަބަކީ ވީހާ ވެސް ބޮޑަށް ރަށުގެ މީހުންނަށް ގެރި ނުދެއްކުމެވެ. ނަމަވެސް އެ ކެއުމަށް އަންނަ ބައެއް މީހުން, ކުއްޖާ ބަލާލަން ބޭނުން ވާތީ, ހަދީޖާމެންގެ ގެއަށް ދިއައެވެ. އަދި ރަތްގެރި ފެނި ސުވާލު ކުރިއެވެ. ޖަވާބުގައި އެއީ އަލީ ރަށަކުން ގެނެސްގެން އުޅޭ ގެރިއެކޭ ބުންޏެވެ. އެހެނެއްކަމަކު އެ މީހުންގެ މޫނު މަތިން އެކަން ގަބޫލު ކުރި ކަމުގެ ނިޝާނެއް ނުފެނުނެވެ. ނަސީބަކުން އިތުރައް އެކަމާ ބަހުސް ނުކޮށް އެ މީހުން ދިއައެވެ.\nދުވަސްތައް ފާއިތު ވަމުން ދިއައެވެ. ރަށުގެ އެންމެނަށް އެ ގެރީގެ ވާހަކަ އެނގުނެވެ. ގެރީގެ ފަރާތުން އާދަޔާ ހިލާފު ކަމެއް އެއިރު ނުފެންނާތީ އެކަން މާބޮޑު ކަމަކަށް މީހުން ނުހެދިއެވެ. ނަމަވެސް ކާސިންބެ އައި ދުވަހު ބިޔަ ކޮވެލި ފެނުނު މީހުން އެ ދުވަސް މަތިން ހަނދާން ކުރިއެވެ. އެ ވާހަކަ ދެއްކިއެވެ. މޫސަބޭ މިހާރު ދުނިޔޭގައި ނެތުމުން ފަންޑިތަ ހަދަން މޮޅު މީހަކު އެރަށަކު އެއިރު ނެތެވެ.\nފަރީޝާގެ އުމުރުން ދެ އަހަރު ވީ އިރު ކުއްލި ކުއްލިއަށް ހަދީޖާމެންގެ ލޯމައްޗަށް ރަތްގެރި ގެއްލެން ފެށިއެވެ. ދެން ފެންނަ އިރު ހުންނަނީ ފަރީޝާގެ ގާތުގައެވެ. ގެއްލޭ ކޮންމެ ފަހަރަކު ފަރީޝާ ވެސް ނުފެންނަ އެއްޗަކާއި ވާހަކަ ދައްކާ, ކުޅެ އުޅެއެވެ. ނަމަވެސް މިފަހަރު އަލީއަށް އެ ވާގޮތް އެނގުނެވެ. ގެއްލޭ ކޮންމެ ފަހަރަކު ރަތްގެރި ބަދަލު ވަނީ ފަރީޝާ ވަރުގެ ކުޑަ ފިރެހެން ކުއްޖަކަށެވެ. އަދި އެ ކުއްޖާ ފަރީޝާއަށާއި އަލީ އަށް ފެނެއެވެ. އަލީ އެ ކުއްޖާއަށް މޫސާގެ ނަމުން ނަންދިނެވެ. ނަމަވެސް އެވާހަކަ އަލީ ކިޔައިދިނެއް ކަމަކު ދައްތަމެން ތިބީ ބިރުންނެވެ. އެއީ ޖިންނި ކުއްޖެކޭ ބުނެ ފަންޑިތަ ހަދާ މީހެއް ގެނެއުމަށް ބުނަމުން ދިއައެވެ. އަލީ އެކަމާއި ދެކޮޅު ހެދިއެވެ. އަދި އެއަށްފަހު އެމީހުން ވަކިން އަލީގެ ގޭގައި އުޅުނެވެ.\nއޭގެ ފަހުން ހުރިހާ ކަމެއް ގޯސްވާން މާކަށް ގިނަ ދުވަހެއް ނުނެގިއެވެ. އަލީގެ ބެލުމުގައި ފަރީޝާ ހުރިއިރު އަލީއަށް އެ ދަރިފުޅުގެ ބޯކޮޅު އަބަދަކު ނުބެލެއެވެ. ގޭގެ ކަންކަން ކުރުމުގައި އުޅޭއިރުއާއި, ރުއްވަލަށް ގޮސް ރާއެރުމުގައި އުޅޭއިރު ފަރީޝާގެ ބޯކޮޅު އަލީއަށް ފުރިހަމައަށް ނުބެލެއެވެ.\nރާ ކެއްކުމުގައި އަލީ ބަދިގޭގައި އުޅުނު ދުވަހަކެވެ. ފަރީޝާ އުޅުނީ ގޭ ކައިރީގައި ކުޅޭށެވެ. ދުވެފައި ރަތްގެރީގެ ފަހަތުން ދިއަ ވަގުތެއްގައި, ގައު ބުރިއެއްގައި އަޅައިގަނެ ފަރީޝާ އަނގަ ވަތައް ވެއްޓުނެވެ. އެހިނދު ތުންފަތް ފަޅައިގެން ގޮސް ލޭ އައިސް, ވަރަށް ބާރަށް ފަރީޝާ ރޮއެގަތެވެ. އެ އަޑު އިވި, އަލީއަށް ބަދިގެއިން ނިކުމެވުނު އިރު ކަމަކުދާކަށް ނެތެވެ. ފަރީޝާގެ ކުރިމަތީގައި އެއިރު ހުރީ, އިސްކޮޅުގައި އަށެއްކަ ފޫޓު ހުރި އަލިފާން ގެރިއެކެވެ. މި ގެރި ރަށުގެ މީހުންނަށް ފެނި, ރަށަށް ކަނޑުގެރިއެއް އަރައިފިއޭ ކިޔާ ވާހަކަ ފެތުރިއެވެ. އަލީ އަވަހަށް ދުވެފައި ގޮސް ފަރީޝާ ނަގައި މައްލަވަ ކޮށް ރުއިން ހުއްޓުވިއެވެ. ނަސީބަކުން ރަށުގެ އެއްވެސް ތަނަކަށް ގެއްލުން ނުލިބެނީސް އަލިފާންގެރި ރަތްގެރިއަށް ބަދަލުވިއެވެ. އެ މަންޒަރު ފެނުނު މީހުން, އަލީ ގެންގުޅޭ ރަތްގެރި އަކީ ޖިންނި އެކޭ ކިޔާ ވާހަކަ ފެތުރިއެވެ.\nއިސާހިތަކު, ރަށުގެ މީހުންތައް އަލީގެ ގެ ކައިރިއަށް އެއްވާން ފެށިއެވެ. އަދި އެ ގެރި މަރާލުމަށް ގޮވަމުން ދިއައެވެ. މީހުންނަށް އެފެނުނު މަންޒަރުން, އަލީއަށް އެއްވެސް ބަހަނާއެއް ނުދެއްކުނެވެ. އެ ވަގުތު އަލީގެ ދައްތަމެން ވެސް އެތަނަށް އައެވެ. އަދި އަލީގެ ގާތު އޭރު ވެސް އެ ގެރި މަރާލަން އުޅޭށޭ ބުނި ވާހަކަ ހަނދާން ކޮށްދިނެވެ. ނަމަވެސް އަލީ, އޭނަގެ ދައްތަމެން ދެކެ ރުޅިއައެވެ. އަލީ ދެކެނީ އެ ގެރިއަކީ އޭނަގެ އަމިއްލަ ދަރިއެއް ކަމުގައެވެ. ވީއިރު އެ ގެރިއަށް އެއްވެސް ގެއްލުމެއް ވިޔަކަ ނުދޭނެކަމަށް އޭނަ ތަކުރާރުކޮށް ބުނަމުން ގެންދިއައެވެ. އެންމެ ފަހުން ރަށުގެ މީހުން އައިސް ރަތްގެރީގައި އަތްލާ ހިސާބަށް ކަންތައް ދިއައެވެ. އެ މީހުންނަށް ވިސްނައި ނުދެވޭނެކަން އަލީއަށް އެނގުނީ ދެނެވެ. އަދި އެ މީހުން ބިރުގެންފައި ތިބި ވަރުން އެންމެ ފަހުން, އެ ރަށުން ފައިބައިގެން ފަޅު ރަށަކަށް ދާނެ ވާހަކަ އެމީހުން ގާތު ބުންޏެވެ. އަދި އެ ގެރީގެ އެއްވެސް އުނދަގުލެއް މަރޮށީގެ އެކަކަށް ވެސް ނުވާނެ ކަމުގައި ބުންޏެވެ. މިކަމަށް އެންމެން އެއްބަސްވެ އަލީއާއި, ފަރީޝާއާއި, ރަތްގެރި, ކުޑަ ބޮއްކުރާ އެއްގައި ނާއިންފަރަށް ފޮނުވާލިއެވެ. އަލީގެ އުފަން ރަށުން ބޭރު ކޮށްލީއެވެ. އޭނަގެ ރުއްތަކާއި ދުރަށް އަބަދުގެ އަބަދަަށް ދާން ޖެހުނީއެވެ. ދެރަވެ ކަރުނައިން ފުރިފައިވާ ހާލު, ކާނެބޯނެ އެއްޗެއްސާއި, އަންނައުނު ހިފައިގެން އަލީމެން ނާއިންފަރަށް ދިއައެވެ.\nނާއިންފަރަށް އެ ދުވަހު ދެވުނު އިރު ހަވީރުވެއްޖެއެވެ. އެއިރު އަލީ ހުރީ ފަލި ޖަހާޖަހާ ވަރު ބަލި ވެފައެވެ. ނަމަވެސް ހިތްވަރު އެލުވާނުލާ, ބޮއްކުރާ ރަށާއި ގާތް ކުރިއެވެ. އަދި ފަރީޝާއާއި, ރަތްގެރި ރަށަށް ބޭލުމަށްފަހު އަތިރިމަތީގައި ފެންނަ ހިސާބުގައި ބޭތިއްބިއެވެ. އަދި ބޮއްކުރާ އެހެލުމަށްފަހު, ގެނައި އެއްޗެހި ހިފައިގެން އެންމެން އެކުގައި އެއްގަމަށް އެރިއެވެ. މި ރަށަކީ ފަޅުރަށަކަށް ވުމުން އެރަށުގައި އުޅޭނެ ގެއެއް ނުހުރެއެވެ. ވީ އިރު އަލީއަށް ޖެހުނީ އިރު އޮށްސެން ވާއިރަށް ބޯހިޔާ ކޮށްލާނެ ތަނެއް ހެދޭތޯ އަވަސްވެ ގަންނާށެވެ. އެކަމާ އުޅުމުގެ ކުރިން ފަރީޝާއަށް ކާންދީ, އަލީ ވެސް ބަނޑުހައި ފިލުވާލިއެވެ. ރަތްގެރިއަށް ކާންދޭން ނުޖެހުމަކީ އަލީ އަބަދުވެސް ހައިރާންވާ ކަމެކެވެ. އެކަމަކު އެ ސުވާލުގެ ޖަވާބު އެ ގެރިގާތު އަހައިގެން ލިބޭ ގޮތެއް އަދި އަލީއަށް ވަނީ ނުވެފައެވެ.\nއަލީގެ ހީވާގި ކަމުން ރަށުގެ ވަލުން ކުޑަ ވަރެއްގެ ޖިފުޑި ގަނޑެއް އެޅޭ ވަރަށް ތަކެތި އެއްކުރިއެވެ. އުނި ދަނޑިއާއި, ދިއްގާ ދަނޑިއެވެ. ރުކުގެ ފަނާއި, ބޯކެޔޮ ފަތެވެ. ގެނައި ދަނޑިތަކުން މޫދުކައިރި ހިސާބުގައި, ބިމަށް މުޑި ޖަހައި ޖިފުޑިގަނޑުގެ މައިގަނޑު ހެދިއެވެ. އަދި ކުޑަ ވަރެއްގެ ދަނޑި ފުރާޅެއް, ދިއްގާ ވަކައިން އަށްސައިގެން ބަނެވެ. އޭގެ ފަހުގައި ފުރާޅުގައި ފަން ހުނގުލި ތަކެއް އެއްސިއެވެ. އެއަށްފަހު ޖިފުޑީގައި ފުރާޅު ލައި, ދަނޑިން ހަތަރު ބިއް, ފުރާޅުތައް ބަނުނު ގޮތައް ބަނެވެ. އެ ބިއްތަކުގައި ބޯކެޔޮ ފަތުން ސާންތި ވިޔެފައި ހަރު ކުރިއެވެ. އަދި އަތިރިމަތިން ދޮންވެލި ގެނެސް ޖިފުޑި ގަނޑުގެ އެތެރެއަށް ދޮންވެލި ލިއެވެ. އެއަށްފަހު ފަންތޮށިންނާއި, ބާކީވި ދަނޑިތަކުން ދެ އަށި ހަދައި ޖިފުޑިގަނޑު އެތެރޭގައި ބެހެއްޓިއެވެ. މަސައްކަތް ނިމުނުއިރު ހުރީ އިރު އޮށްސި ދުނިޔެމަތި އަނދިރިވާން ގާތްވެފައެވެ.\nދުނިޔެމައްޗަށް އަނދިރި ވިއިރު ފަރީޝާއަށް ކާންދީ, އަލީ ވެސް ކައިގެން ޖިފުޑިގަނޑުގެ އެތެރެއަށް ވަނެވެ. ކަނު އަނދިރިވެ, ނާމާންކަން މުޅި ރަށަށް ފެތުރިގެން ދިއައެވެ. އަލިކަމެއް ނެތް އެ އަނދިރީގައި, ކުޑަކުއްޖަކު ގޮވައިގެން އަލީ އޮތީ ބިރުންނެވެ. ފަރީޝާ ވެސް އިނީ ބިރުން ރޮވިފައެވެ. ނާނާއެއް ކިޔައިގެން މަސަލަސްކޮށް ފަރީޝާ ނިންދެވިއެވެ. އަދި ހިތްވަރުކޮށް އަލީ ވެސް ނިދޭތޯ ބެލިއެވެ. ކޮންމެ ގޮތެއް ވިޔަސް އަލީއަށް މިއަދު އުޅެން ޖެހިފައި އޮތް ގޮތަކީ މިއީއެވެ. އެ ދަރިފުޅަށްޓަކައި, އަދި އެ ގެރީގެ ދިފާއުގައި އަލީއަށް ހިތްވަރު ކުރަން މިއަދު އެބަ ޖެހެއެވެ.\nއޭގެ އަނެއް ދުވަހުގެ ފަތިހު ވަގުތެވެ. ދުނިޔެ މައްޗަށް އިރުގެ އަލިކަން ފެތުރިގަންނަން ގާތް ވިއިރު އަލީ އޮތީ ޖިފުޑި ގަނޑުގެ ކައިރީގައި ހުރި ރުކަށް އަރައެވެ. އަލީގެ ހަށީގައި ހިފާފައި ހުރި ކަމެއް ވުމުން ރާވެރިކަން ނުކޮށް ނުހުރެވިގެންނެވެ. ރުކުގައި އެތްބަނދެ ނިމިގެން ފައިބާ ފަރީޝާ ހޭލުމުން އެ މަންޖެއާއި, ރަތްގެރި ގޮވައިގެން މަސައްކަތުގައި އުޅުނެވެ. ފަސްވަރަކަށް ރުކުގައި އެތްބަނެވެ. އެދުވަހު ޖިފުޑި ގަނޑުގެ ކައިރީގައި, ފަރީޝާ ކުޅެން އުޅުމުގެ ތެރޭގައި އަތުގައި ބަރަވެއްޔެއް ދަތް އެޅިއެވެ. ރަތްގެރި އަލިފާންގެރިއަށް ބަދަލުވި ވަގުތު ޖިފުޑި ގަނޑުގައި ރޯވެ އެނދިއެވެ. އަނެއްކާ ވެސް އަލީއަށް ޖެހުނީ ޖިފުޑި ގަނޑެއް ހަދާށެވެ. އޭގެފަހުން އަލީއަށް ގާތްގަނޑަކަށް ކޮންމެ ހަފްތާއެކޭ ބުނާ ވަރަށް ރަށުގެ ކޮންމެ ވެސް ތަނަކު ރޯވާ އަލިފާން ގަނޑު ނިއްވަން ޖެހެއެވެ. ފަރީޝާއަށް ގެއްލުމެއް ލިބޭ ކޮންމެ ފަހަރަކު ރަތްގެރި އަލިފާންގެރިއަށް ބަދަލު ވާތީއެވެ.\nއަލީއަށް އެކަން ބޮޑު ކަމަކަށް ވެގެން ރަތްގެރި, އަލިފާންގެރިއަށް ބަދަލު ވުން ހުއްޓުވޭނެ ގޮތެއް ހޯދޭތޯ އުޅުނެވެ. އެ ގޮތުން އަލީ ނިންމީ އެ ގެރިއާއި ވާހަކަ ދެއްކުމަށެވެ. މޫސާއަށް ބަދަލު ވެފައި ހުންނަ ވަގުތު ދެކުދިންނާއި ވާހަކަ ދައްކާ, މިރަށުގައި ފަރީޝާގެ ފުރާނައަށް ގެއްލުން ދެވޭ ވަރުގެ އެއްޗެއް ނޫޅޭނެއޭ ބުނެދިނެވެ. އަދި ފަރީޝާއަށް ލިބޭ ކުދިކުދި ގެއްލުންތަކުގައި އޭނާ ރޮއުނަސް ހިމާޔަތް ކުރުމަށް އަލިފާންގެރިއަށް ބަދަލުނުވެ, މޫސާއަށް ބަދަލުވެ ދައްތައަށް އެހީވާނީއޭ ކިޔާ ވާހަކަ ދެކެވުނެވެ. އަލީގެ އެ އުކުޅުތަައް އަމަލީކޮށް ދަސްކޮށްދިނުމުގެ ބޭނުމުގައި, ފަރީޝާއާއި, ރަތް ގެރި ގޮވައިގެން ކޮންމެ ދުވަހަކު އެރަށުގެ ތުނޑިއަށް ގޮސް އުޅެއެވެ.\nއެގޮތުން ތުނޑީގައި ހުރެ, ގަސްތުގައި ފަރީޝާގެ އަތުގައި ކަކުންޏެއް ދަތް އަޅުވައި, ނުވަތަ ބަރަވެއްޔެއް ދަތް އަޅުވާ, ނުނީ އެނޫން ގޮތަކުން ފަރީޝާއަށް ބޮޑު އަނިޔާއެއް ނުވާނެހެން, ތަދު ވާނެ ގޮތެއް ހަދައި ރޮއްވާލައެވެ. ހަމަ އެއާއެކު ރަތްގެރި އަލިފާންގެރިއަށް ބަދަލުވެއެވެ. އަލީ އެ ގެރީގެ ކައިރިއަށް ގޮސް ފަރީޝާއަށް ތަދުވި ތަން ދައްކާ އޭނާއަށް ގެއްލުމެއް ނުވާކަން ހާމަކޮށްދެއެވެ. އަދި އެ ވަގުތައް ރަތްގެރިއަށް ބަދަލު ވެއެވެ. މި ގޮތައް ދަސްކޮށް ދޭން ތުނޑީގައި އުޅޭއިރު އަލިފާންގެރިއަށް ބަދަލުވެފައި ހުންނަތަން ރަށުގެ ކައިރިން ދާ ދޯނިފަހަރަށް ފެނެއެވެ. މި މީހުން ހީކުރަނީ އެރަށަށް ކަނޑުގެރިއެއް އަރައިގެން އުޅެނީ ކަމަށެވެ. މިހެންވެ ބިރުން ރަށަށް ގޮސް އެވާހަކަ ފަތުރައެވެ. މިގޮތައް ކަންތައް ވަމުން ގޮސް ނާއިންފަރުގެ ކައިރި ރައްތަކުގެ މީހުންނަށް އެކަން އެނގި, އެ މީހުން އެ ރަށާއި ކައިރިން ދަތުރު ކުރުން ހުއްޓުނެވެ. އެ މީހުންގެ ފަހަތުން އެ ގެރި ރަށަށް އަތުވެދާނެ ކަމަށް ބަލާ ބިރުންނެވެ. މި މީހުންގެ ވާހަކަތަކުގެ ސަބަބުން އަލީގެ ދައްތަމެން ވެސް, އަށްޅޯހިބެމެން ވެސް, އަލީއާއި ބައްދަލު ކުރުމަށް ނާއިންފަރަށް އައުމަށް ޖެހިލުން ވެއެވެ. އެއީ އެރަށަށް ގޮސް އައިސްސި ނަމަ އެ ގެރި ވެސް އެ މީހުން ފަހަތުން އަންނާނޭ ކިޔާ ވާހަކަ ފަތުރާފައި ވީމައެވެ.\nއަލީ ކޮންމެ ދުވަހަކު އެއްފަހަރު ރަތްގެރިއަށް އެ ގޮތައް ދަސްކޮށް ދިނުމުގައި ވަގުތު ހޭދަ ކުރެއެވެ. އަދި އޭގެ އިތުރުން މިހާރުގެ ވަގުތީ ޖިފުޑި ގަނޑުގެ ބަދަލުގައި, ކުޑަ ވަރެއްގެ ދަނޑިފަނުގެ ގެއެއް, ރަށުގެ މެދެއްހާކަށް ހިސާބުގައި އެޅުމަށް މަސައްކަތް ފެށިއެވެ. އަލީ ވަލުގައި އުޅޭ އިރު, ބޯކޮޅު ފެންނަ ހިސާބުގައި ފަރީޝާއާއި, ރަތްގެރި އަބަދު ވެސް ބައިތިއްބައެވެ. ރަށުގައި ރޯވުން ދުވަހަކަށް ވުރެ ދުވަހެއް, ހަފްތާއަކަށް ވުރެ ހަފްތާއެއް, މަހަކަށް ވުރެ މަހެއް, މަދުވަމުން ދިއައެވެ. އަދި އަހަރަކަށް ވުރެ އަހަރެއް އަލިފާންގެރީގެ އިސްކޮޅު ވެސް ދިގު ވަމުންދިއައެވެ.\nއަލީގެ ހީވާގި މަސައްކަތުން ބިމަށް މުޑި ޖަހައިގެން, އެންމެ ދަށްފެންވަރުގެ, ދަނޑިފަނުގެ ގެއެއް އެޅިއެވެ. އަދި އެގެއަށް ރޭގަނޑުގައި ނިދުމަށް ބަދަލުވިއެވެ. އަލީ އެރަށުގައި ރާ ކޮށްފައި ހުރި ރުއްތަކުން ރާ ލިބިލިބި ހުރިއެވެ. ރާ ކެއްކުމަށް ތެލި އުނދުން ނެތުމުގެ ސަބަބުން, ބާލާ ރާފޮދު ކޮންމެ ދުވަހަކު ވެސް ހުސްކޮށްލަން ޖެހެއެވެ. މަރޮއްޓަށް ތެލި ފަދަ އެއްޗެހި ބަލާ ދާން އަލީ އަކަށް ނުކެރޭނެއެވެ. އެ މީހުން އަލީމެންނަށް ގެއްލުމެއް ދީފާނެ ތީއެވެ. އަދި ބިލެތްފަށްސަށް ބޮއްކުރާގައި, ކުޑަ ކުއްޖަކު ގޮވައިގެން ފަލި ޖަހާފައި, ދިއުން އެއީ ބޮޑުކަމަކަށް ވުމުން އެ ރަށަށް ވެސް ނުދެއެވެ. މިހެންވެ އަލީއަށް ޖެހުނީ އެ ރަށުންނާއި އެ ރަށުގެ ކައިރީގައި އޮންނަ, މެދުކުނބުރުދޫ އިން ކާނެ އެއްޗެހި ހޯދާށެވެ. ނަމަވެސް އެހުރިހާ ކަމެއް ބަދަލުކޮށްލުމުގެ ހިޔާލެއް އަލީއަށް އައީ, ފަރީޝާގެ އުމުރުން ހަތް އަހަރުވި ފަހުންނެވެ.\nފަރީޝާގެ އުމުރުން ހަތް އަހަރުވާން ވީއިރު, އަލީގެ ބުރަ މަސައްކަތުން ފަރީޝާއަށް ގެއްލުމެއް ވާ ކޮންމެ ވަގުތަކު ރަތްގެރި އަލިފާން ގެރިއަށް ބަދަލުވުން ހުއްޓުވުނެވެ. ނަމަވެސް އަލީގެ މިންނެއް މަސައްކަތުން އެޅި ދަނޑިފަނުގެ ގެ އަނދާ ބިމާ ހަމަވިއެވެ. އަލިފާންގެރީގެ ސަބަބަކުން ނޫނެވެ. މޫސާއަށް ދަސްވި އައު ހުނަރެއްގެ ސަބަބުންނެވެ. މޫސާގެ އަތުން އަލިފާން ގުޅަ އުފައްދަން ދަސްވި ދުވަހު ވީ މަޖަލުގައެވެ. މޫސާ އަލިފާން ގުޅަތައް ދޫކުރަނީ ވަކި މިސްރާބެއްނެތި އެކި ދިމަ ދިމާލަށެވެ. އަލީ އެކަމާއި ކިތަންމެ ރުޅިއައެއް ކަމަކު, ނިންމީ އެ ހުނަރުގެ ބޭނުން ހިފުމަށެވެ. މިހެންވެ މޫސާއަށް އަލިފާން ގުޅަ ހަދާ ދޫކުރަން ދަސްކޮށް ދޭން ފެށިއެވެ. އެގޮތުން ފީފަނުން ވަށްބުރެއް ހަދައި ދަނޑިބުރިއެއްގެ ކުރީގައި އަށްސާ, އެކި އުސްމިނުގެ ދަނޑިތައް, އެކި ދުރުމިނުގައި, ތުނޑީގެ ދޮންވެލި ގަނޑަށް ޖެހިއެވެ. އަދި މޫސާގާތު ދުރުގައި ހުރެގެން އެ ފަންތަކުގެ ބުރުގައި ރޯކުރުމަށް ބުންޏެވެ. ފުރަތަމަ ދުވަސްކޮޅު އަމާޒު ކައްސައިލައިގެން އެކި ދިމަ ދިމާލަށް އަލިފާން ގުޅަތައް ދެއެވެ. ނަމަވެސް ދުވަހަކަށް ފަހު ދުވަހެއް މޫސާގެ އަމާޒު ރަނގަޅުވަމުން ގޮސް ކާމިޔާބު ވިއެވެ. މިހާރު މޫސާ ބޭނުން އިރަކު އޭނަގެ އަތުން އަލިފާން ގުޅަ އުފައްދާ, ބޭނުން ތަނަކު ރޯކޮށްލައެވެ. ނަމަވެސް އަލީގެ އެދުމަށް ވަލު ތެރޭގައި ހުރެ އަލިފާން ގުޅަ ނުހަދައެވެ. އަދި ވަލުގައި ހުރެގެން އަލިފާންގެރިއަށް ވެސް ބަދަލެއް ނުވެއެވެ. އަލީއަށް މޫސާގެ ކާމިޔާބީ ވެގެން ދިއައީ ކާބޯ ތަކެއްޗާއި ހިފާގެންގުޅޭ ތަކެތި ހޯދުމަށް އައު ދޮރުތަކެއް ހުޅިވިގެން ދިއަ ކަމަކަށެވެ.\nއަލީ ނިންމީ ކައިރި ރައްތަކަށް ގޮސް ކުޑަ ކުޅި ވަރެއް ކުޅެ, ރަށުގެ މީހުންނަށް ބިރު ދައްކައިގެން ރަށްރަށުން ތަކެތި ހޯދުމަށެވެ. މި މަސައްކަތުގެ އަމަލީ ސިފަ ގެނެއުމުގެ ކުރިން, މޫސާގާތު, ރަތްގެރިއަށް ބަދަލު ނުވެ, މޫސާގެ ސިފައިގައި ހުރެ, އަލިފާންގެރިއަށް ބަދަލު ވެވިދާނެތޯ އެހިއެވެ. ނަމަވެސް އެއިރު މޫސާއަށް އެކަން ނުކުރެވެއެވެ. މިހެންވެ އަލީ ކުރަން ވިސްނި ކަންތައް ފަސްޖައްސާލިއެވެ.\nފަރީޝާގެ އުމުރުން ނުވަ އަހަރު ވެއްޖެއެވެ. ވަލުގައި ދެ ކުދިން އެކުގައި ކުޅެ މަޖަލުގައި އުޅެއެވެ. އެ ކުދިންނަށް މިހާރު ނާއިންފަރުގެ ވަލުގައި ފަރިތަކަމާއެކު ދުވެ ހަދަން އެނގެއެވެ. މިހެންވެ އެކުދިންގެ ބޯކޮޅު ބެލުމުގައި އަލީއަށް އަބަދު އުޅޭކަން ނުޖެހެއެވެ. ކާ ގަޑީގައި ކާން އައިސް, އިރު އޮށްސުނީމާ ގެއަށް އައުމުން އަލީއަށް މައްސަލައެއް ނެތެވެ. އަލީ އަށް މިހާރު އޮންނަނީ ހުސްވަގުތު ގިނަ ވެފައެވެ. މިހެންވެ ކުރިން ދަނޑުފަނުގެ ގެ އެޅިތަނުގައި އަޅަން ފެށި ގެ އަޅާ ނިންމާލިއެވެ. އަދި އިތުރު ރުއްތަކުގައި އެތްބަނެ ރާކުރާ ރުއްތައް ގިނަ ކޮށްލިއެވެ.\nއާދައިގެ މަތިން ހަވީރުގެ ވަގުތުގައި ފަރީޝާއާއި މޫސާ, ކުޅެ ސަކަރާތުގައި ތުނޑީގައި އުޅުނު ދުވަހެކެވެ. ވައިގެ ތެރެއަށް ފަރީޝާ އެއްލާ ބޮނބި ގަނޑުގައި މޫސާގެ އަތުން އަލިފާން ގުޅަ ދޫކޮށް ރޯކޮށްލައެވެ. އެ ގޮތައް އެއްޗެހި އުކަމުން ދަނިކޮށް, ފަރީޝާ އެއްލި ކާއްޓެއް މޫސާއާއި ދިމާލަށް އައި ވަގުތު, އެއްވެސް ވިސްނުމަކާއި ނުލާ މޫސާއަށް އަލިފާންގެރިއަށް ބަދަލު ވެވުނެވެ. އަދި އެ ކާށި އައި ގޮތައް އައިސް އެސޮރުގެ ގައިގައި ޖެހި އަނދައިގެން ދިއައެވެ. ވީ އުފަލުން އަލިފާންގެރި ނަށަން ފެށިއެވެ. އަދި ވަގުތުން އަލީ ގާތު އެވާހަކަ ބުނުމަށް ދުއްވައި ގަތެވެ. އެ ފޯރީގައި އަލިފާންގެރިއަށް ބަދަލުވެ ހުރެ ރަށުގެ އެތެރެއަށް ނުވަދެވުނީ ހަމަކިރިޔާއެވެ. ފަރީޝާ ހަޅޭއް ލަވައިގެން ކަމުންނެވެ. މިފަހަރު, ރަތްގެރިއަށް ބަދަލު ނުވެ އަލިފާންގެރި މޫސާއަށް ބަދަލުވިއެވެ.\nބައްޕާއޭ ގޮވަމުން ދެ ކުދިން އެކުގައި އަލީގެ ގާތައް ގޮސް އެ އުފާވެރި ހަބަރު ދިނެވެ. އަދި އަލީއަށް އެކަން ޔަގީން ކޮށްދިނުމަށް, އެންމެން އެކުގައި ތުނޑިއަށް ދިއައެވެ. ގޮސް އަލީގެ ގާތުގައި މޫސާ އެދުނީ ވަރަށް ބާރަށް ކާއްޓެއް އޭނާއާއި ދިމާލަށް އެއްލުމަށެވެ. އަލީ އަކަމާއި ޖެހިލުން ވިއެވެ. މޫސާއަށް ގެއްލުމެއް ލިބިދާނެ ތީއެވެ. ނަމަވެސް އެކަމަށް އަލީ ގާތު މަޖުބޫރު ކުރާވަރުން އެންމެ ފަހުން ކާއްޓެއް މޫސާއާއި ދިމާއަށް އަތުގައި ހުރި ބާރެއްލާ އެއްލިއެވެ. ކާށިގޮސް މޫސާގެ ގައިގައި ނުޖެހެނީސް ކުއްލިއަކަށް އަލިފާންގެރިއަށް މޫސާ ބަދަލުވިއެވެ. އަލީ އަށް ބޭ އިހްތިޔާރުގައި ފަރީޝާގެ ގައިގައި ބައްދަލާ, އުރާލާ, ފުންމަން ފެށުނެވެ.\nހަވާޓްސް December 24, 2021\nހަނާ December 31, 2021\nކޮން އިރަކު އަނެއްބައި؟\nމަލަކް December 31, 2021\nމިއީ ފުލޯކުވާހަކައަކަށް ބިނާކޮށް ލިޔެފަ އިން ވާހަކައެއްތަ؟\nZainul-aabidheen Yoosuf January 1, 2022\nނުނިމޭ ؟ 🤔🤔🤔


Dhiraagun dheguna data libey offer thakeh\nދިރާގު ހިދުމަތްތަކުން އެކްޓިވޭޓް ކުރާ ބޫސްޓަރު ތަކުން 100 ޕަސެންޓް އިތުރު ޑޭޓާ އެލަވަންސް ދޭން ނިންމައިފި އެވެ.\nދިރާގުން ބުނީ ފިކްސްޑް ބްރޯޑްބޭންޑް އަދި މޮބައިލް ޕޯސްޓްޕެއިޑް ކަސްޓަމަރުންނަށް އެކްޓިވޭޓް ކުރާ ކޮންމެ ބޫސްޓާ އަކުން ދެ ގުނަ އިތުރު ޑޭޓާ އެލަވަންސް ލިބިގެންދާނެ ކަމަށެވެ. މީގެ އިތުރުން ދިރާގު "ވަގުތުން ގެއަށް އިންޓަނެޓް" އަދި ދިރާގު ޑޭޓާ ސިމް އިން އެކްޓިވޭޓް ކުރާ ބޫސްޓާތަކުން ވެސް 100 ޕަސެންޓް އިތުރު ޑޭޓާ އެލަވަންސް ލިބިގެންދާނެ ކަމަށް ދިރާގުން ބުނެ އެވެ.\nމީގެ އިތުރުން ދިރާގު ޕޯސްޓްޕެއިޑް "ވަގުތުން ގެއަށް އިންޓަނެޓް" ކަސްޓަމަރުންނަށް 30 ޕަސެންޓް ހިލޭ އިތުރު އެލަވަންސް ދީފައިވާއިރު، ޕޯސްޓްޕެއިޑް ޑޭޓާ ސިމް ގެންގުޅޭ ކަސްޓަމަރުންނަށް 30 ޕަސެންޓް ހިލޭ އިތުރު އެލަވަންސް ޖޫން މަހުގެ ނިޔަލަށް ލިބިގެން ދާނެ ކަމަށް ދިރާގުން ބުނެ އެވެ.\nމިދިޔަ މަހުގެ 27 ވަނަ ދުވަހުން ފެށިގެން މިމަހުގެ 30 ވަނަ ދުވަހުގެ ނިޔަލަށް ނަގާ ބޫސްޓާ، ޑޭޓާ އެޑް-އޮން އަދި ބަންޑްލްސްތަކަށް ވެސް އިތުރު ހިލޭ ޑޭޓާ ދޭން ފަށައިފައިވާ ކަމަށް ދިރާގުން ބުންޏެވެ. ހިލޭ ޑޭޓާ ދޭން ފަށައިފައި ވަނީ މިދުވަސްވަރަކީ ގޭގައި ތިބެގެން އޮފީސް މަސައްކަތް ރިމޯޓްކޮށް ކުރިއަށްގެންދިޔުމާއި ކިޔަވާކުދިން ކްލާސްތަކަށް އޮންލައިންކޮށް ހާޒިރުވާން ޖެހިފައިވާ ދުވަސްވަރަކަށް ވާތީ ކަމަށެވެ.\nދިރާގުގެ 12 ވަނަ އެޕްރެންޓިސްޝިޕް ޕްރޮގްރާމް ފަށައިފި


ހަތަރު މޭޔަރުންގެ ގޮނޑިވެސް ނަގާނީ އެމްޑީޕީން: ނަޝީދު\nމިމަހުގެ 10 ވަނަ ދުވަހު ބާއްވާ ލޯކަލް ކައުންސިލްތަކުގެ އިންތިޚާބުގައި އެމްޑީޕީން ހަތަރު ސިޓީގެ މޭޔަރުކަމާއެކު 1،000 ގޮނޑި ކާމިޔާބުކުރާނެ ކަމަށް އެ ޕާޓީގެ ރައީސް، އަދި މަޖިލީހުގެ މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އއ. ރަސްދޫ ފަޅުތެރޭގައި ބާއްވާ "ރަށްވެހިފަތިސް އަލިވިލުން" ޖަލްސާގައި ބައިވެރިވެވަޑައިގަތުމަށް ފުރާވަޑައިގަތުގެ ކުރިން ނޫސްވެރިންނާއި ބައްދަލު ކުރައްވައި ވާހަކަފުޅު ދައްކަވަމުންނެވެ.\n"އަޅުގަނޑުމެން އެބަ ކުރިމަތިލަން ފަނަރަ ސަތޭކައެއްހާ ގޮނޑިއަށް، އަޅުގަނޑަށް ޔަގީން އޭގެ ތެރެއިން ހާހެއްހާ ގޮނޑި އަޅުގަނޑުމެން ނަގާނެ" ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމްޑީޕީން ވާދަކުރާ ގޮނޑިތަކުގެ ތެރޭގައި ފާހަގަކޮށްލެވޭ ބައެއް ގޮނޑިތައް އެބަހުރި ކަމަށެވެ. އެގޮތުން އައްޑޫ ސިޓީއާއި، ހދ.ކުޅުދުއްފުއްޓާއި، ފުވައްމުލަކާއި، މާލެ ސިޓީގެ މޭޔަރުގެ ގޮނޑިވެސް އެމްޑީޕީން ނަގާނެ ކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވިދާޅުވީ އެމްޑީޕީއަކީ އިންތިޚާބުތައް ކާމިޔާބު ކުރުމަށް ފަރިތަ ޕާޓީއެއް ކަމަށެވެ. އަދި އެޕާޓީ އަކީ އަބަދުވެސް ރައްޔިތުންގެ ޝަކުވާތައް އަޑު އަހާ ޕާޓީއެއް ކަމަށްވެސް ރައީސް ނަޝީދު ވިދާޅުވިއެވެ.\nއަރުޝީފަށް ނެގީ 08/04/2021 14:14\nއެންމެފަހުން އަޕްޑޭޓްކުރީ 08/04/2021 14:14


Nasheed ge tweetakah Waheed thaaeedhu kuravvaifi | Mihaaru\nކުރީގެ ރައީސް ވަހީދު: ރައީސް ނަޝީދުގެ ޓްވީޓެއް ވަހީދު ރިޓްވީޓް ކުރެއްވި އިރު ދެބޭފުޅުންގެ ގުޅުން ވަނީ ގޯސްވެފައި.\nނަޝީދުގެ ޓްވީޓެއް ވަހީދު ރީޓްވީޓް ކުރައްވައިފި!\n04 ފެބުރުއަރީ 2018 - 20:39 33 comments\nރައީސް އަބްދުﷲ ޔާމީން ވެރިކަން ދޫކޮށްލެއްވުމަށް ފަހު ވަޑައިގަންނަވަން ޖެހޭ ކަމަށް ވިދާޅުވެ ކުރީގެ ރައީސް މުހައްމަދު ނަޝީދު ކުރެއްވި ޓްވީޓެއް ކުރީގެ ރައީސް މުހައްމަދު ވަހީދު މިއަދު ރީޓްވީޓްކުރައްވައިފި އެވެ.\nރައީސް ނަޝީދުގެ ޓްވީޓެއް، އެމަނިކުފާނުގެ ވެރިކަމުގެ ނައިބު ރައީސް ވަހީދު ރީޓްވީޓް ކުރައްވާފައި މި ވަނީ، ފެބްރުއަރީ 7، 2012ގައި ނަޝީދު ވެރިކަމުން އިސްތިއުފާ ދެއްވުމުން، ވެރިކަމާ ހަވާލުވެވަޑައިގަތުމާ ގުޅިގެން ދެ ބޭފުޅުންގެ ގުޅުން ވަރަށް ބޮޑަށް ގޯސްވެފައި ވަނިކޮށެވެ. އޭގެ ފަހުން ދެ ބޭފުޅުންގެ މެދުގައި އޮތީ ވަރަށް ބޮޑު ރުޅިވެރިކަމެކެވެ.\nޖަލުގައި ތިބި ސިޔާސީ ބައެއް ކުށްވެރިން ދޫކޮށްލުމަށް ސުޕްރީމް ކޯޓުން ކޮށްފައިވާ އަމުރު ތަންފީޒު ކުރުން ލަސްވަމުންދާތީ ސިޔާސީ މަސްރަހު ހަލަބޮލިވެފައި ވަނިކޮށް ނަޝީދު ކުރެއްވި ޓްވީޓުގައި ވިދާޅުވެފައި ވަނީ ރާއްޖޭގައި ދައުރުގެ މުއްދަތު ކަނޑައެޅިފައިވާ ރިޔާސީ ނިޒާމެއްގައި އަވަސް އިންތިޚާބެއް ބޭއްވުން ވާނީ ހަމަޖެހޭ ކަމަކަށް ނޫން ކަަމަށެވެ. އަދި ރައީސް ޔަމީން ވެރިކަން ދޫކޮށްލެއްވުމަށް ފަހު ވަޑައިގަތުމަށް ނަޝީދު ވަނީ ގޮވާލައްވައިފަ އެވެ.\nނަޝީދުގެ ވެރިކަމުގެ ފަހު ދުވަސްވަރު އެމަނިކުފާނާ ޚިޔާލު ތަފާތުވެ ވަހީދު ވަނީ އޭރުގެ އިދިކޮޅު ފަރާތްތަކާ ގުޅުން ބާއްވަވައިފަ އެވެ. ފެބްރުއަރީ 7، 2012 ގައި ވެރިކަމާ ހަވާލުވެވަޑައިގަތުމަށް ފަހު ވަހީދު ފަހުން މަސައްކަތް ކުރެއްވީ މިހާރު ވެރިކަމުގައި ތިއްބެވި ފަރާތްތަކާ އެކު އެވެ.\nއިތުރު ލިޔުންތައް ރައީސް މުހައްމަދު ނަޝީދު ރައީސް މުހައްމަދު ވަހީދު ސުޕްރީމް ކޯޓް އިދިކޮޅު ފަރާތްތައް


އިންސާނާގެ ދުޅަހެޔޮކަން - Shuba's Hijama & Herbal Medicine Clinic\nއިންސާނުން ދުޅަހެޔޮކަންމަތީ ތިބުމަށްޓަކައި ކުރެވިދާނެ ބައެއް ކަންކަން މި ލިޔުމުގައި ބަޔާންކޮށްލެވޭތޯ މަސައްކަތްކޮށްލާނަމެވެ. އިންސާނާގެ ހަށިގަނޑުގައި ލައްވާފައިވާ ދިފާޢީ ނިޒާމްއަކީ ވަރަށް ވަރުގަދަ ވަރަށް ފުރިހަމަ ނިޒާމެކެވެ. ނަމަވެސް އިންސާނާގެ ހަށިގަނޑުގެ ހުރިހާ ނިޒާމެއް ފުރާފުރިހަމަ އަށް އުފެދި ނިމުމަށްފަހު އުމުރުން ދުވަހެއް ނިމިގެންދާ ވަރަކަށް މި ދިފާޢީ ނިޒާމުގެ ބާރުވެސް ދާނީ ދުވަހެއްދުވަހަކަށް ދަށްވަމުންނެވެ. އެހެންނަމަވެސް ފުރިހަމަ ޞިއްޙަތެއްގައި ތިބުމަށްޓަކައި އަޅުގަނޑުމެންނަށް މަސައްކަތްތަކެއްކުރެވިދާނެއެވެ. އެގޮތުން ޞިއްޙަތަށް ފައިދާހުރި ކެއުންބުއިމުގެ ބާވަތްތައް ބޭނުންކުރުމާއި ކަސްރަތުކުރުން ނުވަތަ ކުޅިވަރުކުޅެއުޅުމާއި ހަމަނިދި ނިދުމާއި ހަށިގަނޑަށް ބޭނުންވާ މިންވަރަށް ފެންބުއިން ފަދަކަންކަމަކީ ދުޅަހެޔޮ ޞިއްޙަތެއްގައި ތިބުމަށްޓަކައި ކުރެވިދާނެ އެންމެ މުޙިއްމު ބައެއް ކަންކަމެވެ. މިކަންކަން ކުރުމުގައި ސަމާލުކަން ދިނުން މުޙިއްމު ބައެއް ކަންކަންވެސް ފާހަގަކޮށްލާނަމެވެ. އެގޮތުން ޞިއްޙަތަށް ފައިދާހުރި ކެއުން ބުއިމުގައި ސަމާލުކަން ދެވިދާނެ މުޙިއްމު ބައެއް ކަންކަން ފާހަގަކޮށްލާނަމެވެ.\nޞިއްޙަތަށް ފައިދާހުރި ކެއުމާއި ބުއިން ބޭނުންކުރާއިރު (ޚާއްސަކޮށް މޭވާ ތަރުކާރީ އަދި ފަތްޕިލާވެލީގެ ބާވަތްތައް ބޭނުންކުރުމުގެ ކުރިން އެތަކެތި ރަނގަޅަށް ސާފުވާނެހެން ދޮވެލުން ވަރަށް މުޙިއްމުވާނެއެވެ. އަދި މިގޮތަށް ކަންކުރަންޖެހެނީކީ ބަލިމަޑުކަމެއް ފެތުރިގެން އުޅޭ ”ވަކި“ ދުވަސްވަރެއްގައި އެކަނިނޫނެވެ. މިގޮތަށް މިކަން ކުރަންޖެހެނީ އެކިކަހަލަ ޖަރާސީމު ތަކުންނާއި ބަލިތަކުން އަބަދުވެސް ރައްކާތެރިވެތިބުމުގެ ގޮތުންނެވެ. އަދި މޭވާ ތަރުކާރީ ބޭނުންކުރާއިރު ވީހާވެސް ތާޒާ އެއްޗެހި ބޭނުންކުރުމަށް ސަމާލުކަންދިނުމަކީ މުޙިއްމު ކަމެކެވެ. މީގެ އިތުރުން އެންމެ މުޙިއްމު ކަމަކީ އެއްވެސް ބާވަތެއްގެ އެއްޗެއް ކެއުމުގެ ކުރިން ނުވަތަ ބުއިމުގެ ކުރިން الله سبحانه وتعالي ގެ ނަންފުޅުން ފަށައިގަތުމެވެ.ސަބަބަކީ އެ ކާއެއްޗެއް ނުވަތަ އެބޯއެއްޗެއް ދެއްވެވި ފަރާތަކީ އަޅުގަނޑުމެން އެންމެންގެ އިލާޙް الله سبحانه وتعالي ކަމުގައި ވާތީއެވެ. އަދި އެކެއުމުގައި ނުވަތަ އެބުއިމުގައި ބަރަކާތެއްވާނީވެސް އެއިލާޙްގެ ނަންފުޅުން ފަށައިގަތީމަކަމަށްވާތީއެވެ. އަދި މިގޮތަށް ކަންކުރުމަކީ ޝައިޠާނާގެ ބައިވެރިވުމުން ރައްކާތެރިކޮށްދޭ ޢަމަލަކަށްވާތީއެވެ. މީގެ އިތުރުން ކެއުންބުއިމަށްފަހު އެއިލާހަށް ޙަމްދުކުރުމަކީވެސް އެކަންކުރުން އެންމެ އެދެވިގެންވާގޮތެވެ. މީގެ އިތުރުންވެސް އިސްލާމްދީނުގައި ކެއުންބުއިމުގެ އަދަބުތަކަށް ޢަމަލުކުރުން އެއީ ހުރިހާ ގޮތަކުންވެސް ވަރަށް މުޙިއްމުކަމެއްކަމުގައި ދަންނަވާލަންޖެހެއެވެ.\nކަސްރަތުކުރުން ނުވަތަ ކުޅިވަރުކުޅުން: ހަށިގަނޑުގެ ނިޒާމަކީ الله سبحانه وتعالي ޚަލްގުކުރެއްވެވި އެންމެ ފުރިހަމަ އެއްނިޒާމެވެ. ހަށިގަނޑަށް ފައިދާހުރި ކެއުންބުއިމުގެ އިތުރުން ހަށިގަނޑުގެ ހުރިހާ ގުނަވަންތަކަށާއި މަސްތަކަށާއި ހުޅުތަކަށާއި އަދި ނާރުތަކަށް ހަރަކާތް ގެނުވާފަދަ ކުޅިވަރު ކުޅުމާއި ތަފާތު ކަސްރަތުކުރުމަކީ ދުޅަހެޔޮ ޞިއްޙަތެއްގައި ތިބުމަށް ވަރަށް މުޙިއްމުކަމެކެވެ. ޚާއްސަކޮށް ޞިއްޙީގޮތުން ބައްޔެއް ހުންނަކަމުގައިވާނަމަ ކޮންމެވެސް ކަހަލަ ކަސްރަތެއް ގަވައިދުން ކުރުމަކީ ވަރަށް މުޙިއްމު ފައިދާހުރި ކަމެކެވެ. ކަސްރަތުކުރުމުން ނުވަތަ ކުޅިވަރުކުޅެއުޅުމުން ހަށިގަނޑަށް ފައިދާކުރާ ބައެއް ގޮތްތައް ފާހަގަކޮށްލާނަމެވެ. ބައެއް ދިރާސާތަކުން އެނގޭގޮތުގައި ގަވައިދުން ކަސްރަތުކޮށް ނުވަތަ ކުޅިވަރުކުޅެ އުޅޭނަމަ ހަށިގަނޑުގެ ކަންނެތްކަންކުޑަކޮށް އަވަހަށް ވަރުބަލިވުންކުޑަވުމާއި ހަށިގަނޑުގައި ހަކަތައިތުރުވުމަށް ބާރަކަށްވެގެންދެއެވެ. އަދި ސްޓްރެސްގެ މިންވަރު ކުޑަވުމާއި ހިތުގެ ލޭގެ ހިނގުން ރަނގަޅުކޮށްދިނުމަށާއި ފުއްޕާމޭގެ މަސައްކަތް ރަނގަޅުކޮށްދިނުމާއި ހަށިގަނޑުގައި އުފެދިފައިހުންނަ ބޭކާރު ސަރުބީތައް ދުއްވާލުމަށް ބާރަކަށްވެއެވެ. މިކަންކަން މިހެންވުމުގެ ސަބަބުން ތަފާތު ބަލިތައް ޖެހުމުން ހަށިގަނޑު ރައްކާތެރިކޮށްދިނުމަށް އެހީތެރިވެދެއެވެ. އަދި މަސްތަކާއި ކަށިތަކުގައި ބާރުޖައްސައިދިނުމަށްވެސް އެހީތެރިވެދެއެވެ. ކަސްރަތުކުރުން ނުވަތަ ކުޅިވަރުކުޅުން ކޮންމެދުވަހަކު ކުރިއަށްނުގެންދެވޭނަމަ ހަފްތާއަކު މަދުވެގެން3ފަހަރަކު ކުރިއަށް ގެންދިއުންވެސް އެންމެ ރަނގަޅެވެ. އަދި ކަސްރަތުކުރާނަމަ،30 މިނެޓް ނުވަތަ 25 މިނެޓް ނުވަތަ 15 މިނެޓް ނުވަތަ 10 ވަރަކަށް މިނެޓްގެ ވަގުތުކޮޅަކަށްވެސް ކަސްރަތު ކުރެވޭކަމުގައިވާނަމަ ކޮންމެވެސް މިންވަރަކަށް ފައިދާ ކުރާނެއެވެ. އަޅުގަނޑުމެން މުސްލިމުން ދުވާލު5ވަގުތުކުރާ ނަމާދަކީވެސް ކޮންމެވެސް މިންވަރެއްގެ ކަސްރަތެއް ހަށިގަނޑަށް ލިބިދޭ އަޅުކަމެކެވެ.\nހަމަނިދިލިބުން: ނިދުމަކީ އެކަމެއްގައި ވަރަށް މަތިވެރި ޙިކުމަތެއް ލައްވާފައިވާ ކަމެކެވެ. އިންސާނަކަށް ހަމައަށް ނިދިނުލިބޭ ކަމުގައިވާނަމަ ޞިއްޙީގޮތުންނާއި ޖިސްމާނީ ގޮތުން އެކިކަހަލަ ގެއްލުންތައް ލިބޭނެއެވެ. އެގޮތުން ހަމަނިދިނުލިބޭ ކަމުގައިވާނަމަ ގައިގައިހަކަތަ ނުހުރުން، ބޮލުގައި ރިހުން، ޖިންސީ އެދުންވެރިކަން ދަށްވުން، ސްޓްރެސް އިތުރުވުން، ހަނދާން ބަލިވުން، ހަމުގެ ބައެއް މައްސަލަތަކާއި ކުރިމަތިވުން ފަދަ ކަންކަންދިމާވެއެވެ. އަދި ހަމަނިދި ލިބޭކަމުގައިވާނަމަ ޞިއްޙީގޮތުން ގިނަ ފައިދާތަކެއް ކުރެއެވެ. އޭގެތެރޭގައި ސިކުނޑީގެ މަސައްކަތް ރަނގަޅުގޮތުގައި ކުރިއަށްދިއުމަށް އެހީތެރިވެދޭ، ޖިސްމާނީ ދުޅަހެޔޮކަން އިތުރުކޮށްދިނުމަށް ބާރަކަށްވޭ،ދިފާޢީ ނިޒާމުގެ ބާރުގަދަކުރުމަށް އެހީތެރިވެދޭ، ހޯރމޯންސް ގެ މަސައްކަތް ރަނގަޅުކޮށްދިނުމަށް އެހީތެރިވެދިނުން ފަދަ ކަންކަން ހިމެނެއެވެ. ހަމަނިދިލިބުމުގައިވެސް ބޮޑަށް މުޙިއްމުވަނީ ރޭގަނޑުގެ ނިންޖެވެ. ކަމުގެ މާހިރުން ވިދާޅުވާ ގޮތުގައި އަލަށް އުފަންވާ ކުދިން3މަސްވަންދެން 17-14 ގަޑިއިރުގެ ނިދިބޭނުންވާނެއެވެ.4މަހާއި 11 މަހާއިދޭތެރޭގައި 15-12 ގަޑިއިރުގެ ނިދިބޭނުންވާނެއެވެ. 1 އަހަރާއި2އަހަރާއި ދޭތެރޭގައި 14-11 ގަޑިއިރުގެ ނިދިބޭނުންވާނެއެވެ.3އަހަރާއި5އަހަރާއި ދޭތެރޭގައި 13-10 ގަޑިއިރުގެ ނިދިބޭނުންވާނެއެވެ.6އަހަރާއި 13 އަހަރާއި ދޭތެރޭގައި 11-9 ގަޑިއިރުގެ ނިދިބޭނުންވާނެއެވެ. 14 އަހަރާއި 17 އަހަރާއި ދޭތެރޭގައި 10-8 ގަޑިއިރުގެ ނިދިބޭނުންވާނެއެވެ. 18 އަހަރާއި 25 އަހަރާއި ދޭތެރޭގައި 9-7 ގަޑިއިރުގެ ނިދިބޭނުންވާނެއެވެ. 26 އަހަރާއި 60 އަހަރާއި ދޭތެރޭގައި 9-7 ގަޑިއިރުގެ ނިދިބޭނުންވާނެއެވެ.\nފެންބުއިމުގެ މުޙިއްމުކަން: ދިރުން ލެއްވި ކޮންމެ އެއްޗަކަށްވެސް އެންމެ ބޭނުންތެރި އެކަށްޗަކީ ފެނެވެ. އިންސާނާގެ ހަށިގަނޑުގެ ގާތްގަނޑަކަށް 60 އިންސައްތަ އަކީ ފެނެވެ. ސިކުނޑި އާއި ގުރުދާ(ކިޑްނީ)އަކީ ހަށިގަނޑުގައި ފެން އެންމެ ގިނައިން އެކުލެވޭ ދެ ގުނަވަނެވެ. އަދި ލޭގެ 50 އިންސައްތައަކީ ފެނެވެ. ހަށިގަނޑުގައި ފެނުގެ އަސަރު ހުންނަ މިންގަނޑު ޖިންސުގެ ގޮތުންނާއި އުމުރުގެ ގޮތުން ތަފާތުވެދާނެއެވެ. ހަށިގަނޑަށް ފެން މުޙިއްމުވާ މައިގަނޑު ސަބަބުތަކުގެ ތެރޭގައި: ހަށިގަނޑުން ބޭކާރު އެކިއެކި ބައިތައް ބޭރުކޮށްލުމަށް، ހަށިގަނޑުގެ ފިނިހޫނުމިން އެއްމިންގަނޑެއްގައި ހިފަހައްޓައިދިނުމަށާއި އަދި ސެލިއުލަރ ފަންކްޝަންސް ގެ ހިނގުން ރަނގަޅުކުރުމަށެވެ. ހަށިގަނޑަށް ފެން ބޭނުން މިވަނީ އެބައެއްގެ އުމުރު ހުންނަވަރު ބަލާފައި ނުވަތަ އެބައެއްގެ ބަރުދަން ހުންނަ މިންވަރަށް ބަލާފައި ނުވަތަ އެބައެއްގެ ޞިއްޙީ ޙާލަތަށް ބަލާފައި ނުވަތަ އެބަޔަކު ހަރަކާތްތެރިވެ އުޅޭ މިންވަރަށް ބަލާފައެވެ. މިއިން ކޮންމެގޮތަކަށް ބެލިޔަސް ހަށިގަނޑުން ފެން ބޭރުވާ މިންގަނޑު ދެނެގަނެ އެބޭރުވާ މިންގަނޑާއި އެކަށީގެންވާ މިންވަރަކަށް ފެންބުއިމަކީ އެންމެ ރަނގަޅު އެއްގޮތެވެ. އަދި ހޫނުގައި މަސައްކަތްކުރާ، މާބޮޑަށް ދާހިތްލާ ކަމުގައި ވާނަމަ ފެން ބޯންޖެހޭ މިންވަރު އިތުރުވެދާނެއެވެ. އެކަށީގެންވާ މިންވަރަކަށް ފެން ނުބޮވޭކަމުގައިވާނަމަ ޞިއްޙީ އެތައް މައްސަލަތަކާއި ކުރިމަތިވެދާނެއެވެ. ފެންބުއިމުން ޞިއްޙީގޮތުން ކުރާ ބައެއް ފައިދާތަކުގެ ތެރޭގައި ހަޖަމުކުރުމުގެ ނިޒާމުގެ މަސައްކަތް ރަނގަޅުކޮށްދިނުމަށް އެހީތެރިވެދިނުން، ހަކަތަ އުފައްދާދިނުމަށް އެހީތެރިވެދިނުން، ބަރުދަން ލުއިކޮށްދިނުމަށް އެހީތެރިވެދިނުން، ސިކުނޑީގެ ހިނގުން ރަނގަޅު ގޮތުގައި މަސައްކަތް ކޮށްދިނުމަށް އެހީތެރިވެދިނުން އަދި ހަމުގެ މައްސަލަތައް ދިމާވުމުން ރައްކާތެރިކޮށްދިނުމަށް އެހީތެރިވުން ހިމެނެއެވެ.\nހަމައެހެންމެ ދުޅަހެޔޮ ޞިއްޙަތެއްގައި ތިބުމަށް ދީނީ ގޮތުން ކުރެވިދާނެ ބައެއް ކަންތައްތަކުގެ ތެރޭގައި ރޯދަ ހިފުން(މީގެ ތެރޭގައި ސުންނަތް ރޯދަ ހިފުން)، ކަޅުދިރިބޭނުންކުރުން، ސުންނަތުން ޘާބިތުވާ ކެއުމުގެ އަދި ބުއިމުގެ ބާވަތްތައް ބޭނުންކުރުން، ގަވައިދުން قرآن ކިޔެވުން،5ވަގުތު ވުޟޫކުރުމާއި5ވަގުތުގެ ނަމާދުކުރުން، ދެއިރުގެ ޒިކުރުތައް ކިޔުން އަދި އެންމެ މުޙިއްމު އެއްކަމަކީ ފުރިހަމަ ޞިއްޙަތެއް ދެއްވުމަށާއި ނުރައްކާތެރި ބަލިތަކާއި ރޯގާތަކުން ރައްކާތެރިކޮށްދެއްވާ ސަލާމަތްކަން ދެއްވުން އެދި ހަށިގަނޑުގެ ވެރި އިލާޙް الله سبحانه وتعالي އަށް ދުޢާކުރުމެވެ.\nމިލިޔުމުގައިވާ މަޢުލޫމާތުކޮޅަކީ އެއްބައި ފަރާތްތަކަށް އެނގޭ މަޢުލޫމާތުތަކެކެވެ. ނަމަވެސް މިމަޢުލޫމާތުތައް ނޭންގޭ ބަޔަކުވެސް ތިބޭނޭކަން ޔަގީންކުރެވޭތީވެ ޙިއްސާކޮށްލެވުނު މިމަޢުލޫމާތުކޮޅުން މަންފާއެއް ކުރާނެކަމުގައި ގަބޫލުކުރަމެވެ. ”ފަރުވާއަށްވުރެ ރައްކާތެރިވެ ތިބުން މޮޅުއިތުރެވެ“ މިއީ ހުރިހާ ފަރާތްތަކުންވެސް ވިސްނާލުން ވަރަށް މުޙިއްމު ނުކުތާއެކެވެ. دعاء އަކީ އެންމެހާ ނުރައްކާތެރި ބަލިތަކުން އަޅަމެން އެންމެންނަށް ރައްކާތެރިކަން ދެއްވަވާ ސަލާމަތްކަން ދެއްވުމެވެ. آمين


ޢާދުބާގައިމީހުންގެ ވާހަކަ2– DhiSalafiyyah\n03/11/2011 ނަބީބޭކަލުންއައްޝައިޚް މުޙައްމަދު ސިނާން\nޢާދުބާގައިމީހުންނަށް ހިދާޔަތުގެ ތެދުމަގަށް ގޮވާލެއްވުމަށް ﷲ ހޫދުގެފާނަށް އެންގެވިހިނދު، އެކަލޭގެފާނު، ޤައުމުގެ މީހުންނަށް ޙައްޤުތެދު ދީނަށް ގޮވާލެއްވިއެވެ. އާލަމްތަކުގެ ވެރި ﷲ ފިޔަވާ އެބައިމީހުން އަޅުކަންކުރަމުން ގެންދާ ބުދުތަކަށް އަޅުކަން ނުކުރުމަށް ނަޞޭޙަތްތެރިވެ ވަޑައިގެންނެވިއެވެ. އެކަލޭގެފާނު ވިދާޅުވިއެވެ. ((يَا قَوْمِ اعْبُدُوا اللَّهَ مَا لَكُمْ مِنْ إِلَهٍ غَيْرُهُ)) الأعراف:65 މާނައީ: “އޭ ތިމަންގެ ޤައުމުގެ މީސްތަކުންނޭވެ! ތިޔަބައިމީހުން ﷲ އަށް އަޅުކަންކުރާށެވެ. އެއިލާހު ފިޔަވާ އެހެން އިލާހެއް ތިޔަބައިމީހުނަކަށް ނުވެއެވެ.”\nއަދިވެސް އެކަލޭގެފާނު ވިދާޅުވިއެވެ. “ތިޔަބައިމީހުން ﷲއަށް ތަޤްވާވެރި ނުވަނީހެއްޔެވެ؟ ހަމަކަށަވަރުން، އަހުރެންނީ، ތިޔަބައިމީހުންގެ ގާތަށް ފޮނުއްވާފައިވާ އަމާނާތްތެރި ރަސޫލަކީމެވެ. ފަހެ، ތިޔަބައިމީހުން ﷲއަށް ތަޤްވާވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ! ތިޔަބައިމީހުން ބޭކާރު ކުޅުންތައް ކުޅުމަށް ކޮންމެ އުސްތަނެއްގައި ބިނާއެއް ހަދަނީހެއްޔެވެ؟ އަދި ތިޔަބައިމީހުން އެތަންތާނގައި މަރުނުވެ އަބަދަށް ދެމިތިބޭނޭކަމަށް ގަނޑުވަރުތައް ހަދަނީ ހެއްޔެވެ؟ އަދި ތިޔަބައިމީހުން ގަދަފަދަކަން ދައްކާހިނދު އެއްވެސް ރަޙްމެއްނެތި ޖައްބާރުންގެ ގޮތުގައި ގަދަފަދަކަން ދައްކަމުއެވެ. ފަހެ، ތިޔަބައިމީހުން ﷲއަށް ތަޤްވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ! ތިޔަބައިމީހުން ދަންނަ ނިޢުމަތްތަކުން ތިޔަބައިމީހުންނަށް މަދަދުދެއްވި އިލާހަށް ތަޤްވެރިވާށެވެ! ނަޢަމްސޫތްޕާއި، ދަރިންނާއި، ބަގީޗާތަކާއި، ފެންއާރުތަކުން އެކަލާނގެ ތިޔަބައިމީހުންނަށް ނިޢުމަތްދެއްވިއެވެ. ހަމަކަށަވަރުން، ބޮޑުވެގެންވާ ދުވަހެއްގެ ޢަޛާބަށް ތިޔަބައިމީހުންނާމެދު ތިމަންކަލޭގެފާނު ބިރުފުޅުގަނެތެވެ.”\n“ތިޔަބައިމީހުންނަށް އިންޒާރު ކުރެއްވުމަށް، ތިޔަބައިމީހުންގެ ތެރެއިން ފިރިހެނަކު މެދުވެރިކޮށް، ތިޔަބައިމީހުންގެ ވެރިއިލާހުގެ ޙަޟްރަތުން ހަނދާން ކޮށްދިނުމެއް، ތިޔަބައިމީހުންނަށް އައިކަމަށްޓަކައި، ތިޔަބައިމީހުން ޙައިރާންވީހެއްޔެވެ؟ އަދި ނޫޙުގެފާނުގެ ޤައުމަށްފަހުގައި، ޚަލީފާއިން ކަމުގައި ތިޔަބައިމީހުން ލެއްވިކަމާއި، ހެއްދެވުމުގައި ތިޔަބައިމީހުންގެ އިސްކޮޅާއި ބާރު އިތުރުކުރެއްވިކަން ތިޔަބައިމީހުން ހަނދުމަކުރާށެވެ! ފަހެ، ﷲގެ ނިޢުމަތްތައް ތިޔަބައިމީހުން ހަނދުމަކުރާށެވެ! (އެއީ) ތިޔަބައިމީހުން ދިންނަވައި ނަޞީބު ލިބުމަށްޓަކައެވެ.\nއޭ އަހުރެންގެ ޤައުމުގެމީހުންނޭވެ! ތިޔަބައިމީހުންގެ ވެރިއިލާހަށް، ފާފަފުއްސެވުންއެދި ދަންނަވާށެވެ. ދެން އެކަލާނގެއަށް ތަވްބާވާށެވެ! އޭރުން، ތިޔަބައިމީހުންގެ މައްޗަށް އުޑުން، ބޯކޮށް ގިނައިން ވާރޭ ވެއްސަވާނެތެވެ. އަދި ތިޔަބައިމީހުންގެ ބާރުގެ ތެރެޔަށް ބާރު އިތުރުކޮށްދެއްވާނެތެވެ. އަދި ކުށްވެރިންގެ ގޮތުގައި ތިޔަބައިމީހުން ފުރަގަސްދީ ނުދާށެވެ!”\nހޫދުގެފާނުގެ ޤައުމުގެ މީހުން އެކަލޭގެފާނަށް ދެންނެވި ޖަވާބު\nހޫދުގެފާނު ޤައުމުގެ މީހުން މަސްޢޫލުވެގެން އުޅުނީ ކެއުމާއިބުއިމާއި ކުޅިވަރުކުޅުމުގައެވެ. އެބައިމީހުން ދުނިޔަވީ ވަޤުތީ ޙަޔާތަށް ލޯބިކޮށް، މިދުނިޔެ އާރާސްތުކުރުމުގައި އެންމެހާ ވަގުތުތަކެއް ހޭދަކުރަމުން ގެންދިޔައެވެ. މީސްތަކުން އެއްކުރެވި، އެބައިމީހުން ކޮށްފައިވާ ޢަމަލުތަކުގެ ހިސާބު ބެއްލެވޭނެ ދުވަހެއް ކުރިމަތީގައި އޮތްކަމެއް އެބައިމީހުން ޤަބޫލެއް ނުކުރެއެވެ.\nހޫދުގެފާނުގެ ބަސްފުޅުތަކުން އެބައިމީހުންގެ ހިތްތައް ނުތަނަވަސް ވަމުން ދިޔައެވެ. އެބައިމީހުން އެއްބަޔަކު އަނެއް ބަޔަކަށް ބުނެއުޅެއެވެ. “ހޫދު އެދައްކަވަނީ ކޮން ވާހަކައެއް ހެއްޔެވެ؟ އެކަލޭގެފާނު ބޭނުންވަނީ ކޮންކަމެއް ހެއްޔެވެ؟ އަހަރެމެންނަކަށް އެކަލޭގެފާނު އެދައްކަވާ ވާހަކަފުޅެއް އޮޅުމަކުން ނުފިލައެވެ.” އެއިގެ ތެރެއިން އެއްބަޔަކު ޖަވާބުދެއެވެ. “އެކަލޭގެފާނަކީ ތަނެއްދޮރެއް ނުދަންނަ މޮޔައެކެވެ.”\nހޫދުގެފާނު އެކަލޭގެފާނުގެ ޤައުމުގެ މީހުންނަށް ނަޞޭޙަތްތެރިވެ ވަޑައިގަތުމުގައި ޘާބިތުވިއެވެ. އެކަލޭގެފާނުގެ ޤައުމުގެ މީހުންގެ ތެރެއިންވާ ބޮޑެތިމީހުން ބުންޏެވެ. ((إِنَّا لَنَرَاكَ فِي سَفَاهَةٍ وَإِنَّا لَنَظُنُّكَ مِنْ الْكَاذِبِينَ)) الأعراف:66 މާނައީ: “ހަމަކަށަވަރުން، ކަލޭގެފާނުވަނީ، މޮޔަކަމެއްގެތެރޭގައިކަމަށް ތިމަންމެންނަށް ފެނެއެވެ. އަދި ހަމަކަށަވަރުން، ތިމަންމެންނަށް ހީވަނީ، ކަލޭގެފާނަކީ، ދޮގުވެރިންގެ ތެރެއިންވާ މީހެއް ކަމުގައެވެ.”\nހޫދުގެފާނު ޖަވާބުދެއްވިއެވެ. ((قَالَ يَا قَوْمِ لَيْسَ بِي سَفَاهَةٌ وَلَكِنِّي رَسُولٌ مِنْ رَبِّ الْعَالَمِينَ * أُبَلِّغُكُمْ رِسَالاَتِ رَبِّي وَأَنَا لَكُمْ نَاصِحٌ أَمِينٌ)) الأعراف: 67-68 މާނައީ: “އެކަލޭގެފާނު ވިދާޅުވިއެވެ. އޭ އަހުރެންގެ ޤައުމުގެ މީހުންނޭވެ! އަހުރެންގެ ކިބައިގައި އެއްވެސް މޮޔަކަމެއް ނެތެވެ. އަދި ކީއްހެއްޔެވެ؟ އަހުރެންނީ، ޢާލަމްތަކުގެ ވެރި އިލާހުގެ ޙަޟްރަތުން އައި ރަސޫލަކީމެވެ. އަހުރެންގެ ވެރި އިލާހުގެ ރަސޫލުކަން ތިޔަބައިމީހުންނަށް އަހުރެން އިއްވަމެވެ. އަދި އަހުރެންނީ، ތިޔަބައިމީހުންނަށްވާ އަމާނާތްތެރި، ނަޞޭޙަތްތެރިޔަކީމެވެ.”\nހޫދުގެފާނު، އެކަލޭގެފާނުގެ ޤައުމުގެ މީސްތަކުންނަށް ޙިކުމަތްތެރިކަމާއި، މަޑުމައިތިރިކަމާއެކު ނަޞޭޙަތްތެރިވެ ވަޑައިގަންނަވަމުން ގެންދެވިއެވެ.\nހޫދުގެފާނު ވިދާޅުވިއެވެ. “އޭ ތިމަންކަލޭގެފާނު ޤައުމުގެ މީސްތަކުންނޭވެ! އިއްޔެގައި ތިމަންކަލޭގެފާނަކީ ތިޔަބައިމީހުންގެ އަޚެކެވެ. އަދި އެކުވެރިއެއްވެސް މެއެވެ. ތިޔަބައިމީހުންނަށް އެކަން ނޭނގެނީ ހެއްޔެވެ؟\nއޭ ތިމަންކަލޭގެފާނުގެ އަޚުންނޭވެ! ތިޔަބައިމީހުން ތިމަންކަލޭގެފާނު ދެކެބިރުން ފިލަނީ ކީއްވެ ހެއްޔެވެ؟ ތިޔަބައިމީހުންގެ މުދަލުން އެއްވެސް އެއްޗެއް ތިމަންކަލޭގެފާނު ބޭނުމެއް ނޫނެވެ. ((يَا قَوْمِ لا أَسْأَلُكُمْ عَلَيْهِ أَجْراً إِنْ أَجْرِي إِلاَّ عَلَى الَّذِي فَطَرَنِي أَفَلا تَعْقِلُونَ)) هود: 51 މާނައީ: “އޭ އަހުރެންގެ ޤައުމުގެ މީހުންނޭވެ! އަހުރެން، ތިޔަބައިމީހުންގެ ކިބަޔަކުން އެކަމުގެ މައްޗަށް އުޖޫރައަކަށް ނޭދެމެވެ. އަހުރެންގެ އުޖޫރަ، އަހުރެން އުފެއްދެވި ފަރާތުން މެނުވީ ނުވެއެވެ. ފަހެ، ތިޔަބައިމީހުންނަކަށް ނުވިސްނޭހެއްޔެވެ؟”\n“އޭ ޤައުމުގެ މީސްތަކުންނޭވެ! ޢާލަމްތަކުގެ ވެރި ﷲއަށް އީމާންވުމަށް ތިޔަބައިމީހުން ބިރުގަންނަނީ ކީއްވެ ހެއްޔެވެ؟ ތިޔަބައިމީހުން ﷲއަށް އީމާންވުމަކުން ތިޔަބައިމީހުންގެ މުދަލުން އެއްވެސް އެއްޗެއް އުނިނުވާ ހުއްޓެވެ. އެހެނެއްކަމަކު، އެއިރުން ﷲ ތިޔަބައިމީހުންގެ ރިޒްޤުގައި ބަރަކާތްލައްވައި، ތިޔަބައިމީހުންގެ ބާރު އިތުރުކޮށް ދެއްވާނެއެވެ.\nއޭ ޤައުމުގެ މީސްތަކުންނޭވެ! ތިމަންކަލޭގެފާނުގެ މިގޮވާލުމާމެދު ތިޔަބައިމީހުން ތިޔަ އަޖައިބުވަނީ ކީއްވެ ހެއްޔެވެ؟ ﷲ ކޮންމެ މީހަކަށް ވަކިވަކިން ބަސްވަޙީ ނުކުރައްވާނެތެވެ. ކޮންމެ މީހަކަށް ވަކިވަކިން މިކަންކުރާށޭ، އެކަންނުކުރާށޭ ވަޙީ ނުކުރައްވާނެތެވެ. އެހެނެއްކަމަކު، ކޮންމެ ޤައުމެއްގެ ތެރެއިން، އެޤައުމެއްގެ މީހުންނަށް ނަޞޭޙަތްދެއްވާނެ ބޭކަލަކު ފޮނުއްވައެވެ. ތިޔަބައިމީހުންނަށް ނަޞޭޙަތްދެއްވުމަށްޓަކައި ﷲ ވަނީ ތިމަންކަލޭގެފާނު ފޮނުއްވާފައެވެ. ((أَوَعَجِبْتُمْ أَنْ جَاءَكُمْ ذِكْرٌ مِنْ رَبِّكُمْ عَلَى رَجُلٍ مِنْكُمْ لِيُنذِرَكُمْ)) الأعراف: 69 މާނައީ: “ތިޔަބައިމީހުންނަށް އިންޛާރު ކުރެއްވުމަށް، ތިޔަބައިމީހުންގެ ތެރެއިން ފިރިހެނަކު މެދުވެރިކޮށް، ތިޔަބައިމީހުންގެ ވެރި އިލާހުގެ ޙަޟްރަތުން ހަނދާން ކޮށްދިނުމެއް، ތިޔަބައިމީހުންނަށް އައިކަމަށްޓަކައި، ތިޔަބައިމީހުން ޢަޖައިބުވީ ހެއްޔެވެ؟”“\nޢާދުބާގައިމީހުންނަށް ހޫދުގެފާނަށް ދެއްވާނެ ޖަވާބެއް ނޭނގުނެވެ. އަދި އެކަލޭގެފާނަށް ޖަވާބުދޭނީ ކޮންގޮތަކަށްކަމެއްވެސް އެބައިމީހުންނަކަށް ނޭނގުނެވެ. އެބައިމީހުންނަށް ދޭނެ އެއްވެސް ޖަވާބެއް ނޭނގުމުން ދެންނެވިއެވެ. “ތިމަންމެންގެ އިލާހުންތައް ކަލޭގެފާނަށް ކޯފާ ލެއްވުމުގެ ސަބަބުން ކަލޭގެފާނު މިހާރު ތިޔަވަނީ މޮޔަވެފައެވެ.”\nހޫދުގެފާނު ދެންނެވިއެވެ. “ހަމަކަށަވަރުން މިބުދުތައް ހަދާފައިމިވަނީ ހިލައިންނެވެ. އެތަކެއްޗަށް އެއްވެސްމީހަކަށް ފައިދާއެއްވެސް އަދި ގެއްލުމެއްވެސް ނުދެވޭނެއެވެ. އަދި މިބުދުތަކަށް ވާހަކަދެއްކުމާއި، އަޑުތައް އެހުމާއި، ފެނުމުގެ ކުޅަދާނަކަމެއް ލިބިގެނެއް ނުވެއެވެ. އަދި އެއްވެސް ހެޔޮކަމެއް އަދި ގެއްލުމެއްވެސް އެތަކެއްޗަށް މިލްކުވެގެންނެއް ނުވެއެވެ. އަދި އެއްވެސް މީހަކަށް ގެއްލުމެއް އަދި ފައިދާއެއް ދިނުމުގެ އެއްވެސް ކަމެއް އެތަކެއްޗަށް މިލްކުވެގެންނުވެއެވެ.\nއަދި ތިޔަބައިމީހުންނަކަށްވެސް އެއްވެސް ހެޔޮކަމެއް އަދި ގެއްލުމެއް މިލްކުވެގެންނުވެއެވެ. އަދި ތިޔަބައިމީހުންނަކަށް ތިމަންކަލޭގެފާނަކަށް ފައިދާއެއްވެސް އަދި ގެއްލުމެއްވެސް ނުދެވޭނެއެވެ. އަދި ހަމަކަށަވަރުން ތިޔަބައިމީހުންގެ އިލާހުންތަކަށް ތިމަންކަލޭގެފާނު އީމާނެއް ނުވާނަމެވެ. އަދި އެއިލާހުތައް ދެކެ ތިމަންކަލޭގެފާނު ބިރުފުޅެއްވެސް ނުގަނެއެވެ. ((قَالَ إِنِّي أُشْهِدُ اللَّهَ وَاشْهَدُوا أَنِّي بَرِيءٌ مِمَّا تُشْرِكُونَ)) هود: 54 މާނައީ: “އެކަލޭގެފާނު ވިދާޅުވިއެވެ. ހަމަކަށަވަރުން ތިޔަބައިމީހުން ޝަރީކުކޮށްއުޅޭ ތަކެތިން ތިމަންކަލޭގެފާނު ބަރީއަވެގެންވާކަމަށް ﷲ ހެކިކުރައްވަމެވެ. އަދި ތިޔަބައިމީހުން ހެކިވާށެވެ.”\nއަދި ތިޔަބައިމީހުންދެކެވެސް ތިމަންކަލޭގެފާނު ބިރުފުޅެއް ނުގަންނަމެވެ. ((فَكِيدُونِي جَمِيعاً)) هود:55 މާނައީ: “ފަހެ، ތިޔަބައިމީހުން އެންމެން ތިމަންކަލޭގެފާނަށް ގެއްލުން ދިނުމަށް ރާވާށެވެ.” ((إِنِّي تَوَكَّلْتُ عَلَى اللَّهِ رَبِّي وَرَبِّكُمْ)) هود:56 މާނައީ: “ހަމަކަށަވަރުން ތިމަންކަލޭގެފާނާއި ތިޔަބައިމީހުންގެ ވެރި އިލާހަށް ތިމަންކަލޭގެފާނު ވަކީލުކޮށްފީމެވެ.”\nތިޔަބައިމީހުން އެނބުރި، ފުރަގަސްދޭނަމަ ދަންނާށެވެ. ތިޔަބައިމީހުންގެ ގާތަށް، އެކަމަކާއިގެން ތިމަންކަލޭގެފާނު ފޮނުއްވެވި ކަންތައް، ހަމަކަށަވަރުން، ތިޔަބައިމީހުންނަށް ތިމަންކަލޭގެފާނު އިއްވަވައިފީމެވެ. އަދި ތިމަންކަލޭގެފާނުގެ ވެރިއިލާހު، ތިޔަބައިމީހުންގެ ބަދަލުގައި، ތިޔަބައިމީހުން ނޫންބަޔަކު ގެންނަވާނެއެވެ. އަދި ތިޔަބައިމީހުންނަކަށް، އެއްވެސް ކަމަކުން އެކަލާނގެއަކަށް ގެއްލުމެއް ނުދެވޭހުށްޓެވެ. ހަމަކަށަވަރުން، ތިމަންކަލޭގެފާނުގެ ވެރިއިލާހީ، ކޮންމެ އެއްޗެއް ރައްކާތެރިކުރައްވައި، ބަލަހައްޓަވާ އިލާހެވެ.”\nޢާދުބާގައިގެ މީހުން ދެކޮޅުވެރިވުން\nހޫދުގެފާނު ދެއްކެވި އެންމެހާ ވާހަކަފުޅުތަކެއް ޢާދުބާގައިގެ މީހުން އެހިއެވެ. ނަމަވެސް އެކަލޭގެފާނަށް އީމާނެއްނުވިއެވެ. ހޫދުގެފާނުގެ ނަޞޭޙަތްޕުޅުތަކުން އެބައިމީހުން ނަޞޭޙަތް ލިބިނުގަތެވެ. އެކަލޭގެފާނުގެ މަތިވެރި ޙިކުމަތުންވެސް އެބައިމީހުންނަކަށް ފައިދާއެއްނުކުރިއެވެ.\nއަދި އެބައިމީހުން ދެންނެވިއެވެ. “އޭ ހޫދެވެ! ކަލޭގެފާނު ތިޔަ ގޮވާލައްވާ ކަންތަކަށް އެއްވެސް ދަލީލެއް އަދި ހެއްކެއް ނުދެއްކެވެއެވެ. ކަލޭގެފާނު އަލަށް ތިޔަ ވިދާޅުވާ ބަސްފުޅުތަކަށް ތިމަންމެންގެ އިލާހުންތައް ދޫކޮށެއްނުލާނަމެވެ. މީހަކު ހަމައެއްޗެކޭ ބުނާއިރަށް، ތިމަންމެންގެ ކާބަފައިން އަޅުކަންކުރަމުން އައި އިލާހުންތައް ދޫކޮށްލަންވީ ހެއްޔެވެ؟\nއޭ ހޫދެވެ! ކަލޭގެފާނު ތިމަންމެންގެ އިލާހުންތަކަށް އީމާނެއްނުވަމެވެ. އަދި އެއިލާހުންދެކެ ބިރުފުޅެއްވެސް ނުގަންނަމެވެ. އެހެންވީއިރު ތިމަންމެންވެސް ކަލޭގެފާނުގެ އިލާހަށް އީމާނެއް ނުވާނަމެވެ. އަދި ކަލޭގެފާނުގެ އިލާހުގެ ޢަޛާބަށްވެސް ބިރެއް ނުގަންނާނަމެވެ. ކަލޭގެފާނުގެ އިލާހުގެ ޢަޛާބުގެ ވާހަކަ ދައްކަވާތީ ވަރަށް ގިނައިން ތިމަންމެނަށް އަޑުއިވެއެވެ. އޭ ހޫދެވެ! އެޢަޛާބެއް ކޮބައި ހެއްޔެވެ؟ އެޢަޛާބު އަންނަނީ ކޮން އިރަކުން ހެއްޔެވެ؟ ތިމަންމެން މިހާރު މިއިންތިޒާރުކުރަނީ ތިޔަ ޢަޛާބެއް ބަލާލާ ހިތުންނެވެ.”\nހޫދުގެފާނު، އެކަލޭގެފާނުގެ ޤައުމުގެ މީހުންގެ ނުވިސްނޭކަމާމެދު އަޖައިބުފުޅުވިއެވެ. އަދި އެބައިމީހުންގެ މޮޔަކަމާމެދު ދެރަފުޅުވެ ވަޑައިގެން ވިދާޅުވިއެވެ. ((إِنَّمَا الْعِلْمُ عِنْدَ اللَّهِ وَأُبَلِّغُكُمْ مَا أُرْسِلْتُ بِهِ وَلَكِنِّي أَرَاكُمْ قَوْماً تَجْهَلُونَ)) الأحقاف:23 މާނައީ: “ދެނެވޮޑިގަތުންވާ ކަންކަށަވަރީ ﷲ ގެ ޙަޟްރަތުގައެވެ. އަދި ތިމަންކަލޭގެފާނު އެކަމަކާއިގެން ފޮނުއްވެވި ކަންތައް، ތިޔަބައިމީހުންނަށް ތިމަންކަލޭގެފާނު އިއްވަނީއެވެ. އެހެނެއްކަމަކު ތިޔަބައިމީހުންނީ، ޖާހިލުބަޔަކު ކަމުގައި ތިމަންކަލޭގެފާނު ދެކެވަޑައިގަންނަވަމެވެ.”\nޢާދުބާގައިގެ މީހުން އުޅެމުން އައި ބިމަށް ވާރެ ނުވެހި ގިނަދުވަސްތަކެއް ވާން ފަށައިފިއެވެ. ކޮންމެ ދުވަހަކުވެސް ވިއްސާރަ ވިލާގަނޑެއް އާދޭތޯ ބަލަބަލާ ތިބެއެވެ. ނަމަވެސް ވިއްސާރަ ވިލާގަނޑެއް ފެންނަގޮތެއް ނުވެއެވެ. އެބައިމީހުން ތިބީ ވާރެ ވެހޭނެވަގުތަކަށް ވަރަށް ބޮޑަށް ބޭނުންވެފައެވެ.\nއެގޮތުން އެއްދުވަހަކު، އެބައިމީހުންނާ ދިމާލަށް ވަރަށްބޮޑު ވިއްސާރަ ވިލާގަނޑެއް އަންނަތަން ފެނިއްޖެއެވެ. އެކަމާ އެބައިމީހުން ވަރަށް އުފާވިއެވެ. އެބައިމީހުން އެއްބަޔަކު އަނެއްބަޔަކަށް އުފާވެރިކަމާއެކު ބުނަމުން ގެންދިޔައެވެ. “މިއަންނަނީ ވިއްސާރަ ވިލާގަނޑެކެވެ. މިއަންނަނީ ވިއްސާރަ ވިލާގަނޑެކެވެ.”\nނަމަވެސް ހޫދުގެފާނަށް އެނގިވަޑައިގެންނެވީ އެބައިމީހުން އެއިންތިޒާރުކުރަމުން އައި ޢަޛާބުގެ ވަގުތު އައިސް ޖެހިއްޖެކަމެވެ. އެކަލޭގެފާނުގެ ޤައުމުގެ މީހުންނަށް ވިދާޅުވިއެވެ. “މިއަންނަނީ ރަޙްމަތުގެ ވިލާގަނޑެއް ނޫނެވެ. އެހެނެއްކަމަކު އެއީ ގަދަފަދަ ޢަޛާބެއްވާ ވައިގެ ވިލާގަނޑެކެވެ.”\nކަންތައް ވެގެން ދިޔައީ ހޫދުގެފާނު ވިދާޅުވި ފަދައިންނެވެ. މީސްތަކުން ދުވަހަކުވެސް ދެކެފައިނުވާ، އަދި އެފަދަ ވައެއްގެ އަޑު އަހާފައިނުވާ ވަރުގަދަ ވައެއް ޖެހެން ފަށައިފިއެވެ. ވައިގެ ގަދަކަމުން ގަސްތައް ބިމުން ލުހި، ގެތައް ވެއްޓި، ނަޢަމްސޫފިތައް ވަޔާއެކު މާދުރަށް ގެންދަން ފަށައިފިއެވެ. ސަހަރާ ތެރޭގައިވާ ހިރަފުހުން މުޅި އުޑުމަތި ބަނަވެ، މުޅި ބިންމަތި އަނދިރިވެ އެއްވެސް ތަނެއް ނުފެންނަވަރު ވެއްޖެއެވެ.\nމިމަންޒަރުތައް ފެނުނު ހިނދު އެބައިމީހުން ބިރުވެރިކަމާއި ހާސްކަމާއެކު އެބައިމީހުންގެ ގެތަކަށްވަދެ ދޮރުތައް ތަންޑު އަޅުވައިފިއެވެ. މީސްތަކުން ރޮއެ ދުޢާކުރަން ފަށައިފިއެވެ. ބިރުވެރިކަންވަނީ ފެތުރިފައެވެ. ކުރެވޭނެ އެއްވެސް ކަމެއް ނެތެވެ. ފިލަން ދާނެ ތަނެއް ނެތެވެ. އެބައިމީހުން ބިނާކުރި ވަރުގަދަ ގެތައް ވެއްޓެން ފަށައިފިއެވެ.\nމިވަރުގަދަ ވައި ހަތް ރެއާއި އަށް ދުވަހު މެދުކެޑުމެއްނެތި ޖެހުނެވެ. މިވައި މަޑުވިއިރު ޢާދުބާގައިމީހުންގެ ތެރެއިން ކާފަރުވީ އެންމެންވަނީ މަރުވެފައެވެ. ބިންމަތީގައިވަނީ މަރުވެފައިވާ ހަށިގަނޑުތަކެވެ. އެންމެހާ ގެތައްވަނީ ވެއްޓި ފުޑުފުޑުވެފައެވެ.\nހޫދުގެފާނާއި އެކަލޭގެފަނަށް އީމާންވިމީހުން އެވަރުގަދަ ވައިން ﷲ ސަލާމަތް ކުރެއްވިއެވެ. ޢާދުބާގައިމީހުން ﷲ އަށް ކުފުރުވުމާއި، ނުކިޔަމަންތެރިކަމާއި ނުބައިކަމުގެ ސަބަބުން ﷲ އެބައިމީހުން ހަލާކުކުރެއްވިއެވެ.\n((وَتِلْكَ عَادٌ جَحَدُوا بِآيَاتِ رَبِّهِمْ وَعَصَوْا رُسُلَهُ وَاتَّبَعُوا أَمْرَ كُلِّ جَبَّارٍ عَنِيدٍ * وَأُتْبِعُوا فِي هَذِهِ الدُّنْيَا لَعْنَةً وَيَوْمَ الْقِيَامَةِ أَلا إِنَّ عَاداً كَفَرُوا رَبَّهُمْ أَلا بُعْداً لِعَادٍ قَوْمِ هُودٍ)) هود: 59-60\nމާނައީ: “އަދި އެއީ ޢާދުބާގައިމީހުންނެވެ. އެބައިމީހުންގެ ވެރިއިލާހުގެ އާޔަތްތަކަށް އެބައިމީހުން ދެކޮޅުހެދިއެވެ. އަދި އެކަލާނގެ ރަސޫލުންނަށް އެބައިމީހުން އުރެދުނެވެ. އަދި ހަރުކަށި، ކޮންމެ ޖައްބާރެއްގެ އަމުރަށް އެބައިމީހުން ތަބާވިއެވެ. މި ދުނިޔޭގައިވެސް، އަދި ޤިޔާމަތްދުވަހުންވެސް، އެބައިމީހުންނަށް ލަޢުނަތްލެއްވިއެވެ. ދަންނާށެވެ! ޢާދުބާގައިމީހުން އެބައިމީހުންގެ ވެރި އިލާހަށް ކާފަރުވިއެވެ. ދަންނާށެވެ! ޢާދުބާގައިމީހުންނަށް ގެއްލުމާއި ހަލާކު ހުއްޓެވެ. (އެއީ) ހޫދުގެފާނުގެ ޤައުމުގެ މީހުންނެވެ.”\nހޫދުގެފާނަށާއި އެކަލޭގެފާނަށް ތަބާވީ މީހުންނަށް ސަލާމް ލައްވާށި!\n= ޢިބުރަތް ލިބިގަނެ ﷲގެ ޙައްޤުމަގަށް ރުޖޫޢަވެ ލައްވާށެވެ! ﷲގެ އާޔަތްތަކަށާއި އެއިލާހު ތިބާއަށް ދެއްވި ހިދާޔަތުގައި ކޮޅުފައިން ޖަހާ ނުލައްވާށެވެ! އެއިލާހުގެ ޢަދުލުވެރިކަމުގެ ދަރުބާރަށް ޙާޟިރުކުރެވޭނެކަން ދަނެ، ވަޤުތު ފާއިތުވުމުގެ ކުރިން ފުރުޞަތުގެ ބޭނުން ހިއްޕަވާށެވެ! ﷲ މިއަޅާއަށާއި ތިބާއަށް ޙިދާޔަތް ދައްކަވާށި! = (ނިމުނީ)


Report kuhveri kuraanan, birudhahkan ulheynekameh nei: Shaheem\nއިސްލާމް ދީނަށާއި ކީރިތި ރަސޫލާއަށް ވަރަށް ބޮޑަށް ފުރައްސާރަކޮށް އަމިއްލަ ޖަމިއްޔާއެއްކަމަށްވާ މޯލްޑިވްސް ޑިމޮކްރަސީ ނެޓްވާކް (އެމްޑީއެން) އިން ނެރުނު ރިޕޯޓް ކުށްވެރިކުރުމަކީ ދިވެހި ރައްޔިތެއްގެ ހައިސިއްޔަތުން ކުރަންޖެހޭކަމެއްކަމަށާއި، ރައްޔިތުންގެ މަޖިލީހުން ބިރު ދެއްކުން ހުއްޓާލުމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nޝަހީމް މިހެން ވިދާޅުވެފައިވަނީ ސަރުކާރުގެ ކަންކަމަށް އޭނާ ފާޑުވިދާޅުވަމުން ގެންދަވަނީ އޭނާ މިހާރު މަސައްކަތް ކުރައްވާ އޯގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ އެންގުމަކަށްތޯ ބެލުމުގެ މަސައްކަތް ރައްޔިތުންގެ މަޖިލީހުން ފަށާފައިވަނި ކޮށެވެ.\nއެކަމާ ގުޅިގެން ޝަހީމް ކުރެއްވި ޓްވީޓެއްގައި ވިދާޅުވީ ކޮންމެ މަގާމެއްގައި ހުއްޓަސް އެމީހެއްގެ އަމިއްލަ ހައިސިއްޔަތުން ދައްކަންޖެހޭ ވާހަކައެއް ދެއްކޭނެ ކަމަށެވެ.\n"އެމްޑީއެންގެ ރިޕޯޓް ކުށްވެރި ކުރުމަކީ ކޮންމެ ދިވެހި ރައްޔިތަކު ކުރަންޖެހޭ ކަމެއް. މަޖިލީހުން މީހުނަށް ބިރު ދައްކަން އުޅޭނެކަމެއް ނެތް،" ޝަހީމް ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން ދީނަށް ފުރައްސާރަ ކުރުން


މަސްތުވާތަކެއްޗާއެކު ހައްޔަރުކުރި ޕްރިންސިޕަލް ސަސްޕެންޑުކޮށްފި – Dhen.mv\nJanuary 21, 2020 - 3:10 pm\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ އަހުމަދު އަލީ ވިދާޅުވީ މާޅެންދޫ ސްކޫލުގެ ޕްރިންސިޕަލް މިއަދުން ފެށިގެން ސަސްޕެންޑުކޮށްފައިވާ ކަމަށެވެ. ނަމަވެސް ސަސްޕެންޑުކުރީ ކިހާ މުއްދަތަކަށް ކަމަށް އޭނާ ވިދާޅެއް ނުވެއެވެ.\nފަސް ގްރާމްގެ މަސްތުވާތަކެއްޗާ އެކު، މިދިޔަ ހަފުތާގެ ހޯމަ ދުވަހު ހައްޔަރު ކުރި ޔޫސުފްގެ ބަންދަށް އެ އަތޮޅު ލަންދޫ ކޯޓުން ހަތް ދުވަސް ޖެހި އެވެ. އޭނާ ދޫކޮށްލީ، ބަންދުގެ މުއްދަތާ މެދު ގޮތެއް ނިންމަން ނ. ހެނބަދޫ ކޯޓަށް އިއްޔެ ގެންދިއުމުންނެވެ.


"އުނބަށް ޖެހުމު"ގައި ސަރުކާރުން ވަކި އިމެއް ގެންގުޅުން ބުއްދިވެރިތަ؟\n“އުނބަށް ޖެހުމު”ގައި ސަރުކާރުން ވަކި އިމެއް ގެންގުޅުން ބުއްދިވެރިތަ؟\n29 ސެޕްޓެމްބަރ 2015\nމި ފަހަރުގެ ބޮޑު އީދު ޗުއްޓީގައި ޖަމިއްޔަތުލް ވަފާއިން އޭދަފުށީގައި ބޭއްވި ކުޅިވަރުތަކުގެ ތެރެއިން. އީޓީ ފައިލް ފޮޓޯ: ތޯރިގް އަބްދުއްރަހްމާން\nބޮޑު އީދު ޗުއްޓީއަކީ ކޮންމެ ދިވެއްސަކަށް ވެސް އަހަރަކު އެއް ފަހަރު އަންނަ އެންމެ އުފާވެރި ދުވަސްތަކޭ ބުނުން ދޮގަކަށް ނުވާނެއެވެ. ހާއްސަކޮށް، އާއިލީ ގުޅުންތައް ވަރުގަދަ ކުރަން ބޭނުންވާ ކޮންމެ ދިވެއްސަކު ވެސް ދުރާލާ ޗުއްޓީ ރާވައި ދުވަސްކޮޅެވެ.\nހައްޖު ދުވަސް ކަނޑައެޅުމަކީ ސައުދީ އަރަބިއްޔާއަށް އޮތް ބާރެއް ނަމަވެސް، ދިހަ ވަރަކަށް ދުވަސް ބޮޑު އީދު ޗުއްޓީގެ ގޮތުގައި އަބަދުވެސް ނުލިބޭ ހަނދާނެއް ދިވެހިންގައި ނުހުރެއެވެ. އެހެންކަމުން، ސައޫދީ އަރަބިއްޔާގެ ބަހަށް ބަރޯސާ ވެގެން، ފްލައިޓާއި ހޮޓާ ބުކް ނުކޮށް އެއްވެސް ދިވެއްސަކު މިއިން ޒަމާނެއްގައި މަޑުކޮށްފައެއް ނުވެއެވެ. އެހެންކަމުން، ސައޫދީ އަރަބިއްޔާއިން “ކަލަންޑަރާ ހިލާފަށް” މި ފަހަރު ހައްޖު ދުވަސް ހަމަޖެއްސުމަކީ ބޮޑު އީދު ޗުއްޓީ ދެބައިކުޅަ އެއްބައި މަދުކޮށްލަން ދިވެހި ސަރުކާރަށް ލިބުނު “ފުރުސަތަ”ކަށް މި ފަހަރު ވުމުން، އެކި މީހުން މި ކަންތައް މާނަ ކުރީ އެކި ގޮތަށެވެ.\n“މި ކަމުގައި ރައީސް ޔާމީންއަށް އޮތީ ދެ ގޮތުން ކުރެ އެއް ގޮތް،” ބޮޑު އީދު ޗުއްޓީއަކީ މި ފަހަރު އެންމެ ފަސް ވަރަކަށް ދުވަސް ކަމަށް ކަނޑައެޅި ދުވަހު ދިވެހި ސިޔާސީ ތަޖުރިބާކާރަކު ނަން ނުޖެހުމަށް އެދިވަޑައިގަތް އީޓީއަށް ވިދާޅުވިއެވެ.\nއޭނާ ވިދާޅުވީ އެއް ގޮތަކީ އެ ނިންމުން ހަމަ އެ ގޮތަށް ބޭއްވުން ކަމެވެ.\n“ނަމަވެސް މިހެން ސަރުކާރުން ކަންތައް ކޮށްފި ނަމަ، ރައީސް ޔާމީނާ އިދިކޮޅު ފަރާތްތަކަށް ބާރު ލިބޭނީ. ރައީސް ޔާމީންއަކީ އެހެން މީހުންގެ އިހުސާސްތަކަށް ނުބައްލަވައި، އަމިއްލަފުޅު ގޮތްތަކެއް ބޯހަރުކަމާއެކު ގެންގުޅުއްވާ ބޭފުޅެއް ކަމަށް އިދިކޮޅު ފަރާތްތަކުން ކުރާ ތުހުމަތުތަކަށް ބާރު ލިބޭނެ. ސަބަބަކީ، ބޮޑު އީދު ޗުއްޓީ ބޮޑު ޗުއްޓީއެއްގެ ގޮތުގައި ނުބާއްވަން މީހުން ހިތްހަމަޖެހޭވަރުގެ ސަބަބުތަކެއް ސަރުކާރަށް ދައްކަން އުނދަގޫ ވާނެތީ. މިސާލަކަށް، ބޭންކާއި މި ފަދަ ހިދުމަތްތަކަށް ބުރޫ އަރާ ކަމަށް އުޒުރު ދައްކާ ނަމަ، އަނެއްކޮޅުން ބުނެވެން އޮންނާނެ އިތުރު އެލޯވަންސް ދީފައި ސްޓާފުންގެ ތެރެއިން ބަޔަކު މަސައްކަތަށް ނެރެވިދާނެ ނޫންހޭ ބޮޑު އީދު ޗުއްޓީ އެހެން މީހުންނަށް ކުޑަ ނުކޮށްލައި،” އޭނާ ވިދާޅުވިއެވެ.\nމިހެންވެ، ރައްޔިތުންގެ ހަގީގީ ނަފުރަތު ސަރުކާރަށް ރައްދުވާނެތީ، މިއީ ސަރުކާރަށް އޮތް އޮޕްޝަނެއް ނޫން ކަމަށް އޭނާ ވިދާޅުވިއެވެ.\n“އެހެންކަމުން، އަޅުގަނޑު ހަމަ ދަންނަވާނީ ސަރުކާރުން އަލުން ބޮޑު އީދު ޗުއްޓީ ހަމަ ބޮޑު ކުރާނޭ،” އޭނާ އެއިރު ވިދާޅުވިއެވެ.\nކަންތައްތައް ވީ ވެސް ހަމަ މިހެންނެވެ. ރައްޔިތުންގެ ނުރުހުން ގަދަވެ، ޚުދު ސަރުކާރު އޮފީސްތަކުގެ ވަކިވަކި މުވައްޒަފުން ވެސް ސީދާ ރައީސް އޮފީހަށް ގުޅައި، އެ މީހުންގެ ކެކުޅުންތައް ކިޔައިދިނެވެ.\nއިސާހިތަކު ރައީސް އޮފީހުގެ ނިންމުން ބަދަލު ކުރިއެވެ. ބޮޑު އީދު ޗުއްޓީ އަނެއްކާވެސް ބޮޑު ކޮށްދިނެވެ.\nމި ނިންމުމުގެ އެންމެ ފުރަތަމަ “ރިއެކްޝަން”އަކަށްވީ އިދިކޮޅު ފަރާތްތަކުގެ ބަހުގެ ހަމަލަތަކެވެ.\n“މިއީ ރައީސް ޔާމީން ގެންގުޅުއްވި ފާޑެއްގެ ނަފުސާނީ ހިކުމަތީއަމަލީއެއް ކަމަށް ފެނޭ. ނަމަވެސް ދިވެހިން މިހާރު މާ ހޭލުންތެރި. މީހަކަށް ގަސްދުގައި އަނިޔާއެއް ދީފައި، އެ އަނިޔާ ދެން ނިންމާލުމަކުން އަނިޔާ ލިބުނު ފަރާތުގެ ލޯތްބެއް، އިހުތިރާމެއް ދެނެއް ނުލިބޭނެ. ގަސްދުގައޭ މި ދެންނެވީ ބޮޑު އީދު ޗުއްޓީ ކުޑަކޮށްލުމަކީ ރައްޔިތުންނަށް ކިހާ ގެއްލުން ހުރި ކަމެއްކަން އެއިރު ވެސް ސަރުކާރަށް ރަނގަޅަށް އެނގޭނެތީ. ފްލައިޓް ބުކް ކުރުމާއި ހޮޓާ ބުކް ކުރުން ފަދަ ކަންތައްތަކަކީ ކިހިނެތް ވާ ކަމެއްކަން ނޭނގޭ ބަޔަކު މި ސަރުކާރުގައި އުޅޭ ކަމަކަށް އެކަކު ވެސް ގަބޫލު ކުރާނެ ހެނެއް ހިއެއް ނުވޭ،” ނޫހުގައި ނަން ޖަހަން ނޭދޭ އެހެން ސިޔާސީ ބޭފުޅަކު ވިދާޅުވިއެވެ.\nމިހެންވެ، ބޮޑު އީދު ޗުއްޓީ ބޮޑު ޗުއްޓީއެއްގެ ގޮތުގައި އަލުން ލިބި އެތައް ހާސް ބައެއްގެ މާޔޫސްކަން ފިލައިގެން ދިޔަ ނަމަވެސް، “ހަމަ ނޭވާ ލެވުމާއެކު” ހަމަޖެހިލާފައި ދެން އެ އެންމެން މި ކަންތައްތައް ދިޔަ ގޮތާމެދު ހިތާހިތުން ސުވާލު ކުރަން ފެށިއެވެ. އަދި އެ ސިޔާސީ ބޭފުޅާ ވިދާޅުވި ފަދައިން އެންމެ ބޮޑު ސުވާލަކަށްވީ، މި ޒަމާނުގައި ފްލައިޓްތަކާއި ހޮޓާ ބުކިންތައް ދުރާލާ ހަދަން ޖެހޭކަން ސަރުކާރަށް ނުވިސްނެނީތޯއެވެ؟ ރައީސް ޔާމީންގެ އަރިހުގައި ލަފާ ދެއްވަން ނާގާބިލު ބޭފުޅުން ތިއްބެވީތޯއެވެ؟ ދިވެހިން ހޭލުންތެރި ވެފައިވާ މި ފަދަ ޒަމާނެއްގައި ރައީސް ޔާމީނަށް ރައްޔިތުންގެ ލޯބި ހޯދުމަށް މި ފަދަ ބޯދާ “ސިޔާސީ އުކުޅެއް” މި ފެނުނީ ކިހިނެތްވެގެން ބާވައެވެ؟\nކޮންމެއަކަސް، ނުހަނު އުފަލާއެކު ފާހަގަ ކޮށްލަން ޖެހޭ އެއް ކަމެއް ވެއެވެ. އެއީ، ކުރިން ވާހަކަ ދެއްކެވި ސިޔާސީ ބޭފުޅާ އިޝާރާތް ކުރެއްވި ކުރީގެ ރައީސެއްގެ ޒަމާނެއްގައި މި ކަހަލަ ކަމެއް ހިނގާފައިވާ ގޮތާއި، ރައީސް ޔާމީންގެ ޒައާމަތުގައި މި ކަން މި ހިނގި ގޮތުގައި ތަފާތު އެއް ކަމެއް ވަރަށް ބޮޑަށް ފާހަގަ ކުރެވުނު ކަމެވެ.\nކުރީގެ ރައީސެއްގެ ޒަމާނެއްގައި މި ގޮތަށް “އުނބަށް ޖެހި” ސަބަބު އެ ސަރުކާރުން އަމިއްލައަށް ފާޅެއް ނުކުރެއެވެ. ހަމައެކަނި ކޮށްލިހާ ވެސް ކަމަކީ ޗުއްޓީ އަލުން ދިގު ކުރިކަން އިއުލާން ކުރި ކަމެވެ. ނަމަވެސް ރައީސް ޔާމީންގެ ސަރުކާރުން މި ގޮތަށް “އުނބަށް ޖެހި” ސަބަބު ވަރަށް ސީދާކޮށް އިހުލާސްތެރިކަމާއެކު ކިޔައިދީފައިވާތީއެވެ. އެ ގޮތުން ބޮޑު އީދު ޗުއްޓީ އަލުން މި ފަހަރު ބޮޑު ކުރީ ރައްޔިތުންގެ ތެރެއިން ގިނަ ބަޔަކަށް ދަތިތަކެއް ވާ ކަމަށް ސަރުކާރުގައި ދަންނަވާފައިވާކަން ކަނޑައެޅިގެން ބަޔާން ކުރުމުން، ކުރިން މި ދެންނެވި ރައީސް އާ ހިލާފަށް، ރައީސް ޔާމީންއާމެދު ކުރެވޭ “ބޮޑާކަމާއި ކިބުރުވެރިކަމުގެ”\nތުހުމަތުތަކާމެދު ސުވާލު އުފައްދައެވެ. ސަބަބަކީ މުޖުތަމައުގެ އެންމެ މަތީ ހަރުފަތުގައި ހުރި ބޭފުޅަކު ހަމަ ބިމަށް ފައިބާވަޑައިގެން ރައްޔިތުންގެ އިހުސާސްތައް ބަލައިގަންނަ ކަމަށް ފާޅުގައި އެއްބަސްވެ ވަޑައިގަތުމަކީ ހިތްތިރިކަމުގެ ހެއްކެކެވެ.\nމި ކަމުން ލިބުނު އަނެއް ފިލާވަޅަކީ ސަރުކާރަކީ “ހުރިހާ ކަމެއް ވެސް އެނގޭ މުއައްސަސާ” ކަމަށް ކޮންމެ ރައްޔިތަކު ވެސް ބަރޯސާ ކޮށްގެން ހުންނައިރު، “އުނބަށް ޖެހުމު”ގައި ވެސް ކޮންމެވެސް ހަމަޖެހޭ ބުއްދި ގަބޫލު ކުރާ އުސޫލުތަކެއް ގެންގުޅެން ޖެހޭ ކަމެވެ. އެ ގޮތުން “އުނބަށް ޖެހުން” ރައްޔިތުން ހިތްހެޔޮކަމާއެކު ބަލައިގަންނާނީ ސަރުކާރުގެ ބާރެއް ނުފޯރާ ނުވަތަ ގޮތް ނޭނގޭ މައްސަލަތަކުގައެވެ. ބޮޑު އީދު ޗުއްޓީގައި ފްލައިޓާއި ހޮޓާ ބުކިން އެތައް ހާސް ބަޔަކު އަބަދުވެސް ހަދާކަން ކުރީއްސުރެ ވެސް އެންމެނަށް ވެސް އެނގޭއިރު، މި ކަހަލަ ކަމެއްގައި “އުނބަށް ޖެހުމުން” އެތައް “ހަމަ ނުޖެހޭ” ސުވާލުތަކެއް އުފެދެއެވެ. ސަރުކާރުގައި ނަގާކިޔަން އިސްކޮށް ތިއްބަވާ ބޭބޭފުޅުންގެ ގާބިލިއްޔަތު ކަމާމެދުއެވެ. އަދި މީގެ ނަތީޖާއަކަށް ވަނީ އެންމެ މަތީ ވެރިޔާގެ ނިޔަތާމެދު ވެސް އާއްމު ރައްޔިތުންގެ މެދުގައި ޝައްކާއި ވަހުމް އުފެދުމެވެ.\nއިސްލާމިކް ބޭންކްގެ ބްރާންޗެއް ގާއިމުކުރަން އޭދަފުށިން ބިމެއްދީފި\nއޮކްޓޫބަރ 27, 2015 at 11:59 pm\nފުރަންޓް ޕޭޖަށްލާނެ މިނޫން ރިޕޯރޓެއް އަޅެ ނެތީތަ؟


ލިވަރޕޫލްގެ ކާމިޔާބަށްފަހު ޕްރިމިއަރ ލީގު ތަށި ދިނުމުގެ ހަފްލާގައި މުހައްމަދު ޞަލާހު އޭނާގެ އާއިލާ ބައިވެރިކޮށްފި | Sandhaanu\nލިވަރޕޫލްގެ ކާމިޔާބަށްފަހު ޕްރިމިއަރ ލީގު ތަށި ދިނުމުގެ ހަފްލާގައި މުހައްމަދު ޞަލާހު އޭނާގެ އާއިލާ ބައިވެރިކޮށްފި\nއިތުރު ކާމިޔާބު ސީޒަނެއް ނިންމާލުން އެންފީލްޑް ދަނޑުގައި ފާހަގަކުރަމުްނދިޔައިރު މުހައްމަދު ޞަލާހުގެ އާއިލާ އެ ހަފްލާގައި ބައިވެރިވެއްޖެއެވެ. މިއި މިހާރަކަށް އައިސް ވަރަށް އާއްމުކޮށް ފެންނަ މަންޒަރެކެވެ. މިފަހަރު ހަމައެކަނި ތަފާތަކީ އޭނައާއި އޭނަގެ އަބިމީހާއާއި ދަރިންނަށް ޕްރިމިއަރ ލީގު ތަށި އުފުލުމުގެ ފުރުސަތު ލިބިގެންދިއުމެވެ.\nލިވަރޕޫލްގެ ރިހިތަށި ވަށާލައިގެން ސަލާހުގެ އާއިލާތިބި މަންޒަރު ސަލާހުވަނީ ސޯޝަލް މީޑިއާގައި ހިއްސާކޮށްފައެވެ. އަދި މިދިޔަ އަހަރުގެ ޗެމްޕިއަންލީގުގެ ތަށިގެ ފޮޓޯތައްވެސް ވަނީ ހިއްސާކޮށްފައެވެ. ލިވަރޕޫލަށް ފުރަތަމަ ފަހަރަށް ޕްރީމިއަރ ލީގު ކާމިޔާބު ކުރެވުނީ 1990ގައެވެ. މިދިޔަ ހަފްތާގައި ޗެލްސީގެ މައްޗަށް ހޯދި ކާމިޔާބީއަކީ އެތައްދުވަހުއްސުރު ލިބި އިއުލާން ނުކޮށްވާ ކާމިޔާބީއެކެވެ.\nއެންފީލްޑްގެ ފުރާޅުމަތިން ބަޑިބޭހުގެ ކުޅިވަރު ފެންނަމުންދިޔައިރު، ސްޓޭދިއަމްތެރޭގައި ކުޅުންތެރިން ބާޓީ ބޭއްވިއެވެ. އަދި އެތައް ހާސް ބަޔަކު ސްޓޭޑިއަމްގެ ބޭރުގައި މަޑުކޮށްގެން ތިއްބެވެ. ސަލާހް މިސްރުގެ ދިދައެއް ގައިގައި އޮޅާލައިގެން ހުރެ ތަށި ހިފަހައްޓަލައިގެން ހުރިއިރު، އެ ތަށީގައި ޖޯޑަން ހެންޑަރސަންއާއި ވާޖިލް ވެން ޑިޖް ހިފަހައްޓައިހުއްޓާ ނަގާފައިވާ ފޮޓޯތަކެއްވަނީ ހިއްސާކޮށްފައެވެ.\nހަފްލާގެ ކަންކަން ހަމައަކަށް އެޅުމުން، ސަލާހްވަނީ އެންފީލްޑުގައި އޭނާގެ އާއިލާއާއެކު ވަގުތު ހޭދަކޮށްފައެވެ. އޭނާގެ އަންހެންދަރިފުޅު މައްކާ ވަނީ 2018/2019 ސީޒަން ނިންމާލުމުގެ ހަފްލާގައި ދަނޑުގައި އެތާތިބި އެންމެންގެ ކުރިމަތީގައި ބޯޅަ ޑްރިބްލްކޮށް ހުހަށްހުރި ގޯލަކަށް ބޯލަ ޖަހާފައެވެ.\nއަދި 2019 ވަނައަހަރު ޗެމްޕިއަންސް ލީގު ފައިނަލްގައި ޓޮޓެންހަމް ހޮޓްސްޕޮޓް ބަލިކޮށް ޗެމްޕިއަންކަން ހޯދިދުވަހު ސަލާހްގެ އަންހެން ދަރިފުޅުވަނީ ދަނޑުން ފެނިފައެވެ.\nލިވަރޕޫލް އެމީހުންގެ ސީޒަން ނިންމާލީ އާދީއަތް ދުވަހު ނިއުކާސަލް ޔުނައިޓެޑަށް ކުރި ދަތުރުންނެވެ. އެމީހުންނަށް ލީޑް ލިބުނީ ތިން މެޗުން ބަލިވެ، ޕޮއިންޓާއެކު ދެވަނައަށް އޮތް މެންޗެސްޓަރ ސިޓީބަލިކޮށްގެންނެވެ.\nޕްރީމިއަރ ލީގު ނިންމާލިއިރު އެންމެ ގިނައިން ލަނޑުޖެހި ލިސްޓުގައި4ވަނައިގައި އޮތީ 19 ލަނޑާއެކު ސަލާހުއެވެ. އެންމެ ގިނަ ގޯލް ޖެހީ ޖެމީ ވަރޑީއެވެ.


Himna Anehkka Vess Gaumee Record Muguraalaifi ހިމްނާ އަނެއްކާވެސް ގައުމީ ރެކޯޑް މުގުރާލައިފި – Huvadhoo News Himna Anehkka Vess Gaumee Record Muguraalaifi Huvadhoo News\nހިމްނާ އަނެއްކާވެސް ގައުމީ ރެކޯޑް މުގުރާލައިފި\nއައިޝަތު ހިމްނާ ހަސަން-- ފޮޓޯ: ވޯލްޑް އެތުލެޓިކްސް\nވޯލްޑް އެތުލެޓިކްސް ޗެމްޕިއަންޝިޕްގައި ރާއްޖޭގެ ދުވުންތެރިޔާ އައިޝަތު ހިމްނާ ހަސަން ގައުމީ ރެކޯޑް އަނެއްކާވެސް މުގުރާލައިފިއެވެ.\nކެންޔާގެ ވެރިރަށް ނައިރޯބީގައި މިހާރު ކުރިއަށްދާ، 20 އަހަރުން ދަށުގެ ވޯލްޑް އެތުލެޓިކްސް ޗެމްޕިއަންޝިޕްގައި ހިމްނާ މުގުރާލާފައިވަނީ 400 މީޓަރ ރޭހުގައި ވާދަކޮށެވެ.\nމީގެ ކުރިން ހިމްނާ ވަނީ ހޮންކޮންގްގައި ބޭއްވި އޭޝިއަން ޔޫތު އެތުލެޓިކްސް ޗެމްޕިއަންޝިޕުގައި ބައިވެރިވެ 400 މީޓަރ ގެ ރޭސް 59.18 ސިކުންތުން ނިންމައިގެން ރިކޯޑް މިގުރާލާފައެވެ. އަދި މިފަހަރު ހިމްނާ އެ ރިކޯޑް އާކޮށްފައިވަނީ 58.90 ސިކުންތުން ރޭސް ކާމިޔާބު ކޮށްގެންނެވެ.\nހިމްނާ އަކީ އައްޑޫ ސިޓީ އަށް ނިސްބަތްވާ ހުނަރުވެރި ޒުވާނެކެވެ. އިންޓަރ ސްކޫލް އެތްލެޓިކްސް މުބާރާތްތަކުން ފެށިގެން މިއަދު ގައުމީ މުބާރާތް ތަކުގައިވެސް ހިމްނާ ދަނީ ބޮޑެތި ކާމިޔާބީ ހޯދަމުންނެވެ. ހިމްނާ އަކީ 400 މީޓަރ ރޭހުގެ ދުވުމަށް ޚާއްސަ އެތުލީޓެކެވެ. އެ ކެޓެގެރީން ގައުމީ ތިން ރެކޯޑެއް އޭނާ ވަނީ ހަދައިފަ އެވެ.


"Hini annanee" surprise event mi vee music show akah! | Mihaaru\nއެމްޑީއޭގެ ޖަގަހައިގައި މިރޭ ބޭއްވި މިއުޒިކް ޝޯ: މި އިވެންޓު ޕްރޮމޯޓްކުރީ ސިޔާސީ ގޮތުން ބޮޑު ކާމިޔާބީއެއް ފާހަގަކުރާނެ އިވެންޓެއްގެ ގޮތުގައި ކަމަށް ވިޔަސް އެކަމެއް ނުފެނުނު.---މިހާރު ފޮޓޯ: ހުސެއިން ވަހީދު\n"ހިނި އަންނަނީ" ސަޕްރައިޒް އިވެންޓް މިވީ މިއުޒިކް ޝޯއަކަށް!\n09 ޖުލައި 2017 - 00:09 81 comments\nއިދިކޮޅު ސިޔާސީ ފަރާތްތަކުގެ އަޑު ކަނޑުވާލެވޭ ވަރުގެ ބޮޑު ސަޕްރައިޒް އިވެންޓު "ހިނި އަންނަނީ" މިރޭ އޮންނާނެ ކަން އިއުލާން ކުރުމަށް ފަހު، އާދައިގެ މިއުޒިކް ޝޯއެއް ބޭއްވުމުން ވެރިކަން ކުރާ ޕީޕީއެމް/އެމްޑީއޭ ކޯލިޝަނަށް ފާޑުކިޔުން އަމާޒުވެއްޖެ އެވެ.\nއެމްޑީއޭގެ ޖަގަހައިގައި ބޭއްވި އިވެންޓް ޕްރޮމޯޓްކުރީ ސިޔާސީ ގޮތުން އާދަޔާ ޚިލާފު ކަންތައްތަކެއް ފެންނާނެ ކަމަށް ބުނެ އެވެ. މިރޭގެ އިވެންޓުގައި ސައިޕްރައިޒް ގިނަ ކަންތައްތަކެއް ފެނި، ގިނަ ވާހަކަތަކެއް ވެސް އަޑު އިވޭނެ ކަމަށް ޕީޕީއެމްގެ ޕާލަމެންޓްރީ ގްރޫޕުގެ ބައެއް މެމްބަރުން ވެސް ވަނީ ވިދާޅުވެފަ އެވެ.\nއެހެންވެ، އިދިކޮޅު ގިނަ ބަޔަކު ވެސް ތިބީ މިރޭގެ އިވެންޓަށް އިންތިޒާރުކޮށްގެންނެވެ. ރައްޔިތުންގެ މަޖިލީހުގެ ރައީސް އަބްދުﷲ މަސީހު ވަކިކުރަން ޕީޕީއެމްގެ މެމްބަރުންތަކެއް ވެސް ހިމެނޭ ގޮތަށް އިދިކޮޅު ޕާޓީތަކުން ކުރި ހޯދާފައި ވަނިކޮށް، މިރޭ އިވެންޓުގައި ފެންނާނީ ކޮން ކަމެއްތޯ ބަލަން ގިނަ ބަޔަކު ތިބީ ޓީވީ ދޮށުގަ އެވެ. އެއީ، މިރޭގެ އިވެންޓް ބޮޑު ޖަލްސާއެއްގެ ގޮތުގައި ޕްރޮމޯޓްކޮށްފައި އޮތީމަ އެވެ.\nއެކަމަކު، އިވެންޓް ފެށުނީ ގިނަ ބަޔަކު އުއްމީދުކޮށްގެން ތިބި ގޮތާ ޚިލާފަށް ވަރަށް "ވައިކޮށެ"ވެ. ޒުވާނުންތަކެއް އަރައި ލަވަ ކިޔަން ފެށީ އެވެ. ޖަގަހަ އަށް މީހުން އެއްކޮށްގެން ބޭއްވީ އާދައިގެ މިއުޒިކް ޝޯ އެކެވެ. އެ ޝޯ ހޯސްޓް ކޮށްދެއްވީ މަޖިލީހުގެ މެމްބަރުންނެވެ. މިހާ ހިސާބުން އިދިކޮޅު މެމްބަރުން ސަރުކާރަށް މަލާމާތްކޮށް ސޯޝަލް މީޑިއާގައި "ހޭން ފެށީ" އެވެ.\nއެމްޑީއޭގެ ޖަގަހައިގައި ސަޕޯޓަރުންތަކެއް މިރޭ މިއުޒިކް ޝޯ ބަލަނީ: ސޯޝަލް މީޑިއާގައި ޕްރޮމޯޓްކުރި އެއްވެސް ކަމެއް މި އިވެންޓަކުން ނުފެނުނު.---މިހާރު ފޮޓޯ: ހުސެއިން ވަހީދު\n"ވަރަށް ހިނި އައިސްގެން ބޮޑު ޖަލްސާއެއް ބާއްވަނީއޭ ކިޔާފައި މިކުރީ ކޮން ކަމެއް؟ ޖަލްސާ އަށް ދާނެ މީހަކު ނެތް، ވާހަކަ ދައްކާނެ މީހަކު ނެތިގެން ދެތިން މީހަކު ލައްވައި ލަވައެއް ކިޔާލީ. ތިކުރާ ކަންކަމުން ހަމަ އަންނަނީ ހިނި،" ޕީޕީއެމްގެ ހަރަކާތަށް ފާޑު ކިޔައި މީހަކު ކޮމެންޓް ކޮށްފައިވެ އެވެ.\nބިލެއްދޫ ދާއިރާގެ މެމްބަރު މުބީން މިރޭގެ ޝޯ ހުށަހަޅުއްވަނީ.---މިހާރު ފޮޓޯ: ހުސެއިން ވަހީދު\nއެހެން މީހަކު ބުނީ ސަރުކާރަށް ގޮތް ހުސްވެގެން ކުރާ ކަންތައްތަކުން "ވަރަށް ހިނި އަންނަ" ކަމަށެވެ. އިދިކޮޅު މެމްބަރުން ތިބީ ސާބިތު ކަމާ އެކުގައި ކަމަށާއި ސަރުކާރަށް ދީލައިނުލާނެ ކަމަށެވެ.\n"ބަޔަކު ހަމަ ރަނގަޅަށް ވެސް މޮޔަވެއްޖެ، އެހެންވެ އަންނަނީ ހަމަ ހިނި،" މިއުޒިކް ޝޯގެ ފޮޓޯ އާއްމުކޮށް އެހެން މީހަކު ޓުވީޓްކޮށްފައިވެ އެވެ.\nވެލިދޫ ދާއިރާގެ މެމްބަރު ޔާމީން މިރޭގެ ޝޯ ހުށަހަޅުއްވަނީ.---މިހާރު ފޮޓޯ: ހުސެއިން ވަހީދު\nމިއުޒިކް ޝޯ ހުށަހަޅައިދެއްވަމުން ވެލިދޫ ދާއިރާގެ މެމްބަރު އަބްދުﷲ ޔާމީން ރަޝީދު ވިދާޅުވީ ކުރިއަށް އޮތީ އުފާވެރި ދުވަސްތަކެއް ކަމަށެވެ. މިރޭގެ އިވެންޓުން ވެސް އެ އުފާވެރިކަން ފެންނާނެ ކަމަށާއި އެއްވެސް މީހަކު މާޔޫސްވެ، ހިތްވަރު ދެރަ ނުކުރަން ވެސް އެދިވަޑައިގެންނެވި އެވެ.\nމިއުޒިކް ޝޯ ނިންމާލިއިރު ވެސް ޚާއްސަ އެއްވެސް ކަމެއް ނުފެނެ އެވެ. އެހެންވެ، ސޯޝަލް މީޑިއާގައި މިހާރު އޮތީ "ހިނި އަންނަނީ" ޓެގާ އެކު ސަރުކާރު ކޯލިޝަނަށް މަލާމާތް ކުރުމެވެ.\nއިތުރު ލިޔުންތައް ދިވެހި ސަރުކާރު އިތުބާރުނެތްކަމުގެ ވޯޓް ޕީޕީއެމް އަބްދުﷲ މަސީހް މުހައްމަދު އެމްޑީއޭ\nވަރުގަދަ ޕީޕީއެމް އަގުލަބިއްޔަތު ކުއްލިއަކަށް ގެއްލިއްޖެ


Nasheed Beynunvaa Kameh Nukohfi Meehakee Baagee Eh- Ibra - Vaguthu\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ބޭނުންފުޅުވާ ކަމެއް ނުކޮށްފި މީހަކީ ބާޣީއެއް ކަމަށް ސިފަ ކުރައްވާނެ ކަމަށް މަންދު ކޮލެޖްގެ ޗެއަރމަން އިބްރާހިމް އިސްމާޢީލް (އިބްރާ) ވިދާޅުވެއްޖެއެވެ.\nއިބްރާ މިފަދައިން ވިދާޅުވެފައިވަނީ ރައްޔިތުންގެ މަޖިލީހުގެ އަލިފުށި ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސެއިން (ބިގޭ) ދައްކަވާ ވާހަކަތަކަށް ނަޝީދު ރައްދު ދެއްވުމާއި ގުޅިގެންނެވެ.\nއެގޮތުން ނަޝީދު ވަނީ އެހެން ބޭފުޅުން އެމަނިކުފާނާ މެދު ބަހައްޓަވާ ވަފާތެރިކަމާއި މަދަދުުގެ ވާހަކަ ބިގޭ ނުދެއްކެވުން ރަނގަޅު ކަމަށް ވިދާޅުވެފައެވެ.\nބިގޭގެ މައްސަލައިގައި އެމްޑީޕީ ގިނަ ބައެއްގެ ފާޑުކިޔުން އޭނާއަށް އަމާޒުވެފައިވާ ދަނޑިވަޅެއްގައި އިބްރާ ކުރެއްވި ޓުވިޓެއްގައި ވިދާޅުވީ، ނަޝީދު ބޭނުންވާ ކޮންމެ ކަމެއް އެބޭނުންވާ ގޮތަށް ނުކޮށްފި ކޮންމެ މީހަކީ ގައްދާރެއް، ބާޣީއެއް، ވަގެއް ކަމަށާއި އެފަދަ ވާހަކަތައް އެގޮތަށް ދެއްކުން ހުއްޓާލަން ޖެހޭ ކަމަށެވެ.\nއަދި މި ޤައުމުގައި އިސްލާހު އެދިގެން ނުކުތް ގިނަ މީހުން ތަކަކަށް މިކަމުން މިންޖު ނުވެގެން މަސައްކަތް ހުއްޓާލާފައިވާ ކަމަށާއި އެމީހުން ބޭނުންވަނީ ވެރިކަމެއް ނޫން ކަމަށް އިބްރާ ވިދާޅުވިއެވެ.\nމީގެ އިތުރުން އިބްރާ ވިދާޅުވީ، އެމްޑީޕީގެ އިސް ސަފުގައި ތިބި މީހުން 'ބިގޭ މެން ބޭނުން ސަރުކާރޭ' ބުނީމަ އެކަމުން ސާފުކޮށް އެނގިގެން ދަނީ އެމީހުން މި ސަރުކާރު ބޭނުން ނުވާކަމަށެވެ.\n"ދެން އެހެންނަމަ އިދިކޮޅު ޕާޓީއެއް ހަދައިގެން އެމްޑީޕީން ނުކުންނަންވީ. ނޫނީ މައިތިރިވެގެން، ރައްޔިތުންނަށް ހިދުމަތް ކުރަން ފަށަންވީ" އިބްރާ ވިދާޅުވިއެވެ.\nއިބްރާގެ ޓުވިޓު ނިންމާލަމުން ވިދާޅުވެފައި ވަނީ ރައްޔިތުންގެ މަޖިލީހަކީހަމައެކަނި މެމްބަރުންގެ ތަނެއް ނޫން ކަމަށާއި އެތަނަކީ އެއީ ރައްޔިތުންގެ ވެސް ތަނެއް ކަމަށެވެ.\nޖޫން 11, 2021 21:03\nބަ ރ ބަރު ވާހަކަ އެއް@ މީނަ އަށް އެހެ ދުނީ އޮލުމަކުން ނަމަ ވެސް ވަރަށް ބޮޑު ތެ ދެއް\nތިޔައީ އިބުރާ މި ގަރުނުގަވެސް ބުނި ހަމައެކަނި ތެދު\nނަސީދަށް އޮޅިގެން ނޫޅޭ.. މިރާއްޖޭ މީހުން ވޯޓު ދިނީ ކޯލިޝަންގެ ރައީސަށް އަދި ކޯލިޝަން ވެރިކަމެއް ކުރަން.. ނަސީދު މަޖީލީހުގައި އަމަލުކުރަމުން ދާގޮތުން ދުވަހަކުވެސް ދެން ނަސީދުއަށް ތާއީދު ނުކުރާނަން.. ދީނާއި ޚިލާފު ގޮތްތައް ނެރެ ޒުވާނުން ހަލާކުކުރަން މަގުކޮށާ ދީނީ އިލްމުވެރިންގެ އަވުވެއްޓުން ނޫންކަމެއް ނަސީދު ނުކުރޭ.. ދެން މިހާރު ވެރިކަން ބޭނުން ވެގެން ބާގީންގެ ނަން މީހުންނަށް ކިޔަން ފެށީ… ރާއްޖޭން ބޭރުގައި އާއިލާ ގޮވައިގެން އުފަލުގައި އުޅެނިކޮށް ބަޔަކު ގުރުބާން ވެގެން ހޯދި ވެރިކަމެއްމީ..ނަސީދު އޭރު އޮތީ ކްރިސްޓިއަނުންނާއި ބައިއަތު ހިފައިގެން އިގަރޭސިވިލާތުގައި…\nނަމަވެސް ފިޒިކަލް އަނިޔާއެއް އެއްވެސް މީހަކަށް ދިނުމާއި ވ ދެކޮޅު..\nރައްޔިތުންނަށް ޚިދުމަތެއް ނުދެވިގެން މިއުޅެނީ ސީދާ ނަސީދުގެ ސަބަބުން..\nޖޫން 11, 2021 21:55\nތިޔަ ބުނީ ތެދެއް. ޚުދުމުޚުތާރު ޑިކްޓޭޓަރު ކަލޭގެ ބުނާ އެއްޗަކަށް އެންމެ ޖެހެނީ އާބަސް ބުނަން. އެހެން ނޫނީ އެމީހަކީ ބާޣީއެއް. ޣައްދާރެއް. ޖާހިލެއް. މިހެން ގޮސް ނުކިޔާ އެއްޗެއް ނޯންނާނެ. މިކަލޭގެއަށް ނޭނގިގެން އުޅެނީ އެމްޑީޕީ ދެމިއޮންނާނީ ސިއްކައާއެކުގައިކަން. ސިއްކަގެ އާރެއް ބާރެއް ނެތް ދުވަހަކުވެސް މިކަލޭގެއަށް އެމްޑީޕީއެއް ދެނެއް ނުލިބޭނެ.\nމީގަ އޮއްނާނީ ކުރާ ޓުވިޓު، ކުރާ މެސެޖު، އަންނަ ފޯނުކޯލު، އޭނާ ދެކޭގޮތް، އޭނާ އެދޭގޮތް، އޭނާ ފިކުރު، އޭނާގެ ވިސްނުން، ދެއް މިހެންގޮސް މުޅި ގައުމުގައި އޭނަ ބޭނުންވާ ހުރިހާ ކަމެއް ވާންޖެހޭނެ.\nޖޫން 11, 2021 23:10\nއެބަ ރަނގަޅުވޭ. އިބުރާ އެމްޑީޕީގެ ރައީސްކަމަށް އަންނަށް މަގު ކޮށަނީ. މީ ރަނގަޅު ދަނޑިވަޅެއް. ރައީސް ހައްލާލަނިކޮށް ތިކަންވެދާނެ.\nޖޫން 11, 2021 23:18\nބުއްޅަބޭގެ ޚުދުމުޚުތާރުކަމަށް ކެތްނުވެގެން ބައެއް މީހުން ރޯންފަށައިފި!\nޖޫން 12, 2021 00:15\nގެއަށް ވަންނަވަރު މަދުވީމަ ރުޅިގަދަވާނެ، ސަރުކާރު ކޮންޓްރޯލް ކޮއްގެން މުޅި ދައުލަތް ކަހާލަން އުޅުނީ.\nޖޫން 12, 2021 01:23\nކިހާވަ ރަކުން ދާނެބާ؟\nޖޫން 12, 2021 02:28\nކަލޭތީ ނަޝީދަށްވުރެ މާވިޔަނުދާ އަދި މިޤައުމަށާއި ރައްޔިތުންނަށް ހަރާންކޯރުވި މީހެއް. ބޯގަންވިލާއިން މުޅި ދައުލަތް ކޮޅާތީ ސަރުކާރު ކަމުގޮސްގެން އުޅޭމީހެއް. އަނެއްކާ ބާކީ ދައުލަތުގަ އޮތިއްޔާ އޮތް ލާރިއެއް އެމްއީއެސްގެ ނަމުގަ 50 މިލިއަން ރުފިޔާ ހަރާމަށް ކާން ތިޔައުޅެނީ ގައުމުދެކެ ލޯބިވާވަރުންދޯ؟ އިބުރާ އަކީ ކަކުކަން ނޭގޭ މިހެއް ނުހުންނާނެ! ނަޝީދޭ ކިޔައިގެން އިބުރާއަކަށް ނެތް އެއްވެސް އެއްޗެއް ކިޔޭކަށް. ނަޝީދަށް ކުރިމަތިވި އުދަގޫ ހާލަތުގެ އެޑްވާންޓޭޖް ނަގަން ވިސްނުމަކީ ކަލޭގެ މުޑުދާރުކަން. ގައުމުދެކެ ލޯބިވަންޏާ އެމްއީއެސްގެ ނަމުގަައި ތިޔަނަގާ ނުހައްގު ލާރިގަނޑު ދޫކޮށްލަންވީނުންތަ؟\nޖޫން 12, 2021 03:01\nއިބުރާއަކީ ތިޔަކަން ތަހައްމަލްކޮއް ތަޖުރިބާކޮއްފަ ހުރި މީހެއް. މުނައްވަރުވެސް ވަނީ އެކަން ތަޖުރިބާކޮއްފަ. އެމްޑީޕީއަކީ ހަމަ އަދިވެސް ޕާސަނަލިޓީ ކަލްޓެއްގެ ގޮތުގައި ނަޝީދު ބާއްވަންބޭނުންވަނީ. އޭނާއަކީ މުޅި އެމްޑީޕީގެ ހަލާކު.\nޖޫން 12, 2021 04:21\nއެހެންވެއްކިއްޔާ ރައީސްދު ބުނިގޮތޮތް ނުހެއްދެވި މީހެއް އިބާރާއަކީވެސް މިއުސޫލުން ބަލޢަިރު އިބުރާއަކީވެސް ބާޣީއެއްތާ! އިބުރާ ކޮސްއަގަ ނުތަލައި މަޑުންހުރޭ!\nޖޫން 12, 2021 08:55\nއެއްވަރުގެ ލާދީނީ2އިބިލީސް\nމިފަހަރު އިބުރާގެ ވާހަކަ އަށް ތާއީދުކުރެވޭ ، 100 ޕަސެންޓް ތެދުވާހަކައެއް ތިބުނީ\nޖޫން 12, 2021 09:35\nތިބުނާ އައްނީގެ ވާހަކަތައް ހުންނަގޮތުން ވިސްނާމީހަކަށް އެނގޭނެ ޤައުމާއި، ދީންދެކެ ލޯބިން އުޅޭމީހެއްނޫންކަން އެއީ. އޭނަބަލަނީ މޮޅެތި ޑުރާމާ ޖައްސައިގެން ރައްޔެތުން ވާވައްދައިގެން ދީނާމީހުންދުރުކޮށް އޭނާބޭނުންވާ އެޖެންޑާ ފަތުރަން އަބަދުވެސް މަސައްކަތްކުރަނީ. އެކަމަށް އޭނާ ވަރަށްމޮޅު. ދެރައީ އަދިވެސް ގިނަމަޔަކަށް މިކަން ނުވިސްނޭތީ. އަސްލު މިގައުމުގެ ހަމަޖެހުމާ އެކުވެރިކަން ނަގާލި މީހަކީތީ. ރައްހެތުން މޮޔަ ހައްދައިގެން މަގުތަކަށް ނެރެގެން ޤައުމުހަލާކުކޮށްފި. ދެއަނގައިން ވާހަކަދެއްކުމާ ހަގީގަތާޚިލާފު ވާހަކަދެއްކުމަކީ އޭނާގެ އާދައެއް. ރީތިކޮށް ދިވެހިބަހުން ވާހަކަވެސް ދަށްކަން އެނގޭމީހެއްނޫންތީކީ. ދެރައީ ރައްޔެތުންގެ ތެރެއިން ބަޔަކަށް މިކަންކަން އަދިވެސް ނުވިސްނޭތީ. ދެން މިރާއްޖެ ސެކިއުލާ ޤައުމަކަށް ހެދުމަށް އެއްވެސް ފަރާތަކުން ހުރަހެއްނޭޅޭނޭއަޑުގަދަކޮށްފަ ބުނާމީހުން އެފެންނަނީ ކަމެއްވީމަ. މި މީހުނންގެ ހިތަކަށްނާރަ މިމީހުންނަށްވުރެ ބާރުގަދަ ފަރާތެއްވާކަމެއް. މިފަދަ މީހުންގެ ކިބައިން މިޤައުމު ސަލާމަތް ކުރައްށި. އާމީން!\nއަދި ކިރިޔާތޯ ތިއެނގުނީ؟އަޅުގަނޑު އެއްކަލަދުވަހު ވަހީދު ފެމެލީ މީހަކު ކޮރު އިބުރާއޭ ގޮވައިގެން މައްސަލަޖެހިގެން އެމައްސަލަ ހައްލުކުރަން ނަސީދުގެ ނޯޓެއް ހިފައިގެން އިބްރާމެންގެއަށާ ވަހީދުމެންގެއަށް ދިޔަދުވަހު އަޅުގަނޑު ބުނީމެއްނު ނަސީދަކީ ދެފުއް ދެގޮތް މުނާފިގެކޭ!\nޖޫން 12, 2021 11:30\nކަލޭ ބުނާވަރަކަށް ބަދަލޭކިޔައިގެން މިގައުމު ދަރުވާފަ ފައިސާދޭމީހާ އެއީ ކަލެޔަށް ރަނގަޅުމީުާ!!!!!!!!!! މިގައުމުގަ ދިރި އުޅެމުން މިދާ ގިނަ މީހުންނަކީ މިގައުމަށް ޣައްދާރުވާ ވާނުވާ ނޭނގޭވަރަށް އަމިއްލަ އެދުން ބޮޑު ދަށު ދަރަޖައަކަށް ވެއްޓިފައިވާ ބައެއް.


Jinaaee dhauvaa eh kurevey varah heki hunnaane: ACC\nޖިނާއީ ދައުވާއެއް ކުރެވޭ ވަރަށް ހެކި ހުންނާނެ: އޭސީސީ\n28 މާރޗް 2021 - 18:53:25\nވެންޓިލޭޓަރު ކޮރަޕްޝަންގެ މައްސަލައިގައި ޖިނާއީ ދައުވާއެއް ކުރެވެ ވަރަށް ހެކި ހުންނާނެ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީގެ މެމްބަރުން މިހެން ބުނެފައިފައި ވަނީ ވެންޓިލޭޓަރުގެ ކޮރަޕްޝަނުގެ މައްސަލައާއި ގުޅިގެން އޭސީސީން މިއަދު ބޭއްވި ނޫސްވެރިންގެ ބައްދަލުވުމުގަ އެވެ.\nވެންޓިލޭޓަރު ހިޔާނާތުގެ މައްސަލައިގައި ދައުވާ ނުކުރަން ޕީޖީން ނިންމާފައިވަނިކޮށް، ވެންޓިލޭޓަރުތަކާއި ގުޅޭ މައްސަލައިގައި އޭސީސީން ވަނީ ޕީޖީއަށް އިތުރު މައުލޫމާތުތަކެއް ހުށަހަޅާފަ އެވެ. މި މައުލޫމާތުތަކާއި ގުޅިގެން ޕީޖީން ވަނީ މި މައްސަލަ އަލުން ރިވިއުކޮށް، ބަލާފަ އެވެ.\nޕީޖީން ވަނީ މި މައްސަލަ އަލުން ރިވިއުކޮށް ބެލިއިރު، އަލަށް އޭސީސީން ހުށަހެޅި މައުލޫމާތު ތަކާއި މި މައްސަލައިގައި ކުރިން ހޯދާފައިވާ ހެއްކާއި ގަރީނާގެ މައްޗަށް ބަލާ ޖިނާއީ ކުށެއްގައި ސާބިތުކޮށްދޭން ޖެހޭ އުންސުރުތައް ސާބިތުކޮށްދެވިދާނެ ކަމަށް ނުފެންނާތީ މައްސަލައިގައި ދައުވާ ނުކުމަށް އެ އޮފީހުން ކުރިން ނިންމި ނިންމުމަށް ބަދަލު ގެންނަން ނުފެންނަ ކަމަށް ބުނެފައެވެ. ޕީޖީން މިހެން ބުނެފައިވަނީ މިދިޔަ ހަފްތާގައެވެ.\nމި މައްސަލައާއި ގުޅިގެން އޭސީސީގެ މެމްބަރު އައިޝަތު އަބްދުﷲ ވިދާޅުވީ، މި މައްސަލައިގައި މިއީ އިދާރީ އޮޅުމެއް ކަމަށް ބުނެ، މިއީ ޖިނާއީ ދައުވާއެއް ނުކުރެވޭނެ ކަމެއް ކަމަށް ބުނުމީ އެ ކޮމިޝަނަށް ގަބޫލު ކުރެވޭ ކަމެއް ނޫން ކަމަށެވެ.\nއައިޝަތު ވިދާޅުވީ މި މައްސަލައިގައި މި ދައްކަނީ، ބަލިމަޑުކަމެއްގެ ތެރެއިން 31 މިލިއަން ރުފިޔާ އެގްޒެކެޓާސް ގެނެރަލްއަށް ދިން ވާހަކަ ކަމަށެވެ. އަދި މި މައްސަލައިގައި މިހާރު ހޯދިފައިވާ ހެކިތަކުން ބަޔަކަށް މަންފާއެއް ހޯދާ ދިން ކަމުގެ ކުށުގެ އުންސުރުތައް ފުރިހަމަ ވާނެ ފަދަ ހެކިތަކެއް ހުރި ކޭސްއެއް ކަމަށް ގަބޫލު ކުރާ ކަމަށް އައިޝަތު ވިދާޅުވި އެވެ.\nމީގެ އިތުރުން އޭސީސީގެ ރައީސް މަރިޔަމް ޝިއުނާ ވެސް ވަނީ، މި މައްސަލައިގައި ދައުވާ ކޮށްދިނުމަށް ޕީޖީއަށް ފޮނުވި ފަރާތްތަކަށް ދައުވާ ކުރެވޭނެ ކަމަށް ވިދާޅުވެފަ އެވެ.\nމިއަދުގެ ނޫސްވެރިންގެ ބައްދަލުވުމުގައި ވާހަކަ ދައްކަވަމުން އޭސީސީގެ މެމްބަރު އަލީ އަޝްރަފް ވިދާޅުވީ މި މައްސަލައިގައި ދައުވާ ކުރަން ފޮނުވީ ވަށާޖެހޭ، ފުރިހަމަރިޕޯޓެއް އެކުލަވާލުމަށް ފަހު ކަމަށެވެ. އަދި އޭސީސީގެ މުޅި ކޮމިޝަން ގަބޫލު ކުރާ ގޮތުގައި މި މައްސަލައަކީ އެއްވެސް ހާލެއްގައި ވަޅުޖެހިގެން ވާނެ ނުވަތަ "ޑިކްލައިން" ކުރެވިގެންދާ ކޭސް އަކަށް ވެގެން ނުވާނެ ކަމަށް އަޝްރަފް ވިދާޅުވިއެވެ.\nއަޝްރަފް ވިދާޅުވީ މީގެ ކުރިން، މިފަދަ ތަފާތު އެތައް ކޭސްތަކެއް ކުރީގަ ބަލާ، ދައުވާކޮށް، ޝަރީއަތް ކުރެވި ނިމިފައިވާ ކަމަށެވެ. އަދި ވެންޓިލޭޓަރު ކޮރަޕްޝަނުގެ މި މައްސަލައަކީ އެފަދަ އެތައް ކޭސްއަކާ އެއް ހަމައެއްގައި ގެންދެވޭނެ ކޭސްއެއް ކަމަށް އަޝްރަފް ވިދާޅުވިއެވެ.


Boakoh Vaarey Veheyne Kamah Lafaakoh White Alert Nerefi - Vaguthu\nބޯކޮށް ވާރޭވެހޭނެކަމަށް ލަފާކޮށް ވައިޓް އެލާޓް ނެރެފި\nގުގުރުމާއެކު ބޯކޮށް ވާރޭވެހޭނެކަމަށް ލަފާކޮށް މޫސުމާއި ބެހޭ ގައުމީ އިދާރާ އިން ވައިޓް އެލާޓް ނެރެފިއެވެ.\nއެލާޓް ނެެރެފައިވަނީ ށ. އަތޮޅާއި ކ. އަތޮޅާއި ދެމެދުގެ ރަށްތަކަށެވެ. އެލާޓް ނެެރެފައި މިވަނީ 9:50 އިން 16:00 ގެ ނިލަޔަލަށެވެ.\nމޫސުމާއި ބެހޭ ގައުމީ އިދާރާ އިން ވިދާޅުވިގޮތުގައި މި ވަގުތުތަކުގައި އެލާޓް ނެރެފައިވާ ސަރަހައްދު ތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށްލަފާކުރެވޭ ކަމަށެވެ.\nމޫސުން ގޯސްވުމުން ބޮޑު ސަރަހައްދަކަށް އެލާޓް ނެރެފި


Boduthanun Petrol Aai Diesel Ge Agu Heyokohfi - Vaguthu\nބޮޑުތަނުން ޕެޓްރޯލާއި ޑީސަލްގެ އަގު ހެޔޮކޮށްފި\nމީގެ ކުރިން އާއްމު ގޮތެއްގައި ޕެޓްރޯލާއި ޑީސަލްގެ އަގު ހެޔޮ ކުރާއިރު ލާރިކޮޅެއް ކުޑަކުރަމުން އައި ނަމަވެސް މިއަދުން ފެށިގެން ޑީސަލް ލީޓަރަކުން ދެރުފިޔާ އަދި ޕެޓްރޯލް ލީޓަރަކުން އެއް ރުފިޔާ ކުޑަކުރަން އެސްޓީއޯ އިން ނިންމައިފިއެވެ.\nކުރިން 11.99 ރުފިޔާއަށް ވިއްކަމުން އައި ޑީސަލް ލީޓަރެއްގެ އަގު 9.99 ރުފިޔާއަށް ވަނީ ކުޑަކޮށްފައެވެ. އެއީ ލީޓަރަކުން2ރުފިޔާގެ ކުޑަވުމެކެވެ. ކުރިން 11.19 ރުފިޔާއަށް ވިއްކަމުން އައި ޕެޓްރޯލް ލީޓަރެއްގެ އަގު ވަނީ 10.19 ރުފިޔާ އަށް ކުޑަކޮށްފައެވެ. އެއީ 1 ރުފިޔާގެ ކުޑަވުމެކެވެ.\nއެސްޓީއޯ އިން ނެރުނު ބަޔާނެއްގައި ބުނީ ދުނިޔޭގެ ބާޒާރުގައި ތެލުގެ އަގު ހެޔޮވުމާއި ގުޅިގެން ތެޔޮ ވިއްކާ އަގު ހެޔޮކުރަން އެސްޓީއޯއިން ނިންމައިފައިވާ ކަމަށާއި 14 ޖެނުއަރީ 2019 ފެށިގެން ޑީސަލް އަދި ޕެޓުރޯލް ލީޓަރެއް ވިއްކަމުން ގެންދާނީ އަލަށް ބަދަލު ގެނެވުނު އަގުގައި ކަމަށެވެ.\nފަހަކަށް އައިސް ދުނިޔޭގެ ބާޒާރުގައި ތެލުގެ އަގު ހެޔޮވަމުން ދިޔަ ނަމަވެސް އިޤުތިޞާދީ މާހިރުން ވިދާޅުވާ ގޮތުގައި ތެޔޮ އުފައްދާ މިންވަރު މަދުކޮށްގެން ނަމަވެސް ތެލުގެ އަގު ހިފަހައްޓަން ތެޔޮ އުފައްދާ ގައުމުތަކުން ފިޔަވަޅުތައް އަޅާނެއެވެ. އެހެންކަމުން މިއަހަރު ތެލުގެ އަގު އުފުލުމުގެ ފުރުސަތު އެބައޮތެވެ.\nހާއްސަކޮށް އީރާނާއި އެމެރިކާ އާއި ދެމެދު އޮތް މައްސަލަތައް ހައްލު ނުކުރެވިއްޖެނަމަ އެކަމުގެ އަސަރު ތެލުގެ ވިޔަފާރިއަށް ކުރާނެއެވެ. އިއްޔެ އާއްމު ކުރި ތަފާސްހިސާބުތަކަށް ބަލާއިރު އީރާނަށް އަޅާފައިވާ ދަތިކުރުމުގެ ފިޔަވަޅުތަކުގެ ސަބަބުން އެގައުމުން ތެޔޮ ވިއްކި މިންވަރު ވަނީ ވަރަށް ބޮޑަށް މަދުވެފައެވެ.\nޖެނުއަރީ 14, 2019 08:50\nޑިއުޓީ ފްރީވީމަ އެސްޓީއޯއަށް ލިބުނު ލުއި ކޮބާތޯ. ތެލުގެ ވިޔަފާރި އެއީ 45% އެސްޓިއޯގެ ފައިދާ. އެސްޓިއޯގެ ވިޔަފާރި ޑައޮން ގްރޭޑްކޮށް ޕުރައިވެޓް ސެކްޓަރ އަށް ފުރުސަތު ދޭންވީ. އެމްޓީސީސީ އާއި އެސްޓިއޯ ފަދަ ކުންފުނިތަކުގައި 86% ބޭރުމީހުން. ޤައުމަށް ފައިދާނެތްގޮތަށް ސަރުކާރުން ކީއްކުރަން ކުރާކަމެއްތޯ.\nޖެނުއަރީ 14, 2019 09:00\nރައީސް ޔާމީނަށް ޝުކުރިއްޔާ! ރައީސް ޔާމީން މިގައުމަށް ގެނައި އިންގިލާބީ ބަދަލް މިފެންނަނީ! އެސްޓީއޯއިން ތެޔޮ އަގުހެޔޮކުރީ ދުނިޔޭގެ ބާޒާރުގައި ތެޔޮ އަގުހެޔޮވެގެންނޫން! ކުރިން އެތެރެކުރެވިފައި ހުރި ތެޔޮ ވިކި ނިމިފައި ހުރުމާއެކު އެސްޓީއޯގެ ބޮޑު ބިޔަ ތެޔޮޓޭންކަރުން އަމިއްލަޔަށް ތެޔޮ ރާއްޖެ އުފުލަންފެށީމާ! މި އަގަކީ ރައީސް ޔާމީންގެ ސަރުކާރުން މިއަހަރަށް ނިންމާފައިވާ އަގެއް! ރައްޔިތުންގެ ލޮލު އަދުން އަޅުވަން ވެގެން މި ސަރުކަރުން އެވާހަކަ ނުދައްކާ ބުނަނީ ތެޔޮ އަގުހެޔޮކުރީ ދުނިޔޭގެ ތެޔޮ ބާޒާރުތަކުގައި އަގުހެޔޮވީމަ ކަމަށް! ހެޔޮނުވާނެ ތިވަރުގެ ބޮޑު ދޮގުތައް ހަދަން! މި ސަރުކާރަށް މި5އަހަރު އޮތީ ރައީސް ޔާމީން ކޮށްދީފައި އޮތް ކަންކަން އަތްޖަހާފައި ހޮޅުވުން! ސަލާމް\nޖެނުއަރީ 14, 2019 21:44\nލަދު ހަޔާތުގެ ކަންފުޅެއްވެސްނެތްތާ. ލޮލް\nޖެނުއަރީ 14, 2019 09:02\nރާއްޖޭގެ ޓޫރިޒަމް އިންޑަސްޓްރީ ކުރިއެރުވީ 80 ގެ ކުރީގެ އަހަރު ތަކުގައި ދިވެހިން ކުރަ ބުރަ މަސައްކަތުން ދިވެހިން އެހެން ނަމަވެސް ރިސޯރޓްސް ތަކަށް ހިންދެމި ލެވެމުން ރިސޯރޓްސް ތަކުގެ އޯނަރުން ރިސޯރޓްގެ ޖީއެމް މެން އިން ފެށިގެން ގޮސް ސްޕަވައިޒަރާއި ހަމައަށް ރާއްޖޭން ބޭރު މީހުންނަށް ބަދަލު ކޮށް ރާއްޖޭގެ ރިސޯރޓްސް ތަކަކީ އެއީ ހަމައެކަނި ޓެކްސް ކޮޅު ސަރުކާރަށް ދައްކާލާ ދެން ހުރިހާ ވަޒީފާ ތައް ބޭރުމީހުންނަށް ދޭން މަޖްބޫރުވާ ގޮތަށް ކަންކަން ކުރާ މީހުންނޭ\nޖެނުއަރީ 14, 2019 11:40\nކޮބާ އަދި ތެލުން ޑިއުޓީ ކަނޑާލީމަ ކުޑަވާބައި އަދި އޮންނަށްވާނެންނު\nޖެނުއަރީ 14, 2019 11:53\nބޮޑުތަނުންނޭ؟؟؟؟ ޙައިރަންވެއްޖައިން ހަމަ!!!!!! ލީޓަރަކުން އެންމެރުފިޔާއެއްވީމަވެސް އެއީ ބޮޑުތަނުން ހެޔޮވުންތަ؟


SunOnline: Muiz eh neh, Ekamaku Veri rashah othee migoiy?!\nމުއިއްޒެއް ނެތް، އެކަމަކު ވެރިރަށަށް އޮތީ މި ގޮތް؟!\nނަޖާހު މަސްއޫދު 11 Dec 2019, 16:30\n18 އޮކްޓޯބަރ 2016: މާލެއަށް ކުރަމުންދާ ވިއްސާރާގައި މާލޭގެ މަގެއްގައި ފެން ބޮޑުވެފައި: މި މައްސަލައަށް އަދިވެސް ހައްލެއް ނާދޭ -- ސަން ފޮޓޯ/ މުހަންމަދު އަފްރާހް\nކުރީގެ ރައީސް އަބްދުﷲ ޔާމީންގެ ވެރިކަމުގައި މާލޭގައި ފެންބޮޑުވާ ކޮންމެ ފަހަރަކު ސަރުކާރަށް ފާޑުކިޔައި ހަޖޫ ޖަހަން ބުނެ އުޅެނީ، "މުއިއްޒުވީ" ކަމަށެވެ. އެއީ އޭރު މާލޭގެ ކަންކަން ތަރުތީބު ކުރުމާ ހަވާލުވެގެން ހުންނެވި ހައުސިން މިނިސްޓަރު މުހައްމަދު މުއިއްޒަށް ކަންކަން ނުވާކަމުގެ ޝަކުވާއިން އުފެދި، ބޮޑުވެގެން އައި އަތްމަތީ ބަހެކެވެ.\nއެކަމަކު އެ ދުވަސް މިހާރު ފާއިތުވެ ހިނގައްޖެ އެވެ. އޭރު ކަންކަމަށް ފާޑުކިޔަން ތިބި މާލޭ ސިޓީ ކައުންސިލަށް ބާރު ލިބި މަގުތަކުގެ މައްސަލަ ހައްލު ކުރުމުގެ ފުރުސަތު ލިބިއްޖެ އެވެ. އެކަމަކު، އެ ފަހުން އަހަރެއްހާ ދުވަސް ފާއިތުވެގެން ގޮސްފައިވާ އިރު މަގުތަކުގެ ހާލަތަށް ވަކި ބަދަލެއް ނާދެ އެވެ.\n"ދެ މޫސުން ބެދޭ" ވިއްސާރައިގެ އަސަރު މިއަދު ވެސް މާލެއަށް ކޮށްފި އެވެ. ހެނދުނު ހެނދުނާ އޮއްސާލި ބޯވާރެއާ އެކު ކުޑަ ވަގުތުކޮޅެއްގެ ތެރޭގައި މާލެ ފެންބޮޑުވި އެވެ. މަގުމަތީގައި ކުނިބުންޏާއި ތެލާއި ފެނުގެ ކޯރުތައް ދަމާލި އެވެ. އެ ފެންގަނޑު މެންދުރުވީ އިރު ވެސް ހިނދޭ ގޮތެއްނުވި އެވެ. ޒަރޫރީ ބޭނުންތަކުގައި ވެސް މީސްމީހުންނަށް ގެއިން ނުނިކުމެވި، "ގޭބަންދު"ވީ އެވެ.\nފެން ހިންދާ ނިޒާމު ބަލިކަށި\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި މާލޭގައި ފެން ހިންދުމަށް ސްޓޯމް ވޯޓާ ޑްރެއިނޭޖު ސިސްޓަމްތަކެއް ގާއިމު ކުރި އެވެ. އެ ސިސްޓަމް ފަރުމާ ކޮށްފައި ވަނީ ވާރޭ ހުއްޓާލާތާ ތިން ގަޑިއިރުގެ ތެރޭގައި ފެންގަނޑު އެއްކޮށް ހިންދޭނެ ގޮތަށް ކަމަށް އޭރު ސަރުކާރުން ބުނެފައިވެ އެވެ. މިހާރު ވެސް މާލޭގައި ފެންބޮޑުވެއްޖެ ނަމަ ފެން ހިންދަނީ އެ ސިސްޓަމްތަކުންނެވެ.\nއެކަމަކު، ފެންނަ ފެނުމަށް، މާލެއަށް އެކަށީގެންވާ ވަރަށް ޕަމްޕުތަކެއް ގާއިމް ކުރެވިފައި އަދި ނެތީ އެވެ. ފެންބޮޑުވާ ދުވަސްތަކުގައި ކައުންސިލާ ސުވާލު ކުރުމުން އާންމު ގޮތެއްގައި ބުނަނީ ޕަމްޕުތައް މަސައްކަތް ކުރާ ކަމަށެވެ. ނަމަވެސް، ވާރޭ ވެހުނުލެއް މާ ބޮލީ ކަމަށް ކައުންސިލުން ބުނެ އެވެ. އެހެން ކަމަށްވާ ނަމަ އިތުރު ޕަމްޕުތައް އަދި ވެސް މާލެއަށް ބޭނުންވެ އެވެ.\nމާލޭގެ ޑްރެއިނޭޖް ޕަމްޕުތައް އިތުރު ކުރަން އުޅޭ ކަމުގެ އިޝާރާތެއް ޕްލޭނިން މިނިސްޓަރު މުހައްމަދު އަސްލަމް މި ފަހުން ވަނީ ދެއްވައިފަ އެވެ. އޮކްޓޯބަރު މަހުގެ 10 ވަނަ ދުވަހު ރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީގައި އޭނާ ވިދާޅުވީ، އިތުރު ޑްރެއިނޭޖް ޕަމްޕުތައް ގާއިމް ކުރަން ސިޓީ ކައުންސިލުން ރާވާފައިވާ ކަމަށެވެ.\nޑިސެމްބަރ 5، 2018: ބޯ ވިއްސާރަޔާއެކު މާލެ އާދަޔާ ހިލާފަށް ފެންބޮޑުވެ، ގޭގެއަށް ބޮޑެތި ގެއްލުންތަކެއްވުން -- ސަން ފޮޓޯ/ ފަޔާޒު މޫސާ\nއެ ދުވަހު އަސްލަމް ވިދާޅުވީ، މާލޭގެ ސްޓޯމް ވޯޓާ، ނުވަތަ ވިއްސާރައިގެ ސަބަބުން މަގުތަކުގައި ހެދޭ ފެން ޖަމާ ކުރާނެ ތަންތަން ހޯދުމުގެ މަސައްކަތް ވެސް ކުރަން ޖެހޭ ކަމަށެވެ. މާލޭގެ މަގުތަކުގެ މަސައްކަތް އެންމެ ފުރަތަމަ ކުރި އިރު ފެން ހިންދުމާ ގުޅޭ ގޮތުން ވިސްނާފައި ނުވާކަން ވެސް އޭނާ ފާހަގަ ކުރެއްވި އެވެ.\n"މާލޭގައި ޖާގައެއް ނެތް. އެހެން ފެން ހިންދަން، ހުސް ޖާގައެއް މާލެއަކު ނެތް. އެހެންވީމަ އޮހޭ ހުރިހާ ފެނެއް މި ޖެހެނީ ބޭރު ކުރަން. އޭތި އަމިއްލަ ޒާތުގައި ފްލޯ އައުޓްވާ ގޮތަކަށް ނޫން ފަހުން މާލެ ހިއްކައި މި ކަންކަން ކޮށްފައި ހުރީ،" މިނިސްޓަރު ވިދާޅުވި އެވެ.\nއަސްލަމް ވިދާޅުވީ ޑްރެއިނޭޖުގެ މައްސަލައަށް ހައްލެއް ހޯދަން އާޓިފިޝަލް ހައްލެއް ހޯދަން ޖެހޭ ކަމަށެވެ.\nމަގުތައް ލެވަލްއެއް ނޫން، އެއްވަރު ކުރަން ޖެހޭ\nމި އަހަރުގެ އޭޕްރިލް މަހުގެ ތެރޭގައި ސިޓީ ކައުންސިލުން ބޭއްވި ނޫސްވެރިންގެ ބައްދަލުވުމެއްގައި މޭޔަރު ޝިފާ މުހައްމަދު ވިދާޅުވީ، މާލޭގައި، ހާއްސަކޮށް މާފަންނުގައި ފެންބޮޑުވާ އެންމެ ބޮޑު އެއް ސަބަބަކީ މާލޭގެ ބައެއް ސަރަހައްދުތައް ބިން އުސްކޮށް ތަރައްގީކޮށްފައިވުން ކަމަށެވެ.\n"ރަސްފަންނު ހެދި އިރު ވެސް އެއޮތީ ތަންކޮޅެއް މައްޗަށް ހިއްލާލެވިފައި. އެހެންވުމުން ވެސް ހަމަ ތަގަރިއެއްހެން މާލޭގެ އެތެރެއަށް ފެން ވަންނަ ގޮތް މިވަނީ އަނެއްކޮޅުން ރިންގްރޯޑް ވެސް އެއޮތީ އުސްކޮށް، އެހެންވީމާ ހަމަ ދެ ފަރާތުން ފެން އައިސް ބެދެނީ ހަމަ މިތާ. އެހެންވުމުގެ ސަބަބުން މާފަންނު ކޮޅުގައި ހަމަ އޮބި ނޯވޭ. ހަމަ ކިރިއާ ވެހެލާއިރަށް މިކަންތައްތައް ޖެހޭ،" ޝިފާ ވިދާޅުވި އެވެ.\nއެ ދުވަހު ޝިފާ ވިދާޅުވީ އެ މައްސަލައަށް ހައްލެއް ލިބޭނީ މާލޭގެ މަގުތައް އަލުން ބަލުން ހަދައިގެން ކަމަށެވެ. އޭގެ ހައެއްކަ މަސް ފަހުން މިހާރު މަގުތައް އަލުން ހަދަން ސަރުކާރުން މިހާރު ބަޖެޓުކޮށްފަ އެވެ. އެކަމަށް އަންނަ އަހަރުގެ ބަޖެޓުގައި ހިމަނާފައި ވަނީ 79 މިލިއަން ރުފިޔާ އެވެ.\nމާލޭގެ މަގުތައް ރަނގަޅު ކުރަން ކައުންސިލުން މަސައްކަތް ރާވާފައިވާ ގޮތުގެ ހުލާސާއެއް ޕްލޭނިން މިނިސްޓަރު މުހައްމަދު އަސްލަމް ގައުމީ ތަރައްގީގެ ކޮމިޓީގައި ހާމަކުރައްވައިފައެވެ. އޭނާ ވިދާޅުވި ގޮތުގައި މަގުތައް އެއްވަރަކަށް ހެދުމުގެ މަސައްކަތް އޮތީ ރޭވިފައެވެ.\n"ސިޓީ ކައުންްސިލުން މަސައްކަތްތަކެއް ރާވައިގެން ކުރަން ގަސްތު ކުރައްވައިގެން ކުރިއަށް ގެންދަނީ ސްޓޯމް ވޯޓާ ޑްރެއިނޭޖް ވެސް ހިމެނޭ ގޮތަށް މާލޭގެ މަގުތައް ރަނގަޅު ކުރުމުގެ މަސައްކަތް. ދެން އޭގެ ތެރޭގައި އަންނާނެ ބައެއް މަގުތައް ރީސާފޭސް ކުރުމާ، ޕާކިން އަށް ގެންނަންޖެހޭ ބަދަލުތައް ގެނައުން،" މިނިސްޓަރު ވިދާޅުވި އެވެ.\nމީގެ ކުރިން ޑޭޕިއުޓީ މޭޔަރު ޝަމާއު ޝަރީފު ވިދާޅުވެފައި ވަނީ މާލޭގެ ދެ މަގެއް ފިޔަވައި ހުރިހާ މަގެއް އަލުން ހަދަން ޖެހޭ ކަމަށެވެ. ބަދަލު ކުރަން ނުޖެހޭ ދެ މަގަކީ ކުރީގެ ސަރުކާރުގައި ތަރައްގީ ކުރި އިއްޒުއްދީން މަގާއި މާލޭ ރިންގްރޯޑެވެ.\nމަގުތަކުގައި ފެންބޮޑުވުން ހުއްޓުވުމަށް ބަރާބަރަށް ކާނުގަނޑު ސާފު ކުރުމަކީވެސް ކުރަން ޖެހޭ ކަމެކެވެ. މިހާރު ސިޓީ ކައުންސިލުން ގަވައިދުން އެ މަސައްކަތް ކުރަމުންދާ ކަމަށް އެ ކައުންސިލުން ބުނެއެވެ.\nވިއްސާރަވުމުގެ ސަބަބުން ޖަންޝަންތައް ފުރިގެން އަަރާ މައްސަލައަކީވެސް އާންމު މައްލައެކެވެ. ޖަންކްޝަންތައް ފުރިގެން އަރަން ދިމާވަނީ ދިޔަދޮވި ޖަންކްޝަނާ ގުޅުވާފައި ހުރުމުން ކަމަށް މީގެ ކުރިން ޑެޕިއުޓީ މޭޔަރު ޝަމާއު ޝަރީފު ވިދާޅުވެފައިވެއެވެ.\nމިވަގުތު ޝަމާއު ހުންނެވީ ރާއްޖެއިން ބޭރުގައެވެ. އެހެންކަމުން، މިއަދުގެ ފެންބޮޑުވުމާ ގުޅޭ ގޮތުން އޭނާގެ ބަހެއް ލިބޭ ގޮތްވެފައި ނުވެއެވެ. މޭޔަރު ޝިފާއަށް ގުޅުމުން ފޯނު ނަންގަވާފައި ނުވެއެވެ.


Monchengladbach athun Bayern molheh nuiv, Lewandowski ah record eh - AO News\nބުންޑެސްލީގާގެ ފުރަތަމަ މެޗުގައި ބޮރޫޝިއާ މުންޗެންގްލަޑްބަކްއާ ދެކޮޅަށް ބަޔާން މިއުނިކް ކުޅުނު މެޗުން 1-1 އިން އެއްވަރުވިއިރު، ބަޔާންގެ ފޯވާޑް ރޮބަޓް ލެވަންޑޯސްކީ ރެކޯޑެއް ގާއިމްކޮށްފިއެވެ.\nމުންޗެންގްލަޑްބަކްގެ ދަނޑުކަމަށްވާ ބޮރޫޝިއާ ޕާކްގައި ރޭ ކުޅުނު މި މެޗުގައި ކުރީން ލީޑްނެގީ ވެސް އެ ޓީމުންނެވެ. މެޗު ފެށިގެން 12 ވަނަ މިނެޓުގައި އަލަސާނޭ ޕްލެއާ މި ލަނޑުޖެހީ އެ ޓީމުގެ ކެޕްޓަން ލާސް ސްޓިންޑެލް ދިން ބޯޅައަކުންނެވެ. ފުރަތަމަ ހާފު ނިމެން ތިން މިނެޓަށްވެފައިވަނިކޮށް ބަޔާނަށް އެއްވަރުކޮށްދިނީ ޖޯޝުއާ ކިމިޗް ނަގައިދިން ކޯނަރަކުން ލިބުނު ބޯޅައެއް އެއްފަހަރުން ގޯލްގެ ތެރެއަށް ފޮނުވާލައިގެން ލެވަންޑޯސްކީ އެވެ.\nދެވަނަ ހާފުގައި ބަޔާން މޮޅުކޮށްދިނުމަށް ލެވަންޑޯސްކީ އަށް ލިބުނު ފުރުޞަތުގެ ބޭނުންހިފޭގޮތްނުވިއިރު، މުންޗެންގްލަޑްބަކްގެ ކެޕްޓަން ސްޓިންޑެލް އަށް ލިބުނު ފުރުޞަތުވެސް ވީބޭކާރެވެ.\nރޭގެ މެޗުގައި ވައްދާލި ގޯލާއެކު ބަޔާންގެ ޕޯލެންޑްގެ ފޯވާޑް ލެވަންޑޯސްކީ ވަނީ ސީޒަންގެ ފުރަތަމަ މެޗުގައި ޖެހިޖެހިގެން ހަތްވަނަ ފަހަރަށް ލަނޑުޖަހައި ރެކޯޑެއް ގާއިމްކޮށްފައެވެ. މީގެއިތުރުން، މިއީ ލީގުގައި އޭނާ އެންމެ ފަހުން ކުޅުނު 11 މެޗުގައި ޖެހި 18 ވަނަ ލަނޑެވެ.\nމި މުބާރާތުގައި މިއަދު ކުޅުމަށް ހަމަޖެހިފައިވާ މެޗުތަކުގެ ތެރޭގައި، ބޮރޫޝިއާ ޑޯޓްމަންޑްގެ ދަނޑުގައި އެއިންޓްރަކް ފްރެންކްފާޓްއާ ބައްދަލުކުރާއިރު ރަށުން ބޭރުގައި ބަޔާ ލެވަކޫސަން ނިކުންނާނީ ޔޫނިއަން ބާލިންއާ ދެކޮޅަށެވެ.\nބަޔާން މިއުނިކްބުންޑެސްލީގާބޮރޫޝިއާ މޮންޗެންގްލަޑްބަކްކުޅިވަރުދުނިޔެ


ލޯތްބެއްނެތް ގުޅުން (14 ވަނަ ބައި) – Esfiya\nކޮޓަރިތެރޭގައި މޯޅިވެފައި އިން ކިޔާން މިއަދު މައިޝާއަށް އޭނާގެ ހަޔާތުގައި ހިނގަމުންދިޔަ އަދި ދިމާވަމުންދާ ކަންތައްތައް ކިޔައިދޭނީ ކިހިނަކުންބާއޭ ހިތާ ހިތުންސުވާލުކުރެވުނެވެ. އޭނާގެ ދިރިއުޅުމުގައި މާނީ ވަކިހިއްޕާލީ ކޮންފަދައަކުންކަން ކިޔައިދޭނީ ކޮންގޮތަކުން ބާއޭ ސިކުނޑިތެރޭ އެނބުރެމުންދިޔައެވެ. މައިޝާއާއި ދުރުވެ ލޯބިދޭން ބޭނުންވެ ލޯބިނުދެވެނީ މާނީއާއި ހެދިއޭ ބުނެފިއްޔާ މައިޝާޤަބޫލުކުރާނެބާއޭ ހިތަށްއަރުވަމުންދިޔައެވެ. ކިޔާން މިހުރިހާދުވަހަކު އެވާހަކަ ސިއްރުކުރީ ސަބަބެއްނެތިއެއްނޫނެވެ. މީގެކުރިންވެސް މައިޝާއަށް ހަޤީޤަތްކިޔައިދޭން އުޅުމުން މާނީ އުޅުނީ މައިޝާއަށް ގެއްލުމެއްދޭށެވެ. މައިޝާގެ ގާތަށްއައިސް މައިޝާއަށް އެ ފޮޓޯތައްދައްކާ ދެމަފިރިންގެ ކައިވެނި ރޫޅާލާނެކަމުގެ އިންޒާރުވެސް ކިޔާންއަށް މާނީ ދިން ހަނދާންއެބަހުއްޓެވެ. އެވަރުގެ މީހެއްގެ ސިއްރެއް މައިޝާއަށް ކިޔައިދޭނީ ކިހިނަކުންހެއްޔެވެ. މައިޝާއޭނާގެ ގާތުން ވަކިވާން އެދުނަސް ކިޔާންއެއް މައިޝާ ދޫކުރާކަށް ބޭނުމެއްނުވެއެވެ. ނުލަފާމީހެއްގެ ކިބައިން މައިޝާ ސަލާމަތްކޮށް މައިޝާއަށް ލޯތްބާއަޅާލުން ދޭނަމެ ބުނެ މައިޝާއަށް ދުވަހަކުވެސް ކިޔާންއަކަށް ލޯތްބާއަޅާލުން ދެވުނުދުވަހެއް ނެތެވެ. އަބަދުއުޅެންޖެހުނީ ދުރުގައިކަމުންނާއި މާނީގެ އުނދަގުލުގެ ސަބަބުންނެވެ.\n“ބަލަ ކިޔާން މިރޭ ނުފުރާދުވަހެއްތަ؟ މާނީ އެބައިން ބޭރުގަ ކިޔާންހޯދަން އައިސްފަ. ބުނި އެއްކޮށްދާންވެގެންނޭ އޭނަ އައީ” ކޮޓަރިތެރެއަށް ވަދެގެން އައީ މައިޝާއެވެ. މައިޝާ އެ ދިން ހަބަރަކުން ކިޔާންގެ ދެލޯ ބޮޑުވެގެންދިޔައެވެ. މާނީގެ ކިބައިން ސަލާމަތްވެވޭނެ ގޮތެއްވާނީ ކޮންދުވަހަކުންބާއޭ އެވަގުތު ކިޔާންގެ ހިތަށްއެރިއެވެ. އެނދުކައިރީގައި ކޮޅަށްހުރި މައިޝާ ކިޔާންގެ ގާތަށްއައިސް އޭނާގެ މަގަތުގައި އިށީނެވެ. އަދި ހަމަޖެހިލަމުން ކިޔާންއާ ވާހަކަދައްކަންފެށިއެވެ. “ކިޔާން! ދަރިފުޅަށްޓަކާ ހަމަޖެހިބަލަ! ކިޔާންއާ އިނީއްސުރެ އަހަރެން މިހުންނަނީ ސުވާލު މާކެއްޖެހިފަ! ކިޔާންއަށް ވެގެންއުޅޭއެއްޗެއްވެސް ނޭނގެ. ޒުވާބުކުރުން ނޫންކަމެއް ނުކުރެވޭ.. ދެން އަމިއްލައަކަށްނު އެއްބަސްވީ ދެމީހުން ވަކިވުމަކީއޭ އެންމެރަނގަޅު ހައްލު މި ދިރިއުޅުމުގަ. ދެން ކީއްވެތަ އެކަމާ ނުރުހެނީމިހާރު؟ ކިޔާން މައިއާ އެއްވެސް ކަމެއް ޝެއާކުރަނީއެއްވެސްނޫން.. އެހެންނޫންނަމަތާ މައިއަށް އެނގޭނީވެސް ކިޔާންއަށްވެގެން އުޅޭއެއްޗެއް. ދެން ޕްލީޒް ނުރޮއެހުއްޓާލާފަ މާނީއާއެއްކޮށް އަވަހަށް ފުރަންދޭ. ގަޑިޖެހިދާނެ. ކޯޓުން ގުޅީމަ ޕެނިކްނުވާތި. އަހަރެން ކިޔާންއަކަށް ހިތްބުރައެއްނުކުރާނަން. ވަރިވާންއުޅޭތީ މަށަށް މާފްކުރާނެކަމަށް އުއްމީދުކުރަން.” ނަސޭހަތްތެރިވަމުންދިޔަ މައިޝާގެ މަޤްސަދަކީ ކިޔާން ހަމަޖެއްސުމެވެ.\nމައިޝާ ހުރިހާ ވާޙަކައެއްދެއްކިއިރުވެސް ކިޔާންއިނީ އިސްދަށަށްޖަހައިގެން ބުނާނެއެއްޗެއްނޭނގި، ހަތިޔާރު ތިރިކޮށްލައިގެންނެވެ. އޭނާގެ ގަޔަކު ދެން މައިޝާގާތު އާދޭސްކުރާނެ ހިއްވަރެއްނެތުމުންނެވެ. މައިޝާ އިންތަނުންތެދުވެގެން ބޭރަށްނިކުމެ މާނީގާތައްދިޔައެވެ. ކިޔާންވެސް މޫނުދޮވެލާ، ހަމަޖެހިލައިގެން ހިނދުކޮޅަކުން ކޮޓަރިންނުކުތެވެ. ކޮނޑުގައި ދަބަސްއަޅުވައިގެން ހުރި ކިޔާންފެނި މާނީ އިންތަނުންތެދުވިއެވެ. “ހޭ ކިޔާންބެ! ހިނގާ ދާން. ފެރީ ކެޗްކުރެވޭނެބާ؟ ހާދަ ލަހުން މިރޭ ގެއިންތިނުކުންނަނީ.. އެންޑް ޔޫ ލުކް ލައިކް އަ މެސް! ހާދަ މޯޅިވެފަ؟ ” މާނީ އަށް ހުރިހާކަމެއް އެނގިހުރެ ކިޔާންއާ ސުވާލުކުރަންފެށިއެވެ. “ކަމެއްނުވޭ! އައިމް އޯކޭ. ހިނގާ ދާން.” ކިޔާން މާނީއަށް ޖަވާބުދިނީ ގޭ ދޮރާށިން ނުކުންނަމުންނެވެ. އެއްފަހަރުވެސް މާނީއަށް ސަމާލުކަންނުދެމުންނެވެ.\nކިޔާން އާއި މާނީ ގެއިން ނުކުމެ ސައިކަލަށްއއެރިއެވެ. ކިޔާން މާނީއާ ވާހަކަ ނުދައްކާތީ މާނީއެކަމާ ހިތްހަމަނުޖެހުން ފާޅުކުރަންފެށީ އޭނާގެ ހަޤީޤީކުލަވަރު ދައްކަމުންނެވެ. “ކިހިނެތްވީ؟؟ މަ މިވަރަށް ވާހަކަ ދައްކާއިރު އަނގައިން ނުބުނެ ތިއިންނަނީޔޯ؟” ކިޔާންގެ ހަނުހުރުން މާނީއަކަށް ކަމަކުނުދިޔައެވެ. ރުޅިއައިސްގެން އަދިވެސް އެއްފަހަރު ކިޔާންއާ ކުރި ސުވާލު ތަކުރާރުކޮށްލިއެވެ. ހަމަ ސުވާލުކުރުމާއިއެކު ސައިކަލު މަޑުޖައްސާ ކިޔާން ސައިކަލުން ފޭބިއެވެ. އަދި މާނީގެ އަތުގައި ހިފައި މާނީވެސް ސައިކަލުން ފޭބުވިއެވެ. އެވަގުތު ރަސްފަންނު ހިސާބުގަނޑުގައި ފުދޭވަރަކަށްމީހުންވެސް ގިނަވަމުންދިޔައެވެ. ” ކީކޭ މަ ނުކިޔައިގެންތަ ތިއުޅެނީ؟ ކިހިނެއް ނުވެގެންތަ ތިއުޅެނީ މާނީ؟ ކުރަންބޭނުންވި ހުރިހާކަމެއް ވެއްޖެއެންނު! މާނީ ހީކުރީ އަހަރެން އުމުރަށް މާނީގެ ގުލާމަކަށް ވެގެން ކުޑަވެގެން ބިރެއްގެ ތެރޭ އިންނާނެކަމަށްތަ؟ ތީ ކުއްހީއެއް! މަށަށްހެޔޮ މާނީ ގޮސް މިހާރު މައިޝާއަށް ތިފޮޓޯތައް ދެއްކިޔަސް! މައިޝާއާ އަހަރެން އިނީ މިހެން އުޅޭކަށްނޫން. ކަލޭދެކެ މަށަކަށް ދުވަހަކުވެސް ލޯތްބެއްނުވެވޭނެ! މައިޝާގެ މަގާމަކަށް ކަލެއަށްދުވަހަކުވެސް ނާދެވޭނެ! މިބުނީ ވަރަށް ކެރިގެން! ދޭ! ގޮސް އެ ފޮޓޯތައް މައިޝާއަށް ދައްކާ! އަހަރެން ބޭނުމީ ކަލޭކިބައިން ސަލާމަތްވާން! ނާރާތި ސައިކަލު ފަހަތައް! ކިހާބޮޑު *****ކަމެއް މީ ދެން މަށަށްޖެހިފަ ހުރި!” އަތްފާ ރޫރޫއަޅަމުން ދިޔަ ރުޅިވެރި ކިޔާންގެ ދެލޮލުން ކަރުނައޮހޮރަމުން މާނީއާއި ދިމާލަށް ހަޅޭއްލަވައިގަތީ މީހުންނަށް އަޑުނީވޭނެ ވަރަށް އަޑު މަޑުކޮށްގެނެވެ. ހައިރާންވެފައި ހުރި މާނީއަށް އެވަގުތު ހުރެވުނީ ކިޔާންގެ ރަތްވަމުންދިޔަ ދެލޮލަށް ނަޒަރު ހުއްޓިގެންނެވެ. މާނީ އަށް ފެނިގެންދިޔައީ ދުވަހަކުވެސް ކިޔާންގެ ކިބައިން ފެނުނު ސިފައެއްނޫނެވެ. ގަދަބަސް ބުނަންކެރޭ މާނީ މިރޭ އެހުރީ ހަމަ ހަޤީޤަތުގައިވެސް ކިޔާންއަށް ޖެހިލުންވެފައެވެ. މަގުމަތީގައި މީހުންގެ ތެރޭ މަންޒަރު ހުތުރުވެދާނެހެން ހީވެގެން މާނީ އޭނާގެ ރުޅި ކޮންޓްރޯލްކޮށްލުމަށްފަހު ވާހަކަދައްކަންފެށިއެވެ. “ހޭ! ޗިލް ކިޔާން! އޯކޭ! އަވަހަށް ދޭ! މަށެއް ދެން ތި ސައިކަށް ނާރާނަން! ކޫލް! ތި އެދުނު އެދުން ވަރަށް އަވަހަށް ފުއްދަދޭނަން! އޯކޭ! ދަނީދެން!” ލާނެއް ނުލަފާ ހިނިތުންވުމެއް ކިޔާންއަށް ދެމުން ކިޔާންއަށް ފަސްދެމުން ޓެކްސީއަކަށް އަތްނަގާލިއެވެ. އަދި ޓެކްސީއައުމުން ދެން ދަނީއޭ ބުނެ ކާރަށް އަރައިގެން ކިޔާންގެ ލޯމަތިންގެއްލުނެވެ. ރުޅިވެރިކަން މުޅިހަށިގަނޑުގައި ކައްކަމުންދިޔަ ކިޔާންއަށް ހަމަޖެހުމެއްލިބުނީ އެހާހިސާބުންނެވެ. އަދި ދެންމެ ވި ކަންތައް ސިކުނޑިތެރޭ އަނބުރަމުން ސައިކަލަށްއަރައި ކިޔާންވެސް ނައްޓާލިއެވެ.\n“ދަރިފުޅާ! ކިޔާން ދިޔައީތަ؟” މަންމަ ރަޝީދާ އޭނާގެ ކޮޓަރިން ނުކުމެ ސޯފާގައި އިން މައިޝާއާއި ސުވާލުކޮށްލިއެވެ. “ލައްބަ މަންމާ!.. ” ރަޝީދާ އައިސް ސޯފާގައި އިށީނދެ މައިޝާއާ ވާހަކަދައްކަންފެށިއެވެ. ” ދަރިފުޅާ؟ ތި ނިންމަންއުޅޭ ނިންމުމަކީ ހަމަ އެންމެ ރަނގަޅު ނިންމުންތަ؟ މަންމައަށް ހީވަނީ އަދި ކިޔާންއަށް ވަގުތު ދޭންވީހެން. އޭނާ ގޯހެއް ނޫނެންނު ދަރިފުޅަށް! އޭނާއަށް ހަމަ ނޭނގެނީ ލޯބިދޭން. ދަރިފުޅުމެން އެކަނި ވަގުތުކޮޅެއް ހޭދަކޮށްލަން… ” މަންމަ ދައްކަމުންދިޔަ ވާޙަކައަކީ މައިޝާ އެހާއަޑުއަހަން ބޭނުންވި ވާހަކައެއްނޫންކަމުން މަންމަގެ ވާޙަކަ މެދުކަނޑާލިއެވެ. “މަންމާ!، ތިވާހަކަ ދެން ނުދައްކާ! ހެޔޮނުވާނެ.. އަހަންނަކަށް ކެތެއްނުކުރެވޭނެދެން.. މަންމައަކަށް ނޭނގޭނެ ކިޔާންއަށް ވާގޮތްގޮތެއް. އަހަރެމެން ދެމީހުން އެކަނި ތިއްބަސް ކިޔާންއަހަންނަކާ ވާހަކައެއްނުދައްކާނެ.. އަހަންނަކަށް ނޭނގޭ އޭނަ އަހަންނާ ކައިވެނިކުރީ ކީއްވެގެންކަމެއް.. ލޯބިދޭން ނޭނގޭނަމަ ކުރިންވެސް ލޯބިދޭންނޭގޭނެއެންނު.. ކިޔާން ކިހާލޯބިންތަ އުޅުނީ މަންމާ! ކައިވެނި ކުރީންސުރެ.. މާއިން ލިބުނީއްސުރެ އަހަރެން ހީވަނީ ބީރައްޓެއްސެއްހެން އޭނައަށް.. ދެން ހަމަ މިނޫންގޮތެއްނެތް.. މަންމަވެސް ދެން މިކަމާ އެހާ ނުވިސްނާ.. އިރާދަކުރެއްވިއްޔާ އެއްވެސް މީހަކަށް މިކަމުން ދެރަގޮތެއްނުވާނެ. ” މައިޝާގެ ހިތުގައި އެނބުރެމުންދިޔަ ކަންކަން މަންމައާއި ހިއްސާކޮށްލުމަށްފަހު އެހާހިސާބުން އެވާޙަކަހުއްޓާލިއެވެ. މަންމަވެސް ދެން އިތުރަކަށް މައިޝާއާ އެވާހަކައެއްނުދެއްކިއެވެ. ދެވެރިން ޓީވީއަށް ގެއްލިފައި ތިއްބައި ކުއްލިއަކަށް މައިޝާގެ ފޯނަން މެސެޖެއްއައިހެން ހީވެގެން ފޯނު ޗެކްކޮށްލިއެވެ. ފޯނަށް ބަލަހައްޓައިގެން ހުރި މައިޝާގެ ދެލޯބޮޑުވެގެން ދިޔައެވެ. އޭނާގެ އަތްތިލަ ލޮނުދާހިއްލަންފެށީ ވައިބާއިން އައިސްފައި އިން މެސެޖަކީ ކާކުގެ މެސެޖެއްކަން އެނގުމުންނެވެ. ހިތާހިތުން މައިޝާއަށް އެމީހެއްގެ ނަންކިޔާލެވުނެވެ. “މުސްތަފާ!؟؟” ހައިރާންވާ ހާލު އިންތަނުން ތެދުވެގެން އަވަހަށްގޮސް މާއިން ނިދާފައި އޮތް ކޮޓަރިއަށްވަނެވެ. އަދި ފޯނުނަގައި މުސްތަފާގެ މެސެޖް ހުޅުވާލައި އޭގައި އޮތް އެއްޗެއްކިޔާލިއެވެ.\n“މުސްތަފާ: ހެއި. މައިޝާތަ؟ ހައު އާރ ޔޫ؟ ”\ni am COMPLETELY sorry for the looong delay.. ill try to keep on uploading here after.. hope u guys will like this part too 🙂\nalhey kiyaan n maisha vaki nukurey\nHehe vaki kohfiyya hadi vaanetha\ndhn konme dhuvahaku up kohdhehchey. varah kiaa hithun huhtaaenimunee\nHiii Shereen… Mi part vx v v v reethi ???… Haadha kiyaahithun indhaeyenimuny ???.. Next part avahah genesdhehchey plxx n huhtaanulanaa nimemdhen genesdhehchey… Mi Story v reethi… I really like this Story ???…\nThank you so much for the support 🙂 in sha allah will upload soon\nހިތުގަ މިވާ ސޫރަ ތެދޭ!! 6


Raajjeygai kashikeyo - Hali News\n18 March 2021, 14:43\nދުނިޔޭގައި ކަށިކެޔޮ ހެދެނީ އީކުއޭޓަރއާ ކައިރީގައިވާ ގައުމުތަކުގައެވެ. މިގޮތުން އޭޝިއާއި އެފްރިކާ ބައްރުގެ ގައުމުތަކުގައި ކަށިކެޔޮ ހެދެއެވެ.\nދިވެހި ރާއްޖޭގައި އާންމުކޮށް މި ފެންނަނީ ތިންބާވަތެއްގެ ކަށިކޭލެވެ. އެއީ ބޯކަށިކޭލާއި، މެދުކަށިކޭލާއި މާކަށި ކޭލެވެ. މިގޮތުން ވައްތައް އެންމެ ކުދިކޮށް އަދި ކަށިކެޔޮގަނޑު ވެސް ކުޑަކޮށް މި ހުންނަނީ ބޯކަށިކޭލެވެ. މި ކަށިކެޔޮ ކެއުމުން އަނގަ ކަހާނެއެވެ. މިއީ ދިވެހިން ކެއުމަށް ބޭނުން ކުރާ ވައްތަރެއްނޫނެވެ. ނަމަވެސް މި ބާވަތުގެ ކަށިކޭލުގެ މައު މީދަލާއި ހިކަނދި ފަދަ ތަކެތި ވަންނަ ތަންތާގައި ބޭއްވުމުން އެ އެއްޗިހީގެ ކިބައިން ސަލާމަތް ވާކަމަށް ކާބަފައިން ބުނެއެވެ. އަދި އެގޮތަށް އަމަލުވެސް ކުރެއެވެ.\nމެދުކަށިކޭލަކީ ވެސް އާންމުކޮށް ދިވެހިން ކާ ބާވަތެއް ނޫނެވެ. މެދުކަށިކޭލުގެ ވައްތައް މާކަށިކޭލަށްވުރެ ކުދި ވާނެއެވެ. އަދި ކަށިކެޔޮ ގަނޑުވެސް ކުޑަވާނެއެވެ. މެދުކަށިކެޔޮ ދޮންވުމުން ވަރަށް ބޮޑަށް ފާހަގަ ކުރެވޭނެއެވެ. އެއީ އޭގެ ވައްތަކުގެ ފުލަށް ވެސް ރަތްކުލަ އަރާނެއެވެ.\nމިހާރު ރާއްޖޭގެ މާރުކޭޓް ތަކުގައި މެދުކަށިކެޔޮވެސް ވިއްކައެވެ. އަދި މީހުން ގަނެވެސް ހަދައެވެ. ނަމަވެސް މާކަށިކޭލުގައި ދޭ މީރު ރަހައެއް މިއަކު ނުދޭނެއެވެ.\nއެހެންނަމަވެސް ޒަމާނުއްސުރެ ދިވެހިން ކައިއުޅޭ މާ ކަށިކޭލަކީ ރަހަ މީރު ތަފާތު ބާވަތްތަކުގެ ކާނާ ތައްޔާރުކުރާ އެއްޗެކެވެ. އަދި ހަށިގަނޑަށްވެސް ފައިދާ ހުރި އެއްޗެކެވެ. މި ތިން ބާވަތުގެ އިތުރަށް މިހާރު ރާއްޖޭގައި މެލޭޝިޔާ ކަށިކޭލެކޭ ކިޔާ ވައްތަރެއް ވެސް ހައްދައި އުޅެއެވެ. މި ބާވަތުގެ ކަށިކެޔޮ ދޮންވުމުން ހުންނަނީ ރީނދޫ ކުލައިގައެވެ. މިއީ ވަރަށް ފޮނިރަހަ ގަދަ ކަށިކޭލެކެވެ. ނަމަވެސް ގިނަ ދިވެހިން ބުނާ ގޮތުގައި ދިވެހި ކަށިކޭލުގައި ހުންނަ މީރު ރަހައެއް މި ބާވަތުގެ ކަށިކޭލަކު ނުހުރެއެވެ.\nކަށިކޭލަކީ ދިވެހި ރާއްޖޭގައި ހެދޭ ބާވަތަކަށް ވިޔަސް ރާއްޖޭގެ ހުރިހާ ރަށެއްގައި ކަށިކޭލެއް ނުހެއްދެއެވެ. ކަށިކެޔޮ ގިނައިން ހެދެނީ ފާ ނުވަތަ ކުޅި ފަދަ ތަންތާނގައެވެ. އެހެންނަމަވެސް މަދުމަދުން ގޭގޭގެ ގޯތިތެރޭގައިވެސް ކަށިކެޔޮ ހައްދައި އުޅެއެވެ.\nކަށިކޭލެކޭ އެއްގޮތަށް އޭގެ ފަތަކީވެސް ބޭނުންތެރި އެއްޗެކެވެ. ކުނާ ސާންތި ފަދަ ތަކެތި ވިޔުމަށް ކަށިކޭލުގެ ފަތް ބޭނުން ކުރެއެވެ. ކުނާ ވިއުމަށްޓަކައި ކަށިކެޔޮ ފަތް ވީދުމަށްފަހު ހިއްކައި އެއިން ހައި ހަދައެވެ. ސާންތި ވިއުމަށް ވެސް މިގޮތަށް ހައި ހަދައެވެ.\nކަށިކޭލުން ލިބޭ ފައިދާ ތަކުގެ ތެރޭގައި ރާއްޖެ ބައްޔަށް ( އާތްރައިޓްސް) ފަރުވާ ކުރުން، ގައިގެ ހަން ފޮޅުމާއި ހަމުގެ އެކި ބަލިތަކަށް ފަރުވާ ކުރުން ހިމެނެއެވެ. މީގެ އިތުރަށް ލޭމައްޗަށް ދާ މީހުނަށް ފަރުވާ އަކަށްވެސް ކަށިކެޔޮ ފެން ދެއެވެ. އަދި ގަދަ އަށް ހުންއަންނަ ނަމަ ހުންމަޑު ކުރުމަށްވެސް ކަށިކެޔޮ ފެން ނުވަތަ ފަނި ދެއެވެ. މިގޮތުން އެންމެ ބޮޑަށް ފާހަގަ ކުރެވެނީ މާބަނޑު ދުވަސްވަރު އަންހެނުން ދުޅަވުމުން ކަށިކެޔޮ ފަނި ބޮއިގެން އެ ދުޅަ ތިރި ކޮށްދޭކަމެވެ.


މިދިޔަ އަހަރު އޭދަފުށީ ވެޓަރެންސް ޓިމާއި މޯލްޑިވްސް ސޮކާ މޭޓްސް އާ އެކު ކުޅުނު އެކުވެރިކަމުގެ މެޗުގެ ތެރެއިން\nއޭދަފުށީ ވެޓަރަންސް ފުޓްބޯޅަ ޓީމުން މޯލްޑިވްސް ސޮކަރ މޭޓްސް ފުޓްބޯޅަ ޓީމާއެކު ކުޅޭ އެކުވެރި ކަމުގެ ދެވަނަ މެޗު އަންނަ ހުކުރު ދުވަހު ހަވީރު މާލޭގައި އޮންނާނެ އެވެ.\nއޭދަފުށީ ވެޓަރަންސް ފުޓްބޯޅަ ޓީމުގެ މެނޭޖަރު އަހްމަދު ނާސިރު ބުނީ މި މެޗަކީ ވެސް އަންނަ އަހަރު މެލޭޝިޔާގައި އޮންނަ އިންޓަނޭޝަނަލް ވެޓަރަންސް ފުޓްބޯޅަ މުބާރާތަށް ތައްޔާރުވުމުގެ ގޮތުން ސިލްސިލާކޮށް އޭދަފުށީ ޓީމުން ކުޅެމުން އަންނަ މެޗްތަކުގެ ތެރެއިން މެޗެއް ކަމަށެވެ.\nމި މެޗު އޮންނާނީ އަންނަ ހުކުރު ދުވަހުގެ ހަވީރު 4:15 ގައި މާލޭ އެފްއޭއެފް ޓާފް ދަނޑުގަ އެވެ.\nނާސިރު ބުނީ، މި މެޗުގައި ވެސް އަށްޑިހައިގެ ފަހުކޮޅުގެ އަހަރުތަކުގައި އެއްވަނަ ޑިވިޝަނުގައި ވާދަކުރި އޭދަފުށީ ފުޓްބޯޅަ ޓީމުގައި ހިމެނުނު މުހިއްމު ބައެއް ކުޅުންތެރިން ކުޅޭނެ އެވެ. އަދި ވީހާވެސް ގިނަ ބަޔަކު އަދި ވަކިން ހާއްސަކޮށް ބ. އަތޮޅަށް ނިސްބަތްވާ މީހުން މި މެޗު ބަލަން ދިޔުމަށް ޓީމުގެ ފަރާތުން އޭނާ އެދެއެވެ.\nމި މެޗަށް ތައްޔާރުވުމުގެ ގޮތުން އޭދަފުށީ ވެޓަރަންސް ޓީމުން އަނަންނަނީ ޕްރެކްޓިސް ކުރަމުންނެވެ.\nއޭދަފުށީ ވެޓަރަންސް ޓީމުން ވަނީ މިދިޔަ އަހަރު މޯލްޑިވްސް ސޮކާ މޭޓްސްއާ އެކު އޭދަފުށި އަދި މާލޭގައި ވެސް އެކުވެރިކަމުގެ ފުޓްބޯޅަ މެޗެއް ކުޅެފަ އެވެ. އޭގެ އިތުރުން ރަށުން ބޭރުގައި ވެސް ގިނަ މެޗުތަކެއް ވަނީ ކުޅެފަ އެވެ.